text:
RTZ Volume 22
The Great Treasury of Rediscovered Teachings Volume 22
རིན་ཆེན་གཏེར་མཛོད་ཆེན་མོ་པོད་ཉེར་གཉིས་པ།
VOLUME CONTENT HERE INCLUDING NOTES AND EXTRA OR MISSING TEXTS
Texts in this Volume
- ཐུགས་རྗེ་ཆེན་པོ་ཡང་སྙིང་འདུས་པའི་བརྒྱུད་འདེབས་ཐུགས་རྗེ་མཁའ་ཁྱབ་, pages 1-2 (2 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་ལས་བྱང་བལྟས་ཆོག་ཏུ་བསྒྲིགས་པ་བདེ་བ་རབ་འབྱམས་, pages 3-37 (35 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་སྒྲུབ་ཐབས་རྒྱུན་ཁྱེར་མདོར་བསྡུས་པའི་རིམ་པ་, pages 39-42 (4 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་གནས་ལུང་ཐུགས་རྗེའི་དཔྱང་ཐག་གིས་གཤིན་པོ་རྗེས་སུ་འཛིན་པའི་ཆོ་ག་བདེ་ཆེན་ལམ་སྒྲོན་, pages 43-79 (37 pages total)
- ཐུགས་རྗེ་ཆེན་པོ་ཡང་སྙིང་འདུས་པ་དང་འབྲེལ་བའི་གནས་ལུང་གི་ཆོ་ག་མདོར་བསྡུས་པ་ཡེ་ཤེས་ལྕགས་ཀྱུ་, pages 81-94 (14 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་གནས་ལུང་བསྡུས་པའི་སྐབས་རིགས་དྲུག་གནས་འདྲེན་མདོར་བསྡུས་སུ་བྱ་བའི་ཚུལ་, pages 95-98 (4 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་སྨིན་བྱེད་ཀྱི་ཆོ་ག་འགྲོ་བ་ཀུན་འདུལ་, pages 99-130 (32 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་སྒྲུབ་ཆེན་གྱི་ཁོག་དབུབ་གཞན་ཕན་བདུད་རྩིའི་ཆུ་གཏེར་, pages 131-196 (66 pages total)
- ཐུགས་རྗེ་ཆེན་པོ་ཡང་སྙིང་འདུས་པའི་བསྙེན་ཡིག་འདུས་གསལ་དུ་བཀོད་པ་འབྲེལ་ཚད་གཏན་བདེའི་ས་བོན་, pages 197-221 (25 pages total)
- བླ་རྫོགས་ཐུགས་གསུམ་འདུས་པའི་ཟབ་དོན་ཀུན་འདྲིལ་ཡིད་བཞིན་ནོར་བུ་མཐོང་བ་རང་གྲོལ་, pages 223-384 (162 pages total)
- ཡང་གཏེར་ཐུགས་རྗེ་ཆེན་པོ་པདྨ་རྒྱལ་པོའི་བརྒྱུད་པའི་གསོལ་འདེབས་, pages 385-386 (2 pages total)
- ཡང་གཏེར་ཐུགས་རྗེ་ཆེན་པོ་པདྨ་རྒྱལ་པོའི་དབང་བསྐུར་གྱི་ཟིན་བྲིས་མཐོང་གསལ་སྒྲོན་མེ་, pages 387-406 (20 pages total)
- ཡང་གཏེར་ཐུགས་རྗེ་ཆེན་པོ་པདྨའི་རྒྱལ་པོའི་དོན་དབང་འབྲིང་པོ་དང་གཏོར་དབང་བསྡུས་པ་ཁོལ་ཕྱུང་བཀླག་ཆོག་ཏུ་བཀོད་པ་, pages 407-418 (12 pages total)
- འཕགས་པ་སྤྱན་རས་གཟིགས་ཡིད་བཞིན་འཁོར་ལོའི་སྒྲུབ་ཐབས་, pages 419-424 (6 pages total)
- ཀུན་བཟང་ཐུགས་གཏེར་གྱི་ཆོས་སྡེ་ཐུགས་རྗེ་ཆེན་པོ་འགྲོ་འདུལ་ལྷ་དྲུག་པའི་སྒྲུབ་ཐབས་དབང་ཆོག་དང་བཅས་པ་རིན་ཆེན་དབྱིག་གི་སྙིང་པོ་, pages 425-441 (17 pages total)
- ཐུགས་རྗེ་ཆེན་པོ་འགྲོ་བ་ཀུན་སྒྲོལ་གྱི་བརྒྱུད་འདེབས་བྱིན་རླབས་མྱུར་འཇུག་, pages 443-446 (4 pages total)
- ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་སྒྲོལ་གྱི་མངོན་རྟོགས་ཡིད་བཞིན་ནོར་བུ་, pages 447-448 (2 pages total)
- ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་སྒྲོལ་གྱི་ཕྲིན་ལས་, pages 449-466 (18 pages total)
- འཕགས་པ་སྤྱན་རས་གཟིགས་ཀྱི་བཀའ་སྲུང་མཆོད་པ་, pages 467-468 (2 pages total)
- ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་སྒྲོལ་གྱི་སྨོན་ལམ་བདེ་བ་ཅན་མ་, pages 469-472 (4 pages total)
- བྱང་གཏེར་ཐུགས་རྗེ་ཆེན་པོ་འགྲོ་བ་ཀུན་སྒྲོལ་གྱི་དབང་བསྐུར་བཀླག་ཆོག་ཏུ་བཀོད་པ་ངོ་མཚར་སྣང་བ་, pages 473-496 (24 pages total)
- བྱང་གཏེར་སྤྱན་རས་གཟིགས་ཀྱི་བསྙེན་ཡིག་ཟླ་བའི་འོད་ཟེར་, pages 497-504 (8 pages total)
- བསྟན་པ་ཐམས་ཅད་ཀྱི་དགོངས་དོན་འགྲོ་བ་ཀུན་གྲོལ་གྱི་རྒྱུད་ཀྱི་རྒྱལ་པོ་, pages 505-522 (18 pages total)
- བསྟན་པ་ཐམས་ཅད་ཀྱི་དགོངས་དོན་འགྲོ་བ་ཀུན་གྲོལ་གྱི་རྒྱུད་ཀྱི་རྒྱལ་པོའི་བསྡུས་དོན་རིན་པོ་ཆེའི་འཕྲུལ་སྒོ་, pages 523-532 (10 pages total)
- མ་བསྒོམ་སངས་རྒྱས་ཀྱི་གནད་དྲུག་ལས༔ ཡེ་ཤེས་མཐོང་གྲོལ་གྱི་གདམས་པ་, pages 533-552 (20 pages total)
- ཐུགས་རྗེ་ཆེན་པོ་པདྨ་རྒྱལ་པོའི་ཕྲིན་ལས་ལམ་ཁྱེར་གྱི་བྱང་བུ་དོན་ཟབ་དགོངས་བསྒྲིལ་, pages 553-576 (24 pages total)
- ཐུགས་རྗེ་ཆེན་པོ་པདྨ་རྒྱལ་པོའི་དཀྱིལ་འཁོར་དུ་སློབ་མ་རྗེས་བཟུང་དབང་གི་ཆོ་ག་དོན་ཟབ་བཅུད་འདུས་, pages 577-610 (34 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་བརྒྱུད་པའི་གསོལ་འདེབས་, pages 611-612 (2 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་གདམས་པ་ཡེ་ཤེས་འོད་ཀྱི་སྙིང་པོ་, pages 613-700 (88 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་ཕྲིན་ལས་ཁོལ་ཕྱུང་བཀླག་ཆོག་ཏུ་བཀོད་པ་ཕན་བདེའི་སྙིང་པོ་, pages 701-721 (21 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་ཕྱི་སྒྲུབ་ཀྱི་རྒྱུན་ཁྱེར་རིན་ཆེན་སྙིང་པོ་, pages 723-725 (3 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་གནས་ལུང་གི་ཆོ་ག་ཡེ་ཤེས་འོད་ཀྱི་ལྕགས་ཀྱུ་, pages 727-750 (24 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་སྒྲུབ་ཁོག་གསལ་བར་བསྡེབས་པ་ཡེ་ཤེས་རོལ་པའི་སྙིང་པོ་, pages 751-786 (36 pages total)
- ཡང་ཟབ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་དོན་དབང་ཟུར་ཕྱུང་དུ་བཀོད་པ་བདུད་རྩིའི་སྙིང་པོ་, pages 787-799 (13 pages total)
- ཡང་ཟབ་རྒྱལ་བ་རྒྱ་མཚོའི་གདམས་པ་ཡེ་ཤེས་འོད་ཀྱི་སྙིང་པོའི་བསྙེན་ཡིག་མདོར་དྲིལ་དུ་བཀོད་པ་ཟབ་གསལ་བདུད་རྩིའི་སྙིང་པོ་, pages 801-817 (17 pages total)
- ཐུགས་རྗེ་ཆེན་པོ་ནོར་བུ་སྐོར་གསུམ་ལས། ཕྱི་རྒྱལ་པོ་ལུགས་ཀྱི་མདོ་སྒྲུབ་སྙིང་པོ་བཀའ་གཏད་དང་བཅས་པ་དྲི་མེད་པདྨའི་སྡོང་པོ་, pages 819-852 (34 pages total)
- སངས་གླིང་ཐུགས་ཆེན་ནོར་བུ་སྐོར་གསུམ་ལས། ཕྱི་རྒྱལ་པོ་ལུགས་ཀྱི་གཟུངས་, pages 853-872 (20 pages total)
- ཐུགས་རྗེ་ཆེན་པོ་ནོར་བུ་སྐོར་གསུམ་ལས། ནང་ནོར་བུ་ལུགས་ཀྱི་སྒྲུབ་ཐབས་དབང་གི་ཕྲིན་ལས་དང་བཅས་པ་དྲི་མེད་པདྨའི་དཀྱིལ་འཁོར་, pages 873-928 (56 pages total)
- ཐུགས་རྗེ་ཆེན་པོ་ནོར་བུ་སྐོར་གསུམ་ལས་གསང་བ་བླ་མེད་ལུགས་ཀྱི་ནང་ལྟར་སྒྲུབ་པའི་ཕྲིན་ལས་དབང་བསྐུར་དང་བཅས་པ་དྲི་མེད་པདྨའི་སྙིང་པོ་, pages 929-981 (53 pages total)
- སངས་གླིང་ཐུགས་རྗེ་ཆེན་པོ་ཡང་གསང་བླ་མེད་ཀྱི་མཆོག་དབང་གསུམ་ཁ་འཕང་དུ་བཀོད་པ་, pages 983-1007 (25 pages total)
Karchag
གཏེར་མཛོད། ༼ཟ༽པ་ལ། ཆོས་དབང་ཐུགས་ཆེན་ཡང་སྙིང་འདུས་པའི་བརྒྱུད་འདེབས་ལྡེབ། ༡ 1-2 ལས་བྱང་ལྡེབ། ༡༨ 3-37 རྒྱུན་ཁྱེར་ལྡེབ། ༢ 39-42 གནས་ལུང་ལྡེབ། ༡༩ 43-79 གནས་ལུང་བསྡུས་པ་ལྡེབ། ༧ 81-94 རིགས་དྲུག་གནས་བསྡུས་ལྡེབ། ༢ 95-98 དབང་ཆོག་ལྡེབ། ༡༦ 99-130 སྒྲུབ་ཁོག་ལྡེབ། ༣༣ 131-196 བསྙེན་ཡིག་ལྡེབ། ༡༣ 197-221 ཉི་མ་སེང་གེའི་ཟབ་གཏེར་ཡང་གཏེར་དུ་བྱོན་པ་ཐུགས་ཆེན་པདྨ་རྒྱལ་པོ་གཏེར་གཞུང་ལྡེབ། ༨༡ 223-384 བརྒྱུད་འདེབས་ལྡེབ། ༡ 385-386 དབང་བསྐུར་ཟིན་བྲིས་ལྡེབ། ༡༠ 387-406 འབྲིང་པོ་དོན་དབང་དང་གཏོར་དབང་བསྡུས་པ་བཅས་ལ་ལྡེབ། ༦ 407-418 བྱང་གླིང་ཀུན་བཟང་ཐུགས་གཏེར་ལས་ཡིད་བཞིན་འཁོར་ལོའི་སྒྲུབ་ཐབས་གཏེར་གཞུང་ལྡེབ། ༣ 419-424 ཐུགས་ཆེན་ལྷ་དྲུག་གི་ཕྲིན་ལས་དབང་བསྐུར་དང་བཅས་པ་ལྡེབ། ༩ 425-441 བྱང་གཏེར་ཐུགས་རྗེ་ཆེན་པོ་འགྲོ་བ་ཀུན་སྒྲོལ་གྱི་བརྒྱུད་འདེབས་ལྡེབ། ༢ 443-446 མངོན་རྟོགས་ལྡེབ། ༡ 447-448 འགྲོ་བ་ཀུན་སྒྲོལ་གྱི་ཕྲིན་ལས་ལྡེབ། ༩ 449-466 བཀའ་སྲུང་ལྡེབ། ༡ 467-468 སྨོན་ལམ་ལྡེབ། ༢ 469-472 དབང་ཆོག་ལྡེབ། ༡༢ 473-496 བསྙེན་ཡིག་པད་ཕྲིན་གསུང་ལྡེབ། ༤ 497-504 དྲི་མེད་ལྷུན་པོའི་དོན་ཏིག་འགྲོ་བ་ཀུན་སྒྲོལ་རྒྱུད་ལ་ལྡེབ། ༩ 505-522 དེའི་བསྡུས་དོན་ལྡེབ། ༥ 523-532 མ་བསྒོམ་སངས་རྒྱས་གནད་དྲུག་ལྡེབ། ༡༠ 533-552 ལས་བྱང་ལྡེབ། ༡༢ 553-576 དབང་ཆོག་ལྡེབ། ༡༧ 577-610 དྲི་མེད་ཀུན་དགའི་རྒྱལ་བ་རྒྱ་མཚོའི་བརྒྱུད་འདེབས་ལྡེབ། ༡ 611-612 གཏེར་གཞུང་ལ་ལྡེབ། ༤༤ 613-700 ཆོག་ཁྲིགས་ལས་བྱང་ལྡེབ། ༡༡ 701-721 རྒྱུན་ཁྱེར་ལྡེབ། ༢ 723-725 གནས་ལུང་ལྡེབ། ༡༢ 727-750 སྒྲུབ་ཁོག་ལྡེབ། ༡༨ 751-786 དོན་དབང་ལྡེབ། ༧ 787-799 བསྙེན་ཡིག་མདོར་དྲིལ་དུ་བཀོད་པ་ལྡེབ། ༩ 801-817 སངས་གླིང་ནོར་བུ་སྐོར་གསུམ་ལས། ཕྱི་རྒྱལ་པོ་ལུགས་ལ་ལྡེབ། ༡༧ 819-852 གཟུངས་རིང་ལྡེབ། ༡༠ 853-872 ནང་ནོར་བུ་ལུགས་ལྡེབ། ༢༨ 873-928 གསང་བ་བླ་མེད་ལུགས་ལྡེབ། ༢༧ 929-981 མཆོག་དབང་གསུམ་ལ་ལྡེབ། ༡༣ 983-1007 བཅས་བཞུགས།།


c: text/html

text:
བུད་མེད་སྒེར་ལངས་ཀྱི་དུས་དྲན་ཐེངས་༥༩ པའི་མཛད་སྒོ་སྲུང་བརྩི།
བོད་ཀྱི་བདེན་མཐའ་མ་གསལ་བར་དུ་བུད་མེད་སྒེར་ལངས་ཀྱི་ལས་འགུལ་དེ་མུ་མཐུད་ནས་འགྲོ་དགོས་པ་དང་། དེ་ཡང་བུད་མེད་སྒེར་ལངས་ཞེས་པའི་མིང་དེ་རང་འཇགས་གནས་པའི་ཐོག་ནས་འགྲོ་དགོས་པ་གལ་གནད་ཡིན་སྐོར་བོད་ཁྱིམ་སྤྱི་ཁྱབ་ཀྱི་ཤེས་ཡོན་འགན་འཛིན་ཟུར་པ་བསོད་ནམས་སྒྲོལ་དཀར་གྱིས་བརྗོད་སོང་།
ཟླ་འདིའི་ཚེས་༡༢ ཉིན་ནི་ཕྱི་ལོ་༡༩༥༩ ལོའི་ཟླ་༣ ཚེས་༡༢ ཉིན་བོད་ཀྱི་རྒྱལ་ས་ལྷ་སར་བོད་ཀྱི་བུད་མེད་རྣམས་ཀྱིས་བོད་རྒྱལ་ཁབ་ཀྱི་བདག་དབང་སྲུང་སྐྱོབ་ཆེད་རྒྱ་དམར་གྱི་དབང་བསྒྱུར་དང་བཙན་གནོན་ལ་ཞི་བའི་ངོ་རྒོལ་སྒེར་ལངས་བྱས་ནས་ལོ་ངོ་༥༩ འཁོར་བའི་ཉིན་མོ་དེ་ཡིན་པས། དྷ་ས་མེག་གྷན་དཔའ་བོའི་རྡོ་རིང་མདུན་དུ་དབུས་བོད་ཀྱི་བུད་མེད་ལྷན་ཚོགས་ཀྱི་གོ་སྒྲིག་འོག་སྔ་དྲོ་ཆུ་ཚོད་༨ དང་སྐར་མ་༤༥ ཐོག་དུས་དྲན་སྲུང་བརྩིའི་མཛད་སྒོ་ཞིག་འཚོགས་སོང་། སྐབས་དེར་མཛད་སྒོའི་སྐུ་མགྲོན་གཙོ་བོ་བོད་ཁྱིམ་སྤྱི་ཁྱབ་ཀྱི་ཤེས་ཡོན་འགན་འཛིན་ཟུར་པ་བསོད་ནམས་སྒྲོལ་དཀར་དང་། དམིགས་བསལ་སྐུ་མགྲོན་བོད་ཀྱི་བུད་མེད་ལྷན་ཚོགས་ཀྱི་སློབ་སྟོན་པ་བཀའ་ཟུར་རིན་ཆེན་མཁའ་འགྲོ་དང་བོད་ཀྱི་བུད་མེད་ལྷན་ཚོགས་ཀྱི་རྒྱུན་ཟུར་དང་སྤྱི་ཟུར། སྙིང་སྟོབས་གླིང་གི་འགན་འཛིན་ངག་དབང་ལྷ་མོ། དེ་བཞིན་སྤྱི་འཐུས་དང་སྤྱི་ཟུར་ཁག་ཅིག་དང་། སློབ་མ་དང་བཙུན་མ། དྷ་སའི་ཁུལ་གྱི་བུད་མེད་མང་དག་ཅིག་འཛོམས་འདུག
མཛད་སྒོའི་ཐོག་མར་ཚང་མ་སྐུ་བཞེངས་ཐོག་བོད་དང་བོད་མིའི་ཆེད་གཅེས་པའི་ལུས་སྲོག་ལོངས་སྤྱོད་བློས་གཏོང་གནང་མཁན་རྒྱལ་གཅེས་དཔའ་བོ་དཔའ་མོ་རྣམས་ཀྱི་བཀའ་དྲིན་རྗེས་དྲན་དང་མྱ་ངན་གུས་འདུད་ཆེད་ངག་བཅད་སྐར་མ་གཅིག་དང་། བོད་རྒྱལ་ཁབ་ཆེན་པོའི་རྒྱལ་གླུ། བུད་མེད་ལངས་གླུ་བཅས་བཏང་གྲུབ་མཚམས་སུ། བོད་ཀྱི་བུད་མེད་ལྷན་ཚོགས་ཀྱི་སྤྱི་ཁྱབ་ཚོགས་གཙོ་སྒྲོལ་མ་དབྱངས་ཅན་གྱིས་བུད་མེད་སྒེར་ལངས་ཀྱི་དུས་དྲན་ཐེངས་༥༩ པའི་ཡོངས་ཁྱབ་གཏམ་བཤད་སྒྲོགས་སྦྱང་བྱས་སོང་ཞིང་། དེའི་ནང་“དེ་རིང་ནི་མི་ལོ་༥༩ འཁོར་བའི་བུད་མེད་སྒེར་ལངས་ཀྱི་ཉིན་མོ་སྲུང་བརྩི་ཞུ་རྒྱུའི་དུས་དྲན་གྱི་ཉིན་མོ་ཞིག་ཡིན། དེ་ཡང་བོད་མིའི་གནས་སྟངས་ལ་ཡིད་སྐྱོ་དང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་བླ་ན་མེད་པའི་དབུ་ཁྲིད་འོག་བོད་མི་རྣམས་ཀྱི་ལེགས་བྱས་ཀྱི་གྲུབ་འབྲས་ལ་ཡི་རངས་གཉིས་ཟུང་འབྲེལ་གྱི་སྒོ་ནས་སྲུང་བརྩི་ཞུ་རྒྱུ་ཡིན།”ཞེས་དང་། “བོད་ཀྱི་བུད་མེད་སྒེར་ལངས་ཀྱི་ཉིན་མོ་འདིར་རྒྱལ་གཅེས་དཔའ་བོ་རྣམས་ལ་རྗེས་དྲན་དང་དེ་དག་གི་སྙིང་སྟོབས་ལ་དམིགས་བསལ་གུས་བཀུར་ཞུ་རྒྱུ་ཡིན། གཞིས་ལུས་དང་བཙན་བྱོལ་བོད་ཀྱི་བུད་མེད་ཡོངས་ནས་བོད་བསྟན་སྲིད་མི་རིགས་བཅས་ཀྱི་དོན་དུ་རང་སྲོག་ཕུལ་བའི་བོད་ཀྱི་དཔའ་མོ་རྣམས་ཀྱི་སྙིང་སྟོབས་དང་ལྷག་བསམ་ལ་ཡི་རངས་ཀྱིས་བོད་མིའི་རང་དབང་གི་ཆེད་འཐབ་རྩོད་བྱེད་རྒྱུའི་དམ་བཅའ་བརྟན་པོ་བཟུང་བཞིན་ཡོད།”ཅེས་སོགས་འཁོད་འདུག་པ་དང་། དེ་བཞིན་འབོད་སྐུལ་དོན་ཚན་ལྔ་འཁོད་ཡོད་པ་ནི། ༡༽ མཉམ་འབྲེལ་རྒྱལ་ཚོགས་དང་། འཛམ་གླིང་གང་སར་བཞུགས་པའི་གྲོས་ཚོགས་འཐུས་མི་དང་རྒྱལ་སྤྱིའི་དབུ་ཁྲིད་ཁག དེ་བཞིན་བོད་དོན་རྒྱབ་སྐྱོར་ཚོགས་པ་ཁག་ནས། རྒྱ་ནག་གི་སྲིད་འཛིན་ཞི་ཅིན་ཕིང་ལ་བོད་མི་རིགས་ཀྱི་ངེས་པ་དོན་གྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་སྐུ་ཚབ་དང་ལྷན་དུ་ཞི་མོལ་གནང་རོགས་ཞེས་སྐུལ་མ་ཞུ་རྒྱུ་ཡིན། ༢༽ བོད་དུ་ཞི་རྒོལ་དང་རང་ལུས་མེར་བསྲེགས་ཀྱི་དཀའ་ངལ་ཡོང་ས་ནི་བོད་དོན་ཐོག་འཛིན་བཞིན་པའི་ཆབ་སྲིད་ཀྱི་སྲིད་ཇུས་ལ་ཐུག་པས་དེ་དག་ལ་བསྐྱར་ཞིབ་དགོས་པའི་སྐུལ་མ་ཞུ་རྒྱུ་ཡིན། ༣༽ འཛམ་གླིང་མཉམ་འབྲེལ་རྒྱལ་ཚོགས་ཀྱི་བཙན་ཁྲིད་བོར་བརླག་ཚོགས་ཆུང་ལ་རྒྱ་ནག་གཞུང་ལ་༧པན་ཆེན་སྐུ་ཕྲེང་བཅུ་གཅིག་པ་མྱུར་དུ་གློད་གྲོལ་ཡོང་རྒྱུའི་གནོན་ཤུགས་སྤྲོད་རོགས་ཞེས་ནན་སྐུལ་ཞུ་རྒྱུ་ཡིན། ༤༽ འཛམ་གླིང་མཉམ་འབྲེལ་རྒྱལ་ཚོགས་དང་འཛམ་གླིང་དབུ་ཁྲིད་རྣམ་པར་བླ་རུང་སྒར་དང་ཡ་ཆེན་སྒར་གྱིས་མཚོན་པའི་གཏོར་བཤིག་གི་རིགས་ལ་མཚམས་འཇོག་དགོས་རྒྱུའི་འབོད་སྐུལ་གནང་རོགས་ཞུ་རྒྱུ་ཡིན། ༥༽ སྲིད་འཛིན་ཞི་ཅིན་ཕིང་སོགས་རྒྱ་ནག་གི་དཔོན་རིགས་རྣམ་པར་བོད་ཀྱི་འགྲོ་བ་མིའི་ཐོབ་ཐང་དང་གསར་འགོད་ཀྱི་རང་དབང་ལ་བརྩི་བཀུར་ཡོང་བའི་ནན་སྐུལ་ཞུ་རྒྱུ་ཡིན་ཞེས་པ་བཅས་རེད་འདུག
དེ་རྗེས་དམིགས་བསལ་སྐུ་མགྲོན་བཀའ་ཟུར་རིན་ཆེན་མཁའ་འགྲོས་“དེ་རིང་ང་ཚོ་འདིར་འཛོམས་པ་འདི་ནི་བོད་ཀྱི་དཔའ་མོ་རྣམ་པ་ཚོས་༡༩༥༩ ལོར་ཕོ་བྲང་པོ་ཏ་ལའི་མདུན་དུ་ངོ་རྒོལ་གནང་བར། ང་ཚོས་ཉིན་མོ་དེར་ངོ་རྒོལ་གྱི་ཉིན་མོ་ཧ་ཅང་གལ་ཆེན་པོ་ཞིག་ཏུ་བརྩི་ཡི་ཡོད་སྟབས་འདིར་འཛོམས་པ་རེད་།”ཅེས་དང་། དེ་སྔོན་བོད་ནང་རྒྱ་མིས་བཙན་འཛུལ་མ་བྱས་གོང་རྒྱལ་ཁབ་གཞན་གྱི་གནས་སྟངས་རྟོགས་མཁན་དང་། དེང་སང་ནང་བཞིན་སློབ་སྦྱོང་ཡོད་མཁན་གྱི་བུད་མེད་མང་པོ་དེ་ཙམ་བྱུང་མེད་རུང་། སོ་སོའི་རྒྱལ་ཁབ་དེ་སོ་སོར་དབང་གི་ཡོད་པ་མཁྱེན་པའི་ཐོག་ནས་ལུས་སྲོག་བློས་གཏོང་བྱས་ཏེ་རྒྱ་ནག་གཞུང་གི་བཙན་འཛུལ་ལ་ངོ་རྒོལ་གྱིས་རྒྱ་མི་རྣམས་སོ་སོའི་ལུང་པར་ལོག་དགོས་པ་དང་། བོད་རྒྱལ་ཁབ་བོད་པར་དབང་བའི་འབོད་སྒྲ་བསྒྲགས་ཡོད་པ་དང་། ད་ལྟའི་བུད་མེད་སློབ་སྦྱོང་ཡོད་མཁན་དང་ཕྱིའི་རྒྱལ་ཁབ་ཀྱི་གནས་སྟངས་རྟོགས་མཁན་ཚོའི་ནང་ལ་དེ་སྔོན་གྱི་དཔའ་མོ་ཚོ་ནང་བཞིན་བསམ་བློ་གཏོང་ཐུབ་མཁན་མེད་ཚེ་ཡོད་པ་བཟོ་རྒྱུ་གལ་ཆེ་སྐོར་དང་། ད་ལྟའི་དུས་སྐབས་འདི་ལྷོད་ལྷོད་ངང་ཡིན་ལ་མིན་ལ་བྱས་ཏེ་གཏན་ནས་སྡོད་ཁོམ་མེད་པར་བོད་རྩ་དོན་གྱི་ཆེད་དུ་འབད་འབུངས་བྱེད་དགོས་སྐོར་སོགས་བརྗོད་སོང་།
དེ་རྗེེས་སྐུ་མགྲོན་གཙོ་བོ་བོད་ཁྱིམ་སྤྱི་ཁྱབ་ཤེས་ཡོན་འགན་འཛིན་ཟུར་པ་བསོད་ནམས་སྒྲོལ་དཀར་གྱིས་“ཕྱི་ལོ་༡༩༥༩ ལོར་རྒྱ་མིས་བོད་ནང་བཙན་འཛུལ་བྱས་ནས་བོད་བསྟན་པ་ཆབ་སྲིད་དང་། ༧རྒྱལ་བ་རིན་པོ་ཆེའི་སྐུ་ཕྱྭའི་ཐོག་ལ་ཉེན་ཁ་ཆེན་པོ་ཞིག་ཆགས་དུས་བོད་ཀྱི་བུད་མེད་ཚོས་ད་གིར་སྐུ་ངོས་བཀའ་གནང་བ་བཞིན་སྦྱངས་པའི་ཤེས་ཡོན་ཡོད་ཀྱང་མེད་ཀྱང་། དེ་དུས་ང་ཚོ་བུད་མེད་རེད། ང་ཚོས་འཇོན་གྱི་མ་རེད་ཅེས་ཞེད་ནས་མ་བསྡད་པར། སྙིང་སྟོབས་ཆེན་པོའི་ངང་ནས་དཔའ་མོ་ཁག་གིས་དབུ་ཁྲིད་པའི་ཐོག་བུད་མེད་སྟོང་ཕྲག་མང་པོ་འཛོམས་ཏེ་ཞི་བའི་སྒེར་ལངས་དབུ་བརྙེས་པ་རེད། ད་ལྟའི་ཆར་ཁོ་རང་ཚོ་མང་པོ་ཞིག་རྒྱ་མིས་བཙན་འཛུལ་འོག་ནས་འདས་གྲོངས་སུ་གྱུར་ནས་བཞུགས་ཡོད་མ་རེད། དེ་ནས་རྒྱ་གར་ལ་འབྱོར་རྗེེས་བུད་མེད་ལྷག་བསམ་ཅན་ཁག་ཅིག་གིས་བུད་མེད་ལྷན་ཚོགས་འདི་གནད་འགག་ཆེན་པོར་གཟིགས་ནས་བསྐྱར་གསོ་གནང་བ་རེད། དེར་བརྟེན་ད་ལྟའི་ཆར་བོད་ཀྱི་བུད་མེད་ལྷན་ཚོགས་འདི་ང་ཚོ་བོད་པ་ཡིན་ན་གཅིག་སྤོབས་པ་སྐྱེ་དགོས་པའི་ཚོགས་པ་གནད་འགག་ཆེན་པོ་ཞིག་ཆགས་ཡོད་རེད་བསམ་གྱི་འདུག དེ་ཆགས་ཡ་དེ་བོད་ལ་བུད་མེད་དཔའ་མོ་ཚོས་སྐུ་ལས་བསྐྱོན་པ་དང་། རྒྱ་གར་ལ་ཕེབས་ནས་སླར་གསོ་གནང་སྟེ་དེའི་རྗེས་སུ་མུ་མཐུད་བུད་མེད་མང་པོ་ཞིག་གིས་སྐུ་ངལ་འཛེམས་མེད་ཐོག་སྐུ་ལས་བསྐྱོན་པའི་གྲུབ་འབྲས་ཤིག་རེད་བསམ་གྱི་འདུག དེར་བརྟེན་དེ་རིང་ང་ཚོས་ཉིན་མོ་འདིར་ཁོང་རྣམ་པས་སྐུ་ལས་བསྐྱོན་པར་རྗེས་སུ་ཡི་རངས་དང་དྲན་སྐུལ་ཞུ་བའི་དུས་ཚོད་ཅིག་ཆགས་ཡོད་རེད་”ཅེས་དང་། དེ་བཞིན་མོས་མུ་མཐུད་ནས་“བོད་པའི་བདེན་མཐའ་མ་གསལ་བར་དུ་བུད་མེད་ཀྱི་སྒེར་ལངས་ཀྱི་ལས་འགུལ་དེ་མུ་མཐུད་ནས་འགྲོ་དགོས་རེད་བསམ་གྱི་འདུག དེ་འགྲོ་དགོས་ན་མིང་དེ་ག་རང་གི་ཐོག་ལ་གནས་ཏེ་འགྲོ་རྒྱུ་གནད་འགག་ཆེན་པོ་ཞིག་ཏུ་ངས་མཐོང་གི་འདུག་ཞུ་རྒྱུ་ཡིན།”ཞེས་དང་བུད་མེད་ལྷན་ཚོགས་ཀྱིས་ད་བར་བུད་མེད་ཀྱི་ནུས་སྟོབས་སྤེལ་བས་མཚོན་པའི་ལས་འགུལ་སྣ་མང་སྤེལ་ཡོད་པ་རྣམས་༧གོང་ས་མཆོག་གི་དགོངས་གཞི་དང་མཐུན་པ་དང་། དགོངས་གཞིའི་འོག་ཤར་བསྐྱོད་གནང་བ་ཞིག་ཏུ་ངོས་འཛིན་བྱེད་ཀྱི་ཡོད་པ་དང་། དེ་གནད་འགག་ཆེན་པོ་ཡིན་པ་བཅས་སོགས་བརྗོད་སོང་།
མཇུག་ཏུ་བོད་ཀྱི་བུད་མེད་ལྷན་ཚོགས་ཀྱི་སྤྱི་ཁྱབ་མཐུན་འབྲེལ་འགན་འཛིན་སྐལ་བཟང་གཡུ་སྒྲོན་གྱིས་ཐུགས་རྗེ་ཆེ་ཞུའི་གཏམ་བཤད་བྱས་མཐར་མཛད་སྒོ་གྲོལ་ཏེ། དུས་དྲན་སྲུང་བརྩི་ཞུ་མཁན་རྣམས་ཀྱིས་དྷ་ས་མེག་གྷན་དཔའ་བོའི་རྡོ་རིང་ནས་དྷ་ཤོད་ཀཱ་ཇ་རའི་བར་དུ་སྐད་འབོད་ཁྲོམ་སྐོར་བྱས་སོང་།།
གསར་འགོད་པ་བཀྲ་ཤིས་དོན་གྲུབ།

robotstxt: allowed

filter: keep


text:
ཉེ་བའི་ལོ་འགའི་ནང་། མཚོ་ལྷོ་ཁུལ་གྱི་རྒྱ་ཆེ་བའི་བརྙན་འཕྲིན་སྒྱུ་རྩལ་ལས་སྒྲུབ་པས་བྱ་བའི་དངོས་དང་བསྟུན་ཏེ་མང་ཚོགས་ཀྱིས་ཉན་པར་སྤྲོ་བའི་བརྙན་འཕྲིན་ཆེད་དོན་ལེ་ཚན་ཕབ་སྐྲུན་དང་སྒྲིག་བཟོ་བྱས་ནས་བརྩམས་ཆོས་ལེགས་པོ་མི་ཉུང་བ་གསར་རྩོམ་གནང་། སྲོལ་རྒྱུན་དང་བདེ་ཐང་། མི་རིགས་ཀྱི་ཁྱད་ཆོས་དང་ས་ཁོངས་རིག་གནས་ཀྱི་རྣམ་པ་དོད་པོའི་བརྙན་འཕྲིན་སྒྱུ་རྩལ་དག་མང་ཚོགས་ཀྱིས་ཀློག་པར་བརྒྱུད། རྒྱ་ཆེ་བའི་མི་དམངས་མང་ཚོགས་ཀྱི་བསམ་པའི་འཚོ་བར་སྔར་ལས་ཉེ་རུ་བཅར་བར། ལེ་ཚན་གྱི་གཙོ་འདོན་མི་སྣས་མཚོ་ལྷོ་ཁུལ་ཨུའི་དྲིལ་སྒྲོག་པུའུ་དང་ཁུལ་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས། ཁུལ་མི་རིགས་མཐུན་སྒྲིལ་ཡར་ཐོན་འཛུགས་སྐྲུན་བྱ་འགུལ་འགོ་ཁྲིད་ཚན་ཆུང་གཞུང་སྒྲུབ་ཁང་བཅས་ཀྱི་རྒྱབ་སྐྱོར་ཆེན་མོའི་འོག སེམས་ཞིབ་མོས《ཤགས་ནག་སྟག་མོའི་ངར་གླུ》དང《ནད་རིགས་སྔོན་འགོག》《ཁྲིམས་ལུགས་བྱམས་སྐྱོང》བཅས་ནང་དོན་སྒྲིག་ཕབ་བྱས་ཏེ། བརྙན་འཕྲིན་ལེ་ཚན་གྱི་ནང་དོན་དེ་ཡི་གེ་དང་དཔེ་རིས་སྤེལ་མའི་དཔེ་དེབ་ཏུ་བསྒྱུར་ནས་རྒྱ་ཆེ་བའི་བོད་སྐད་ཀློག་པ་པོ་རྣམས་ལ་ཕུལ་བ་རེད།
དཔེ་ཚོགས་འདིར་བསྡོམས་པས་དེབ་གསུམ་ཡོད་ཅིང་། ཉེ་ཆར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲན།


text:
མི་ལོ་ཉི་ཤུ་ལྷག་དགེ་རྒན་གནང་བ་དང་། གསོག་དངུལ་འབུམ་བཅུ་གཅིག་གདན་ས་གསུམ་ལ་འབུལ་གནང་མཛད་མཁན་བོད་དགེ་ཞིག་ལ་རྗེས་དྲན།
ཆབ་མདོ་ངག་ཕུན།
དེ་རིང་ངས་མི་སྣ་ཞིག་ངོ་སྤྲོད་ཞུ་བ་འདོད་ཅིང་། ཁོང་ནི་བཙན་བྱོལ་བོད་མིའི་སྒྲིག་འཛུགས་ནང་ལ་དགེ་རྒན་གྱི་ཞབས་ཕྱི་མི་ལོ་ཉི་ཤུ་ལྷག་གནང་མཁན་གྱི་མི་སྣ་ཉམ་ཆུང་ཞིག་རེད། ཁོང་ནི་བོད་ཤར་ཕྱོགས་མ་ཡུལ་ལྕགས་ཀ་ཚང་ཞེས་པའི་ཞིང་པའི་ཁྱིམ་ཚང་ཞིག་ཏུ་སྐྱེས་ཤིང་འཚར་ལོངས་བྱུང་བ་དང་། མིང་ལ་བློ་བཟང་བཟོད་པའམ་བློ་བཟང་ཆོས་དར་ཞེས་འབོད་ཅིང་། ཁོང་གི་ཁྱིམ་ལ་རིག་གནས་གསར་བརྗེ་སྐབས་བོད་མི་སྤྱི་མཚུངས་ལྟར་དཀའ་སྡུག་དུ་མ་ཞིག་མྱོང་དགོས་བྱུང་ཡོད་པ་ནི་བརྗོད་མ་དགོས། རིམ་པའི་བོད་ནང་ལ་ཆབ་སྲིད་ཕྲན་བུ་གུ་ཡངས་ཕྱིན་ནས་ཕན་ཚུན་ཉེ་འཕྲད་འགྲོ་འོང་ཆོག་པའི་གོ་སྐབས་བཟང་པོ་ཤར་བ་དང་བསྟུན་དམ་པ་ཁོང་ཡང་རྒྱ་གར་འཕགས་པའི་ཡུལ་དུ་བོད་མི་རིགས་ལ་བཀའ་དྲིན་བླ་མེད་དུ་ཆེ་བའི་༧རྒྱལ་བ་རིན་པོ་ཆེའི་ཞལ་མཇལ་དང་།
ཡང་སྒོས་སློབ་སྦྱོང་བཅས་ལ་དམིགས་ཡུལ་འཛིན་ནས་ལ་ལུང་དུ་མ་བརྒལ་ནས་བཙན་བྱོལ་དུ་ཡོང་ཞིང་། ལྷག་དོན་སྐབས་དེ་དུས་བོད་ནང་སློབ་སྦྱོང་བྱེད་སའི་ཁོར་ཡུག་ཧ་ཅང་དཀོན་པ་དང་། དེ་བཞིན་ལུས་སེམས་ལ་བདེ་བ་མེད་པ་སོགས་ལ་བརྟེན་རྒྱ་གར་རང་དབང་ལུང་བར་ཡོང་དགོས་བྱུང་ཡོད། ཁོང་འཕགས་ཡུལ་ལ་འབྱོར་བ་དང་༧རྒྱལ་བ་རིན་པོ་ཆེས་གཙོས་པའི་རང་གཞུང་གི་ཐུགས་རྗེ་བཀའ་དྲིན་འོག་བོད་ནས་འབྱོར་མཁན་རྣམས་དང་ཐོག་མ་སུ་རི་བོད་ཁྱིམ་སློབ་གྲྭར་བཏང་བ་དང་། མ་སུ་རི་སློབ་གྲྭ་ནང་ལ་བོད་ནས་འབྱོར་ཏེ་སློབ་གྲྭར་འཛུལ་ཞུགས་གནང་མཁན་ཐོག་མའི་གྲས་གཅིག་ཡིན་པ་ཁོང་གིས་ངག་ནས་ཐོས་མྱོང་། མ་སུ་རི་བོད་ཁྱིམ་སློབ་གྲྭའི་ནང་ལ་འཛིན་རིམ་དགུ་པ་བར་སློབ་སྦྱོང་གནང་མྱོང་བ་དང་། དེ་ནས་ཤེས་རིག་ལས་ཁུངས་ཀྱི་བོད་དགེ་ས་མིག་གསལ་བསྒྲགས་གནང་དོན་ལྟར་དམ་པ་ཁོང་ཡིག་རྒྱུགས་ནང་འཛུལ་ཞུགས་གནང་སྟེ་དགེ་རྒན་འདེམས་ཐོན་བྱུང་བ་རེད་ལ། དེ་ནས་བཟུང་སྟེ་ཤེས་རིག་ལས་ཁུངས་ཀྱི་ཁོངས་གཏོགས་གཏན་ཉིན་སློབ་གྲྭ་ག་བ་གནས་སྤོར་བཏང་བ་ཡིན་ན་ཀར་ཀོར་སོགས་ཅི་ཡང་མེད་པར་ཕེབས་རྐྱང་གནང་མཁན་གྱི་གྲས་ཤིག་ཡིན་འདུག དྷ་ས་མཚན་ཉིད་གྲྭ་ཚང་གི་གོ་སྒྲིག་འོག་དགེ་རྒན་འོས་སྦྱོང་ཐོག་མ་གནང་སྐབས་དེའི་འཛུལ་ཞུགས་གནང་སྟེ་དགེ་འོས་སློབ་མཐར་ཕྱིན་པ་དང་བསྟུན་མུ་མཐུད་དེ་གཏན་སློབ་ཀྱི་དགེ་རྒན་གནང་ནས་བཞུགས།
མཐར་གཟུགས་གཞི་བདེ་མིན་གྱིས་སྨན་ཁང་ནང་ལ་ཡུན་རིང་ལྷག་ཅིང་ཕྱི་ལུགས་སྨན་པས་སྨན་བཅོས་མེད་ལུགས་སོགས་ཚིག་ཐག་བཅད་ཀྱང་དམ་པ་ཁོང་གིས་སེམས་ཞུམ་ནས་མ་བཞུགས་པར་བོད་སྨན་བསྟེན་གཏུགས་གནང་ནས་དྲག་སྐྱེད་བྱུང་བ་དང་རྩ་བའི་བླ་མའི་མདུན་དུ་སྡོམ་པ་ཕུལ་ནས་ཞོགས་དགོང་དུས་ཚོད་ནམ་ཡོད་ཕྱག་དཔེ་གཟིགས་པ་དང་། ཁ་འདོན་དགེ་སྦྱོར་ཁོ་ནར་བརྩོན་གྱི་ཡོད་ཅིང་། ཞལ་ལག་དུས་གཉིས་ལས་བཞེས་ཀྱི་མེད། དུས་དེས་ནས་བཟུང་སྟེ་འཇིག་རྟེན་འཁོར་བའི་ལོངས་སྤྱོད་ལ་ཆོག་ཤེས་ཁོ་ན་འཛིན་ནས་གྲྭ་པ་དཀྱུས་མའི་མི་ཚེའི་འཚོ་བ་རོལ་གྱི་ཡོད། རང་ཉིད་ཀྱི་རྩ་བའི་བླ་མས་གང་གསུང་བ་རྡོ་ལ་རི་མོ་བྲིས་པ་ལྟར་གནང་མཁན་ཞིག་སྟབས། ཉིན་གཅིག་རྩ་བའི་བླ་མ་འདན་མ་བློ་ཆོས་རིན་པོ་ཆེའི་མདུན་དུ་བཅར་ནས་དགེ་རྒན་ནས་དགོངས་པ་ཞུས་ཏེ་སྒོམ་སྒྲུབ་ཉམས་ལེན་བྱེད་དགོས་དྲན་ཚུལ་ཞུས་སྐབས། འདན་མ་བློ་ཆོས་རིན་པོ་ཆེ་ནས་”ཁྱོད་རང་མི་ཚེའི་གཅིག་སྒོམ་སྒྲུབ་གནང་བ་ལས་དགེ་རྒན་གྱི་ཕྱག་ལས་གནང་ནས་སློབ་ཕྲུག་དེ་དག་ལ་ཤེས་ཡོན་གྱི་སློབ་ཁྲིད་གནང་ཐུབ་ན་ཕན་ཡོན་ཆེ་”ཚུལ་དང་། རྩ་བའི་བླ་མས་”མུ་མཐུད་དེ་དགེ་རྒན་གྱི་ཕྱག་ལས་གནང་ཤོག་”ཅེས་བཀའ་ཕེབས་དོན་ལྟར། དུས་དེ་ནས་བཟུང་སྟེ་ཕྱིར་ལོག་མ་མཛད་པར་དཀའ་སྡུག་ཁག་ལ་གདོང་ལེན་གནང་སྟེ་མི་ཚེ་མ་རྫོགས་བར་དགེ་རྒན་གྱི་ཞབས་ཕྱི་རླབས་ཆེན་ཞུ་རྒྱུ་བྱུང་ཡོད་པ་རེད་ལ། ཤེས་ཡོན་གྱི་སྲི་ཞུ་རླབས་ཆེན་བསྒྲུབས་ཡོད་ཅིང་། ད་ལྟ་ང་ཚོའི་སྤྱི་ཚོགས་ནང་ལ་ཤེས་ཡོན་ཐོག་ལ་ལས་དོན་གནང་མཁན་དེ་དག་ལ་དྲན་གསོ་ཙམ་ཡང་མེད་པར་གོ་མེད་འཚོ་མེད་ལྟ་བུ་གནང་སྟངས་དེ་དག་མཐོང་དུས། སྐབས་རེར་ཨ་ཁ་སྙམ་པའི་ཚོར་སྣང་སྐྱེ་ཡོང་གི་འདུག
གཅིག་བྱས་ན་རང་ཉིད་ལྟ་རྒྱ་དང་མཐོང་རྒྱ་ཆུང་བའི་སྐྱོན་ཡིན་སྲིད། མི་ལོ་ཉི་ཤུ་ལྷག་གི་རིང་ལ་དགེ་རྒན་གྱི་ཞབས་ཕྱི་བསྒྲུབས་མཁན་དང་། གསོག་དངུལ་ཚང་མ་བོད་མི་རིགས་ཀྱི་ཆོས་དང་རིག་གཞུང་མི་ཉམས་སྲུང་འཛིན་གནང་མཁན་གདན་གསུམ་གྱི་སློབ་གཉེར་བའི་ཆེད་དུ་ཕུལ་གནང་མཛད་མཁན་ཞིག་ཡིན་པས་དམ་པ་ཁོང་ལ་རྗེས་དྲན་ཞུས་ན་མི་འོས་པ་ཞིག་ག་ལ་ཡོད་སྙམ། རྒྱུ་མཚན་དེ་དག་ལ་བརྟེན་དགེ་རྒན་ཉམ་ཆུང་ཁོང་ལ་ངས་རྗེས་དྲན་ཞུ་ཡི་ཡོད། ལོ་ཡུན་དེ་དག་ནང་ལ་འཚོ་བ་སྟབས་བདེ་ཁོ་ན་མཛད་ནས་བཞུགས། དགེ་རྒན་གྱི་གསོལ་ཕོགས་གང་ཡོད་པ་དེ་དག་སྲི་ཚགས་གནང་ནས་མཐར་སྐུ་ཚེ་རྫོགས་ཁ་གདན་གསུམ་ལ་དངུལ་རྐྱང་འབུམ་བཅུ་གཅིག་ཕུལ་སོང་བ་དང་། སྐབས་དེར་དགེན་དམ་པ་ཁོང་གིས་གདན་ས་ནང་ལ་གྲྭ་རྐྱང་དུ་མ་ཞིག་གིས་གཞུང་ཆེན་ཁག་ལ་ཉིན་མཚན་ལྟོས་མེད་ཀྱིས་སློབ་གཉེར་གནང་གི་ཡོད་ཅིང་། དངུལ་ཕྲན་བུ་ཡོད་པ་དེ་དག་ལས་ལྷག་ཡོད་མ་རེད་ཅེས་ཚིག་ཐག་ཆོད་པོས་གསུངས་པ་དེ་དག་མཐོང་དུས་དགེན་ཁོང་ལ་རང་བཞིན་མེད་པར་ཡིད་སྨོན་སྐྱེས་བྱུང་། རྒྱུ་མཚན་ནི་བོད་མི་རིགས་ཀྱི་ལོ་རྒྱུས་ནང་ལ་གཞིས་བྱེས་གཉིས་སུ་གྱར་ནས་དུས་ཚོད་ཧ་ཅང་གཉན་འཕྲང་འདི་འདྲ་ཞིག་གི་སྐབས་ཁོང་གི་མི་ཚེ་ཕལ་ཆེ་བ་སློབ་གསོའི་ཐོག་བཏང་བ་དང། དེ་བཞིན་དངུལ་དངོས་ཚང་མ་འདས་ཁར་གདན་ས་གསུམ་གྱི་སློབ་གཉེར་བའི་ཆེད་དུ་ཕུལ་བ་དེ་དག་ནི་དགེན་ཁོང་ལ་རྗེས་དྲན་ཞུས་ན་མི་འགྲིག་པ་ཞིག་ག་ལ་ཡོད།
དམ་པ་ཁོང་དང་ངེད་གཉིས་ངོ་ཤེས་འགྱུར་བའི་བརྒྱུད་རིམ་ནི་ཨ་ཞང་ངེད་གཉིས་རྡོར་གླིང་ནས་དྷ་སར་ཕྱི་ལོ་ ༡༩༨༩ ཡན་མན་ལ་ཐོག་མར་འབྱོར། སྐབས་དེར་ཨ་ཞང་ལ་གཞུང་ཞབས་ཀྱི་ཐོབ་ཐང་རྒས་ཤག་མ་རག་བར་ཨ་ཞང་གི་ངོ་ཤེས་དཀོན་མཆོག་རྡོ་རྗེའི་ནང་ལ་བསྡད། སྐབས་དེ་དུས་དཀོན་མཆོག་རྡོ་རྗེ་དང་སྤྱིར་བཏང་གི་སྐད་ཆའི་ཞོར་འཕྲོས་ལ་ཁོང་གིས་ཡིད་སེམས་འགུལ་བའི་ཐོག་ནས་ང་ལ་མ་ཡུ་ལྕགས་ཀ་ཚང་གི་བུས་སློབ་གྲྭ་ནང་ལ་སློབ་སྦྱོང་ཡག་པོ་གནང་གི་ཡོད་ལུགས་བཤད་མྱོང་བར་བརྟེན། དེ་ནས་བཟུང་སྟེ་ཁོང་ལ་དོ་སྣང་བྱུང་ལ། སྐབས་རེར་དགེན་དམ་པ་ཁོང་དཀོན་མཆོག་རྡོ་རྗེའི་ནང་ལ་ཡོང་གི་འདུག་པ་དང་། དེ་ནས་བཟུང་སྟེ་ངེད་གཉིས་ཕན་ཚུན་ངོ་ཤེས་པར་གྱུར་བ་རེད། ཁོང་ནི་ཤེས་ཡོན་ལ་དོ་སྣང་ཆེ་བ་དང་། རང་ཚུགས་བརྟན་ལ་མི་གཤིས་ཧ་ཅང་བཟང་པོ་ཡོད་ཅིང་། གོང་ཞུས་ལྟར་མཚན་ཉིད་གྲྭ་ཚང་གི་སྐབས་དང་པོའི་དགེ་རྒན་འོས་སྦྱོང་ནང་ལ་འཛུལ་ཞུགས་གནང་ཞིང་དེ་དུས་རྩམ་པ་དུས་དེབ་འདོན་ཐེངས་དང་པོའི་སྟེང་ལ་དགེན་འདས་པོ་དམ་པ་ཁོང་གིས་བོད་ཀྱི་སྦྲང་དཀར་རྩམ་པ་སྐོར་གྱི་རྩོམ་ཡིག་སྤུས་ལེགས་གཅིག་ཀྱང་སྤེལ་འདུག་ཅིང་། ཐེངས་གཅིག་བཀླགས་རྒྱུའི་གོ་སྐབས་བྱུང་ཞིང་སྐབས་དེ་དུས་ནས་དགེན་དམ་པ་ཁོང་ལ་ཡིད་སྨོན་སྐྱེ་མྱོང་ཡོད།
རྩོམ་ཡིག་དེ་ལས་གཞན་དགེན་དམ་པ་ཁོང་གི་རྩོམ་ཡིག་མཇལ་མྱོང་མེད་ཅིང་། དུས་རྒྱུན་དུས་ཚོད་ནམ་ཁོམ་ལ་ཕྱག་དཔེ་ལ་གཟིགས་ཞིབ་གནང་ནས་ཐོས་བསམ་སྒོམ་གསུམ་ལ་འབད་བརྩོན་གནང་བ་ལས་རྩོམ་འབྲིའི་ཐོག་ལ་དེ་ཙམ་ཞིག་དོ་སྣང་མི་གནང་། ལྷག་དོན་རྒྱུན་དུ་སློབ་ཕྲུག་རྣམས་ལ་དེང་རབས་འཁྲུག་ཆ་ཆེ་བའི་སྤྱི་ཚོགས་ནང་ལ་བག་མེད་ཀྱི་འཚོ་བ་རོལ་ཏེ་མི་ཚེའི་འཕྲོག་ལྷག་གཏོང་མི་ཉན་ཚུལ་དང་། སློབ་སྦྱོང་ལ་འབད་བརྩོན་བྱེད་དགོས་པ། ནང་ཁུལ་ལ་ཕན་ཐོགས་མེད་པའི་འཁྲུག་འཛིང་བྱེད་མི་ཉན་ཚུལ་སོགས་ཀྱི་སློབ་གསོ་གནང་གི་ཡོད། དེར་བརྟེན་དམ་པ་ཁོང་གི་སློབ་ཁྲིད་གནང་སའི་མི་རབས་གསར་པ་རྣམས་ལ་བག་ཆག་རླབས་ཆེན་འཇོག་ཡོད་པ་ནི་བརྗོད་མ་དགོས། དེ་འདྲའི་མི་ལོ་ཉི་ཤུ་ལྷག་གི་ཤེས་ཡོན་གྱི་ཞབས་ཕྱི་ཞུ་མཁན་དགེན་དམ་པ་ཁོང་འདས་གྲོངས་ཕྱིན་པ་རེད། ཁོང་ལ་རྗེས་དྲན་ཞུ་བའི་མཚོན་དོན་དུ་སེམས་ནང་གང་ཤར་རྣམས་མྱུར་བཏབ་ཀྱིས་བྲིས་པ་ཞིག་ཡིན་ན་སྐྱོན་དང་ནོར་འཁྲུལ་མཆིས་ཚེ་བློ་གཟུ་བོར་གནས་པའི་ཀློག་པ་པོ་ཡོངས་ལ་བཟོད་གསོལ་ཞུ་རྒྱུ་ལས་མ་འདས། མཐའ་དོན་བོད་མི་རིགས་ལ་བཀའ་དྲིན་བླ་མེད་དུ་ཆེ་བའི་༧རྒྱལ་བ་བསྟན་འཛིན་རྒྱལ་མཚོ་མཆོག་སྐུ་ཚེ་ཡུན་རིང་བརྟན་པ་དང་། བོད་མི་རིགས་ཀྱི་བདེན་མཐའ་མྱུར་དུ་གསལ་བ། དགེན་དམ་པ་ཁོང་གི་བྱས་བསགས་སྡིག་སྒྲིབ་ཐམས་ཅད་དག་ཅིང་། འཕགས་མཆོག་སྤྱན་རས་གཟིགས་ཀྱི་འདུལ་ཞིང་ལ་མི་ལུས་བཟང་པོ་ཞིག་སྐྱེ་བའི་སྨོན་ལམ་ཞུ།


text:
རིགས་རུས་ཆོ་འབྲང་གི་འབོད་མིང་།
ཕག་མོ་དོན་གྲུབ།
རིགས་རུས་ཆོ་འབྲང་མི་རབས་སམ། །ཕ་ཚན་མ་ཚན་གཉེན་འབྲེལ་སྐོར། །ས་ཁུལ་ཡུལ་ལུང་མི་གཅིག་པར། །རང་སྲོལ་འབོད་ཚུལ་མི་འདྲ་ཞིང་། །མཁས་པ་སོ་སོའི་འགྲེལ་ཚུལ་ཡང་། །དེ་བཞིན་མི་མཐུན་མང་ནའང་། །ཅུང་ཟད་སྤྱི་ལ་ཁྱབ་པ་ཡི། །འབོད་མིང་མདོ་ཙམ་འགོད་པར་བྱ།།
ཕ་ཚན་སྐོར་གྱི་མིང་།།
རང་ནས་གོང་དུ་རིམ་པ་བཞིན། །རང་ནས་ཡར་དེད་མི་རབས་གསུམ། །ཕ་དང་ཨ་མྱེས་ཡང་མྱེས་ཟེར། །ཕ་ཡི་ཕུ་ནུ་ཨ་ཁུ་ཡིན། །ཕ་ཡི་སྲིང་མོར་ཨ་ནེ་དང་། །དེ་ཡི་ཁྱོ་བོར་ཨ་བང་ (བང་པོ) ཟེར། །ཨ་ཁུའི་རིགས་ཀྱི་བྱིས་པ་དང་། །རང་གཉིས་བར་ལ་ཕ་སྤུན་ཟེར། །ཕ་ཡི་ཕ་ལ་ཨ་མྱེས (མེས་པོ) དང་། །ཕ་ཡི་མ་ལ་ཨ་ཕྱི (མེས་མོ) ཟེར། །མེས་པོའི་ཕ་ནི་ཡང་མེས་དང་། །མེས་པོའི་མ་ནི་ཡང་ཕྱི་ཡིན། །དེ་རྣམས་རང་གི་ཕ་ཚན་ཡིན།།
མ་ཚན་སྐོར་གྱི་མིང་།
མ་ཡི་ཕ་ལ་སྤོ་བོ་དང་། །མ་ཡི་མ་ལ་རྨོ་རྨོ་ཟེར། །མ་ཡི་ཕུ་ནུར་ཞང་པོ་དང་། །མ་སྤུན་མོ་ (ཅེན་མོ་དང་གཅུང་མོ)ལ་ཨ་ནེ་སྟེ།།དེ་ཡི་ཁྱོ་བོར་བང་པོ་ཟེར།།མ་ཡི་སྤུན་གྱི་བྱིས་པ་དང་མོ།།རང་གཉིས་བར་ལ་མ་སྤུན་ཟེར།།དེ་རྣམས་རང་གི་མ་ཚན་ཡིན།།
སྤུན་མཆེད་ཤ་ཉེའི་སྐོར་གྱི་མིང་།
རང་གི་གཡས་སུ་རིམ་པ་བཞིན། །མིང་པོ་གཅེན་གཅུང་སྲུ་མོ་སྟེ། །རང(མོ)་སྤུན་ཕོ་ལ་མིང་པོ་ཟེར། །རང་ལས་ཆེ་བར་ཕུ་བོ (གཅེན་པོ) དང་། །རང་ལས་ཆུང་བར་ནུ་བོ (གཅུང་བོ)ཟེར། །ཕུ་བོའི་ཆུང་མར་སྲུ་མོ་ཡིན། །ཕུ་དང་ནུ་བོའི་བྱིས་པ་ལ། །རང་གི་ཚ་བོ་ཚ་མོ་དང་། །དེ་ཡི་བྱིས་པར་ཡང་ཚ་ཟེར། །རང་ནས་གཡོན་དུ་རིམ་པ་བཞིན། །སྲིང་མོ་ཨ་ཅེ་ནུ་མོ་སོགས། །
རང་(ཕོ)སྤུན་མོ་ལ་སྲིང་མོ་ཟེར། །རང་ལས་ཆེ་བ་ཨ་ཅེ་(གཅེན་མོ) དང་། །རང་ལས་ཆུང་བར་ནུ་མོ(གཅུང་མོ) ཡིན། །ནུ་མོའི་ཁྱོ་བོར་མག་པ་ཟེར། །ཨ་ཅེ་ནུ་མོའི་བྱིས་པ་ནི། །རང་གི་སྣག་ཚ་སྣག་མོ་ཡིན། །སྣག་ཚ་སྣག་མོའི་བྱིས་པ་ནི། །རང་གི་སྣག་གི་ཡང་ཚ་ཟེར། །དེ་རྣམས་སྤུན་མཆེད་ཤ་ཉེ་ཡིན།།
གཉེན་འབྲེལ་སྐོར་གྱི་མིང་།
བཟའ་ཟླ་ཕོ་ལ་ཁྱོ་བོ་དང་། །བཟའ་ཟླ་མོ་ལ་ཆུང་མ་ཟེར། །ཁྱོ་གའི་གཅེན་དང་གཅུང་པོ་ནི། །རང་གི་ཆུང་མའི་སྙེད་པོ་ཡིན། །ཁྱོ་གའི་ཨ་ནེ་ནུ་མོ་ནི། །ཆུང་མའི་སྙེད་མོ་ཆེ་ཆུང་ཡིན། །དེ་བཞིན་ཆུང་མའི་མིང་སྲིང་ཡང་། །ཁྱོ་གའི་སྙེད་པོ་སྙེད་མོ་ཡིན། །ཆུང་མའི་ཕུ་བོ་ནུ་བོ་ནི། །རང་གི་ཁྱོ་གའི་སྐུད་པོ་དང་། །ཁྱོ་གའི་གཅེན་མོ་གཅུང་མོ་ནི། །རང་གི་ཆུང་མའི་སྐུད་མོ་ཡིན། །ཆུང་མའི་ཕ་དང་མ་གཉིས་ལ། །ཁྱོ་བོའི་གྱོས་པོ་གྱོས་མོ་ཟེར། །དེ་བཞིན་ཁྱོ་གའི་ཕ་མ་གཉིས། །ཆུང་མའི་སྒྱུག་པོ་སྒྱུག་མོ་ཟེར། །དེ་རྣམས་རང་གི་གཉེན་འབྲེལ་ཡིན། །
རིགས་རྒྱུད་སྐོར་གྱི་མིང་།
རང་ནས་མར་ལ་རིམ་པ་བཞིན། །རང་གི་བྱིས་པར་བུ་བུ་མོ། །དེའི་འོག་ཚ་བོ་ཚ་མོ་དང་། །དེ་ཡི་བྱིས་པ་ཡང་ཚ་ཡིན། །ཡང་ཚའི་བྱིས་པར་བཞི་ཚ(གསུམ་ཚ)དང་། །གཞི་ཚའི་བྱིས་པར་གོས་ཚ་ཟེར། །གོས་ཚའི་བྱིས་པར་གྲོས་ཚ་ཟེར། །དེ་རྣམས་རང་ནས་མར་དེད་པའི། །རང་གི་རིགས་རྒྱུད་མི་རབས་བདུན། །བུ་མོའི་ཁྱོ་བོ་མག་པ་དང་། །བུ་ཡི་ཆུང་མར་མནའ་མ་ཟེར།།
ཐ་སྙད་ཐོར་བུ་སྐར།
གཞན་ཡང་ཕ་བུར་ཕ་སྤད་དང་། །མ་དང་བུ་མོར་མ་སྨད་ཟེར། །རང་དང་མེས་པོར་མེས་དབོན་དང་། །རང་དང་ཨ་ཁུ་ཁུ་དབོན་ཡིན། །རང་དང་ཞང་པོ་ཞང་དབོན་ཡིན། །མ་དང་ཞང་པོ་མ་ཞང་ཡིན། །ཕ་རྒྱུད་གཉེན་ཚན་ཕ་ཚན་ཡིན། །མ་རྒྱུད་གཉེན་ཚན་མ་ཚན་ཡིན། །རང་གི་མིང་སྲིང་སྤུན་མཆེད་དང་། །རང་གི་བུ་ཚ་རིགས་རྒྱུད་ཡིན། །དེ་ལྟར་རིགས་རུས་ཆོ་འབྲང་གི །འབོད་མིང་གསལ་བོར་མ་ཤེས་ན། །རང་མཚང་ཡིན་ལ་གཞན་གྱིས་འཕྱ། །དེ་ཕྱིར་མ་ནོར་ཤེས་པར་གྱིས།།
>ལས་ལས་བདམས་ཤིང་བཀོད།
ངེད་དྲ་ཚིགས།


text:
རྒྱལ་སྤྱིའི་སྙན་ངག་ཉིན་མོ།
ཕྱི་ལོ་༢༠༡༦ལོའི་ཟླ་༣ཚེས་༢༡ཉིན་པེན་བོད་ཀྱི་རྩོམ་པ་པོ་མཐུན་ཚོགས་ཀྱིས་གོ་སྒྲིག་བྱས་པའི་རྒྱལ་སྤྱིའི་སྙན་ངག་ཉིན་མོ་དེ་ས་རཱ་བོད་ཀྱི་མཐོ་རིམ་སློབ་གཉེར་ཁང་དུ་ཚོགས་ཡོད།
མཛད་རིམ་ཐོག་མར། ཚང་མ་སྐུ་བཞེངས་ཐོག རང་ལུས་མེར་སྲེག་གནང་མཁན་གྱི་རྒྱལ་གཅེས་དཔའ་བོ་དཔའ་མོ་རྣམས་དང་བཙོན་འོག་རྩོམ་པ་པོའི་ཆེད་དུ་མྱ་ངན་ངག་བཅད་སྐར་མ་གཅིག་གནང་བ་དང་། པེན་བོད་ཀྱི་རྩོམ་པ་པོ་མཐུན་ཚོགས་ཀྱི་ཕྱི་འབྲེལ་དྲུང་ཆེ་བུངྷ་སྐྱབས་ལགས་ཀྱིས་རྒྱལ་སྤྱིའི་པེན་དང་པེན་བོད་ཀྱི་རྩོམ་པ་པོ་མཐུན་ཚོགས་སྤྲོད་གནང་གནང་དོན། “པེན་བོད་ཀྱི་རྩོམ་པ་པོའི་མཐུན་ཚོགས་ནི་ཕྱི་ལོ་༡༩༩༩ལོའི་ཕྱི་ཟླ་༣པའི་ཚེས་༡༧ཉིན་རྒྱ་གར་གཞུང་ལ་དེབ་སྐྱེལ་བྱས་ཏེ་བཙུགས་པའི་ཁྲིམས་མཐུན་གྱི་ཤེས་ཡོན་པའི་དཔུང་ཁག་གི་ཚོགས་སྡེ་གལ་ཆེན་ཞིག་ཡིན། ཟླ་དེའི་ཚེས་༡༩ཉིན་བཙན་བྱོལ་གཞུང་གི་དམངས་གཙོའི་ཀ་བ་གསུམ་དང་གཞུང་འབྲེལ་མ་ཡིན་པའི་ཚོགས་པ་ཁག་གི་སྐུ་ཚབ་དང་གསར་དུ་རྩོམ་པ་པོའི་མཐུན་ཚོགས་ལ་ཞུགས་པའི་ཚོགས་མི། གཞན་ཤེས་ལྡན་མི་སྣ་མི་ཉུང་བ་བཅས་གདན་ཞུས་ཀྱིས་རྒྱ་གར་ཧི་མ་ཅལ་མངའ་སྡེ་བཞུགས་སྒར་རྡ་རམ་ས་ལ་ནོར་གླིང་དུ་ཐོག་མར་དབུ་བརྙེས། མཐུན་ཚོགས་འདིས་རྒྱལ་སྤྱིའི་པེན་གྱི་ཡན་ལག་ཏུ་ཞུགས་རྒྱུར་གལ་ཆེར་མཐོང་ནས་སྙན་སྐུལ་རིམ་ཞུས་བཞིན། ༢༠༠༢ལོའི་ཕྱི་ཟླ་༩པར་མེ་སཱི་སྒྲོན་ནེ་ཡ་རྒྱལ་ཁབ་ཏུ་འཚོགས་པའི་རྒྱལ་སྤྱིའི་པེན་གྱི་ཚོགས་ཆེན་ཐེངས་༦༨པར་གསར་ཞུགས་ཀྱི་གོ་སྐབས་ཐོབ་ཅིང་ཚེས་༢༠ཉིན་སྤྱི་མོས་ཀྱིས་ཐག་གཅོད་བྱུང་སྟེ་རྒྱལ་སྤྱིའི་པེན་གྱི་ཡན་ལག་གི་ཚོགས་སྡེར་ངོས་ལེན་ཐོབ་སྟེ། པེན་ཕྱི་སྡོད་བོད་ཀྱི་རྩོམ་པ་པོའི་མཐུན་ཚོགས་ཞེས་པའི་མིང་བྱང་གནང། དེ་ནས་རྒྱལ་སྤྱིའི་པེན་གྱི་ཚོགས་ཆེན་ཁག་ལ་མཉམ་ཞུགས་བྱས་ཏེ་རྒྱའི་བཙོན་འོག་ཏུ་ཚུད་པའི་བོད་ཀྱི་རྩོམ་པ་པོ་རྣམས་ཀྱི་གནས་བབ་དང་། རྩོམ་འབྲིའི་རང་དབང་། སྨྲ་བརྗོད་རང་དབང་། འགྲོ་བ་མིའི་ཐོབ་ཐང་སོགས་ཀྱི་ཐད་དུ་གྲོས་ཆོད་སྔ་རྗེས་འཇོག་ཐུབ་ཡོད།”ཅེས་གསུངས་སོང་།
པེན་བོད་ཀྱི་རྩོམ་པ་པོ་མཐུན་ཚོགས་ཀྱི་འཛིན་སྐྱོང་དྲུང་ཆེ་ཉི་མ་འཚོ་ནས་༼རྒྱལ་སྤྱིའི་སྙན་ངག་ཉིན་མོ་༽ངོ་སྤྲོད་གནང་དོན། “རྒྱལ་སྤྱིའི་སྙན་ངག་ཉིན་མོ་ནི་སྙན་ངག་པར་ངོས་འཛིན་རྒྱབ་སྐྱོར་དང་། ཁོང་ཅག་གིས་བརྩམས་པའི་སྙན་ངག་བརྩམས་ཆོས་ལ་བཀའ་དྲིན་རྗེས་དྲན་ཉིན་མོ་ཞིག་རེད། ཉིན་མོ་འདི་ནི་ལོ་རེའི་ཕྱི་ཟླ་༣ཚེས་༢༡ཉིན་སྲུང་བརྩི་བྱེད་པ་ནི་འཛམ་གླིང་མཉམ་འབྲེལ་རྒྱལ་ཚོགས་ཀྱིས་ཤེས་རིག་དང་། ཚན་རིག ཡུལ་སྲོལ་རིག་གཞུང་(UNESCO) གི་ཚོགས་ཆེན་སྟེང་ནས་ངོས་འཛིན་གནང་བ་རེད། དེ་ཡང་སྙན་ངག་པས་གནའ་དེང་འཛམ་གླིང་གི་སྒྱུ་རྩལ་དང་རིག་གཞུང་གི་ཁྱབ་ཁོངས་ན་འགན་བབ་དང་གོ་གནས་ཆེ་ཤོས་ཤིག་བཟུང་ཡོད་པར་ངོས་འཛིན་གནང་སྟངས་ཤིག”ཡིན་པ་དེ་བྱེད་སྒོ་དང་རྣམ་པ་འདྲ་མིན་ཐོག་བརྩི་སྲུང་བྱེད་ཀྱི་ཡོད་པ་ངོ་སྤྲོད་དང་། “པེན་བོད་ཀྱི་རྩོམ་པ་པོ་མཐུན་ཚོགས་ཀྱི་ངོས་ནས་ཉིན་མོ་འདི་བརྩི་སྲུང་བྱེད་དོན་ནི། འཛམ་གླིང་རྒྱལ་ཁབ་གཞན་དག་གིས་ཉིན་མོ་འདི་བརྩི་སྲུང་བྱས་ནས་ད་ལྟ་བར་དུ་ལོ་༡༦ཕྱིན་ཡོད།
ང་ཚོའི་བོད་པ་ལ་ཡང་འཛམ་གླིང་རྒྱལ་ཁབ་གཞན་པ་ནང་བཞིན་རྩོམ་པ་པོ་དང་། སྙན་ངག་པ། རི་མོ་བ་སོགས་ཡོད། ཡོད་པ་དེ་དག་ལ་ངོས་འཛིན་དང་བདག་པོ་རྒྱག་དགོས་པ་དེ་གལ་ཆེན་པོ་མཐོང་ནས། ད་ལྟའི་བར་དུ་པེན་བོད་ཀྱི་རྩོམ་པ་པོ་མཐུན་ཚོགས་ཀྱི་ཚོགས་གཙོ་སྤྲལ་ནག་པ་བློ་གྲོས་དཔལ་བཟང་ལགས་ཀྱིས་པེན་བོད་ཀྱི་རྩོམ་པ་པོ་མཐུན་ཚོགས་རྒྱུན་ལས་སྐབས་ལྔ་བའི་ལངས་ཕྱོགས་ངོ་སྤྲོད་གནང་དོན། པེན་བོད་ཀྱི་རྩོམ་པ་པོ་མཐུན་ཚོགས་ཤེས་ཡོན་པའི་ཚོགས་སྡེ་ཞིག་ཡིན་པས་རྒྱུན་ལས་སྐབས་ལྔ་བས་ཤུགས་རྒྱག་ས་གཙོ་བོ་ཡང་ཤེས་ཡོན་དང་སྐད་ཡིག་ཐོག་ཡིན་པ་ངོ་སྤྲོད་གནང་སོང་།
ས་རཱ་མཐོ་སློབ་ཀྱི་རྩོམ་རིག་སློབ་དཔོན་མེ་འོད་ལགས་ཀྱིས་རྩོམ་པ་པོ་ཞོགས་ལྗང་ལགས་ཀྱི་འཛིན་བཟུང་བཙོན་འཇུག་གི་བརྒྱུད་རིམ་དང་འབྲེལ་བའི་ངོ་སྤྲོད་གཏམ་བཤད་གནང་དོན། རྒྱལ་སྤྱིའི་སྙན་ངག་གི་ཉིན་མོ་དང་འབྲེལ་ནས། ང་ཚོས་ངེས་པར་དྲན་འོས་ཤིང་དྲན་དགོས་པའི་བོད་ཀྱི་རང་དབང་དང་ཐོབ་ཐང་འཐབ་རྩོད་པ་ཞོགས་ལྗང་ལགས་ངོ་སྤྲོད་ཐུང་ཐུང་བྱ་རྒྱུ་ཡིན། ཞོགས་ལྗང་སམ་འབྲུག་ལོ་ནི་སྤྱི་ལོ། ༡༩༨༦ལོར་ཀན་ལྷོ་བསང་ཆུ་རྒན་གྱ་ནས་སྐྱེས། ས་གནས་སློབ་ཆུང་དང་བསང་ཆུ་རྫོང་བོད་ཡིག་སློབ་འབྲིང་། ནུབ་བྱང་མི་རིགས་སློབ་ཆེན་བཅས་ནས་རིམ་གྱིས་སློབ་སྦྱོང་གནང་། ༢༠༠༨ ལོར་བོད་མའི་སྐྱིད་སྡུག་མཉམ་མྱོང་ལས་འགུལ་གྱི་སྣེ་འཁྲིད་པའི་གྲས་སུ་ཡོད་པ་དང་། ༢༠༡༠ ལོར་ཟླ་༤ཚེས་༦ ཉིན་རྒྱ་གཞུང་གིས་ཉེས་མེད་ཉེས་འགེལ་གྱིས་འཛིན་བཟུང་བྱས་ནས་ཟླ་གཅིག་ལྷག་ལ་འདྲི་གཅོད་ཚ་ནན་བྱས་ནས་གློད་བཀྲོལ་བཏང་དུས། སེམས་ཀྱི་དྲན་པ་ཆེས་ཆེས་མི་གསལ་བའི་ཚད་དུ་བསྐྱལ།
༢༠༡༢ ལོར་ཁོང་རྒྱ་སྲིད་གཞུང་གིས་གནོན་ཤུགས་སྤྲད་ནས་སློབ་ཆེན་མཐར་ཕྱིན་དུ་ཡིག་རྒྱུགས་ལ་ཞུགས་མ་བཅུག་པར་མུ་མཐུད་སློབ་སྦྱོང་གི་གོ་སྐབས་ཤོར། ཟི་ལིང་དུ་དཔེ་གཟིགས་ཁང་ཞིག་སྒོ་ཕྱེས་ཀྱང་། དེ་ཡང་གཉེར་མ་བཅུག་པར་འགྲོ་དགོས་ཆགས་པའི་གནོན་ཤུགས་རབས་དང་རིམ་སྤྲད་འདུག ཡིན་ནའང་ཁོང་གིས་མི་དང་མིའི་རིགས། བོད་མི་རིགས་ཀྱི་རང་དབངདང་ཐོབ་ཐང་གི་ཆེད་དུ་སྙུ་གུའི་སྟོབས་ལ་བརྟེན་ནས་ཡོད་ཚད་བློས་གཏོང་གིས་འཐབ་རྩོད་རྒྱུན་མཐུད་ནས། ལམ་གྱི་སྙིང་སྟོབས་དང་ >  >  >བཅས་རྩོམ་དེབ་བཞི་དཔར་སྐྲུན་ཞུས། དེ་དག་ལས་ལམ་གྱི་སྙིང་སྟོབས་རྒྱ་གཞུང་གི་སྔ་ས་ནས་ཁྲིམས་ལ་བཅུག ཡིན་ནའང་ཁོང་གིས་མུ་མཐུད་དུ་རང་དབང་གི་ཆེད་དུ་རྩོམ་ཡིག་བྲིས་ཤིང་གཞན་གྱིས་བྲིས་པ་བོད་བསྒྱུར་ཡང་གནང་མྱོང་།
༢༠༡༥ ༣ ༡༩ཉིན་རེབ་ཀོང་དུ་ཁོང་འཛིན་བཟུང་བྱས་འདུག ༢༠༡༦ ༣ ༡༧ ཉིན་རྨ་ལྷོ་རྫོང་འབྲིང་རིམ་ཁྲིམས་ཁང་ནས་ཁྲིམས་རྩོད་སོགས་ཀྱི་གོ་རིམ་གང་ཡང་མེད་པར་ལོ་གསུམ་གྱི་ཁྲིམས་ཐག་བཅད་འདུག འདི་ལྟར་རྒྱ་གཞུང་གི་གདུག་རྩུབ་ཆེ་སྲིད་ཇུས་ནི་ཅི་འདྲའི་འཇིགས་སུ་རུང་བ་ཞིག་རེད་ཨང་། ད་ལྟ་ཁོང་ཆེས་མུན་ནག་གི་བཙོན་ཁང་དུ་ཡོད། ཁོང་ལྟ་བུའི་དཔའ་སྤོབས་ཆེ་བའི་རྩོམ་པ་པོ་དང་། བློ་རིག་པ་རྣོ་བའི་རྩོམ་པ་པོ་ང་ཚོ་བོད་ལ་ཡོད་པས། ད་དུང་བཙན་པོའི་དཔའ་ངར་དང་གཟི་བརྗིད་བོད་ཡུལ་དུ་གནས་ཡོད་པ་མཚོན་ཐུབ་ལ། པཎ་ཆེན་བཅུ་བ་ལྟ་བའི་མི་རིགས་ཀྱི་དཔའ་བོ་རྣམས་ཀྱི་ཞལ་ཆེམས་བོད་མི་རིགས་ཀྱི་སེམས་ཁོངས་ན་གནས་པ་མཐོང་ཐུབ། དེ་བས་ཞོགས་ལྗང་ཁོང་ནི་འདྲ་འདྲའི་ནང་གི་མ་འདྲ་བའི་རྩོམ་པ་པོ་ཞིན་ཡིན་པས། དེ་རིང་ཁོང་ལ་རྗེས་དྲན་བྱས་པ་ནི་ཤིན་ཏུ་འོས་ཤིང་འཚམ་པ་ཡིན། ད་ལྟ་རྒྱལ་སྤྱིའི་འགྲོ་བ་མའི་ཐང་དང་རྒྱལ་སྤྱིའི་པེན་རྩོམ་པོ་པོའི་མཐུན་ཚོགས་བཅས་སུ་ཁོང་གི་རླབས་ཆེ་བའི་བྱས་པ་ཁྱབ་ནས་འགྲོ་བཞིན་ཡོད། ད་ལྟ་ཁོང་ལ་སྐྱེས་སྨན་ཡོད་ལ་ལོ་ངོ་བཞི་ཙམ་ཡིན་པའི་བུ་ཕྲུག་ཀྱང་ཡོད། ཁོང་གི་གཅེས་ཕྲུག་གི་མིང་ལ་རང་དབང་ལ་དགའ་བ་ཞེས་འབོད། ཁོང་གིས་འདི་ལྟར་ཡོད་བློས་བཏང་ནས་སུ་ཞིག་གི་ཆེད་དུ་དང་ཅི་ཞིག་གི་དོན་དུ་བཙོན་ཁང་གི་མནར་གཅོད་མྱོང་བཞིན་ཡོད། མིའི་རང་དབང་དང་ཐོབ་ཐང་། མིའི་རིགས་ཀྱི་དང་བོད་མི་རིགས་ཀྱི་རང་དབང་དང་ཐོབ་ཐང་གི་དོན་དུ་ཡིན། དེ་བས་ང་ཚོས་ཁོང་ལ་རྗེས་དྲན་དང་གུས་བརྩི་བྱ་འོས་པ་ཡིན།
༢༠༡༥ ཟླ་ ༣ ཚེས་ ༡༦ ཉིན་ཁོས་རང་གི་མཐའ་མཇུག་གི་ཟིན་ཐོ་གཉིས་པ་སྤེལ་བའི་ནང་། “རེབ་གོང་ནས་མེ་མདའ་བཟུང་བའི་དམག་མི་སྐོར་དང་སྐོར་བྱས་ནས་མང་ཚོགས་དག་ལ་སྔོག་བཤེར་བྱེད་ཀྱི་འདུག འདི་ནི་མང་ཚོགས་སྤྱི་བའི་བདེ་འཇགས་ལ་སྲུང་སྐྱོབ་བྱས་པ་ཡིན་ནམ། བསམ་བཞིན་དུ་དམངས་སེམས་ལ་ཟིང་ཆ་བསླངས་པ་ཡིན་ནམ། སྤྱི་ཚོགས་བརྟན་བརླིང་ཟེར་བ་ནི་འདི་ལྟའི་བྱེད་ལས་ཤིག་ཡིན་ཚེ་ཤིན་ཏུ་འཇིགས་སུ་རུང་བ་ལ། མང་ཚོགས་ཀྱི་སྟེང་དུ་མེ་མདའ་བཟུང་བའི་ཉེན་རྟོག་པ་འདི་དག་ནི་སུ་ཞིག་གི་ལག་ཆ་ཡིན་ནམ། ཁོ་ཚོས་ཅིའི་ཕྱིར་འདི་ལྟར་བྱེད་དགོས་པ་ཡིབ་ནམ། ང་ཚོའི་འགྲོ་བ་མིའི་ཐོབ་ཐང་ཟེར་བ་ནི་འདི་ལྟར་འགན་སྲུང་བྱས་པ་ཡིན་ནམ། ཁྲིམས་སྐྱོང་རྒྱལ་ཁབ་ཅེས་པ་ནི་འདི་ལྟ་བུ་ཞིག་ཡིན་ནམ། བསམས་ཤིང་བསམ་ན་འཇིགས་དངངས་སྐྱེས་པའི་བྱེད་ལས་འདི་དག་ནི་ཟིང་འཁྲུག་གི་རྒྱུ་འབའ་ཞིག་ལས་མ་འདས་སོ།།”ཞེས་བཀོད་འདུག
ས་རཱ་མཐོ་སློབ་ཀྱི་རྩོམ་རིག་སློབ་དཔོན་རྒན་ཨ་འཇམ་ལགས་ཀྱིས་ཁོ་རང་ཉིད་ཀྱི་བྲིས་པའི་སྙན་ངག་ ༼སྨྲ་ལྕེ་ཡི་གཟེར་ག༽ སྙན་ངག་གྱེར་འདོན་གནང་བ་དང་། པེན་བོད་ཀྱི་རྩོམ་པ་པོ་མཐུན་ཚོགས་ཀྱི་གསར་འགོད་པ་བསྟན་འཛིན་ཆོས་དབྱིངས་ལགས་ཀྱིས་༼ཞོགས་ལྗང་ངམ་ཡང་ན་འབྲུག་ལོ།༽ ཞེས་པའི་སྙན་ངག་ཅིག་གྱེར་འདོན་གནང་། ས་རཱ་མཐོ་སློབ་ཀྱི་སློབ་མ་བསོད་ནམས་ཚེ་བརྟན་ལགས་ཀྱིས་རྩོམ་པ་པོ་ཐེའུ་རང་ལགས་ཀྱིས་བརྩམས་པའི་སྙན་ངག ༼བཙན་པོའི་རལ་གྲི་ཐོགས་དང་བདག་གི་གདོང་དམར་བ་༽ ཞེས་པའི་སྙན་ངག་དབུས་སྐད་ཐོག་ནས་གྱེར་འདོན་གནང་བ་དང་། སྨོན་ལམ་བརྡ་འཕྲིན་ཁང་གི་རྩོམ་སྒྲིག་པ་སྨིན་སྣང་མཛེས་ལགས་ཀྱིས་སྙན་ངག་པ་ཐེའུ་རང་གིས་བརྩམས་པའི་༼ང་ཡི་བོད་༽ཅེས་པ་གྱེར་འདོན་གནང་། ནོར་གླིང་མཐོ་སློབ་ཀྱི་སློབ་མ་བསོད་ནམས་ཚེ་རིང་གིས་༼རྩོམ་པ་པོ་ཞོགས་ལྗང་ལགས་དྲན་པ་གཏམ་གྱི་མདའ་མོ་ལྟོང་ནས་ཤོར་སྟངས་༽ཞེས་པའི་སྙན་ངག་ཅིག་གྱེར་འདོན་གནང་།
ལྡོང་རིགས་བློ་བསྟན་ལགས་ནས་༼རིགས་ཀྱི་ཞེན་པ་གླེང་བའི་དྲང་བདེན་པ།༽ སྙན་ངག་གྱེར་འདོན་གནང་། སཱ་ར་མཐོ་སློབ་ཀྱི་སློབ་མ་ཆོས་གྲུབ་ལགས་ཀྱིས་ཐེའུ་རང་གིས་བརྩམས་པའི་སྙན་ངག་༼དམྱལ་ཁམས་ཀྱི་བཙོན་མ་ ༽ ཞེས་པ་ཁམས་སྐད་ཀྱིས་སྙན་ངག་གྱེར་འདོན་གནང་། སཱ་ར་མཐོ་སློབ་ཀྱི་སློབ་མ་དཀར་མོ་འཚོ་ལགས་ཀྱིས་ཁྲི་སེམས་དཔའ་ཡིས་བརྩམས་པའི་སྙན་ངག་༼ཨ་ཅེ། ང་ཕ་ཡུལ་དུ་ལོག་འདོད་ ༽ཅེས་པ་ཨམ་སྐད་ཀྱིས་སྙན་ངག་གནང་བ་བཅས་ཚོར་ཤུགས་ཆེན་པོ་དང་སྐད་གདངས་འདྲ་མིན་གྱིས་གྱེར་འདོན་གནང་སོང་།
མཐའ་མར་པེན་བོད་ཀྱི་རྩོམ་པ་པོ་མཐུན་ཚོགས་ཀྱི་ངོས་ནས་ས་རཱ་མཐོ་སློབ་ཀྱི་སློབ་སྤྱི་དགེ་བཤེས་འཇམ་དཔལ་གྲགས་པ་ལགས་གཙོས་པའི་དགེ་སློབ་ཡོངས་ཀྱིས་སྙན་ངག་ཉིན་མོའི་བྱེད་སྒོ་ལེགས་གྲུབ་ལ་མཐུན་རྐྱེན་རོགས་རམ་གནང་བར་བཀའ་དྲིན་ཆེ་ཞུས་སོང་།


text:
ལོ་200ཡི་རིང་གསར་བརྗེ་མཁས་ཅན་དང་བསམ་བློ་མཁས་ཅན་ཡིན་པའི་མར་ཁེ་སི་འཛམ་གླིང་འདི་ལས་ཞལ་གཏན་ནས་བྲལ་མྱོང་མེད་ལ་ང་ཚོ་དང་ཡང་ཞལ་གཏན་ནས་བྲལ་མྱོང་མེད། ཚེས་4ཉིན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་གི་གསུང་བཤད་གལ་ཆེན་ལ་རང་ལྗོངས་སུ་གྲོས་བསྡུར་འཁྲུག་པོ་བྱས་པ་རེད། རྒྱ་ཆེའི་ལས་བྱེད་པ་དང་མང་ཚོགས་ཀྱིས་སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་ནི་མཐོ་གཟིགས་འོག་བསྐྱངས་དང་། གཟིགས་རྒྱང་ཡངས་པ། དགོངས་པ་གཏིང་ཟབ་པ། ནང་དོན་ཕུན་སུམ་ཚོགས་པ་བཅས་ཡོད་པས་དེ་ནི་འོད་སྟོང་འཕྲོ་བའི་མར་ཁེ་སི་རིང་ལུགས་ཀྱི་རྩ་འཛིན་རང་བཞིན་གྱི་ཚད་ལྡན་ཡིག་ཆ་ཞིག་ཡིན་པའི་ངོས་འཛིན་བྱས་པ་རེད། ཚང་མས་སློབ་སྦྱོང་ནན་ཏན་དང་གོ་བ་གཏིང་ཟབ་བླངས་ནས་བདེན་དོན་གྱི་དཔལ་འབར་བརྒྱུད་སྤྲོད་པ་ཞིག་བྱས་ཏེ་གསུང་བཤད་ཀྱི་དགོངས་དོན་དངོས་ཡོད་ཀྱི་ལས་དོན་ཁྲོད་ཏན་ཏིག་ཁྱབ་པ་བྱ་རྒྱུ་ཡིན་ཞེས་བཤད་པ་རེད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སིས་ང་ཚོར་བཞག་གནང་བའི་རིན་ཐང་ཆེ་ཤོས་དང་ཤུགས་རྐྱེན་ཆེ་ཤོས་ལྡན་པའི་བསམ་པའི་རྒྱུ་ནོར་ནི་ཁོང་གི་མཚན་ཐོག་ནས་བཏགས་པའི་ཚན་རིག་དང་མཐུན་པའི་རིགས་པའི་གཞུང་ལུགས—མར་ཁེ་སི་རིང་ལུགས་དེ་ཡིན། རིགས་པའི་གཞུང་ལུགས་དེས་ཞོགས་པའི་ཉི་གཞོན་ལྟར་མིའི་རིགས་ཀྱིས་ལོ་རྒྱུས་ཀྱི་ཆོས་ཉིད་འཚོལ་ཞིབ་དང་རང་ངོས་ཀྱི་བཅིངས་འགྲོལ་དོན་གཉེར་བྱེད་པའི་འགྲོ་ལམ་ལ་འོད་ཟེར་སྦྱིན་ཡོད་ཅེས་ནན་བཤད་གནང་བ་རེད།
“ང་ཚོས་མར་ཁེ་སི་རིང་ལུགས་དང་ཀྲུང་གོའི་གསར་བརྗེའི་ལག་ལེན་ཟུང་འབྲེལ་བྱས་ཏེ་མའོ་ཙེ་ཏུང་གི་དགོངས་པ་ཐོན་པ་དང་ལག་ལེན་དང་ཟུང་འབྲེལ་བྱས་ནས་བཟོ་ཞིང་མཉམ་འབྲེལ་གྱི་ཀྲུང་གོའི་རྒྱལ་ཁབ་ཀྱི་གནས་ཚུལ་དང་མཐུན་པའི་འགྲོ་ལམ་ཞིག་ཐོག་བསྐྱོད་དེ་ཀྲུང་གོ་གསར་པ་བསུས་ཡོད། དེ་རྗེས་ང་ཚོས་སླར་ཡང་མར་ཁེ་སི་རིང་ལུགས་དང་ཀྲུང་གོའི་སྒྱུར་བཅོས་ཀྱི་ལག་ལེན་ཟུང་འབྲེལ་བྱས་ཏེ་ཏེང་ཞའོ་ཕིང་གི་རིགས་པའི་གཞུང་ལུགས་ཐོན་པ་དང་ཆུ་ལ་དཔགས་ནས་རགས་རྒྱག་པ་ལྟར་ལག་ལེན་ཁྲོད་སྒྱུར་བཅོས་སྒོ་དབྱེའི་ལམ་བུ་འཚོལ་ཞིབ་བྱས་པར་འཇིག་རྟེན་སྐྱེ་བོ་ཀུན་གྱིས་དོ་སྣང་བྱེད་པའི་གྲུབ་འབྲས་ཐོབ་ཡོད། ད་ཆ་ང་ཚོས་སླར་ཡང་ཞིབ་ཕྲའི་རྒྱལ་ཁབ་ཀྱི་གནས་ཚུལ་དང་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བའི་ལག་ལེན་དང་ཟུང་འབྲེལ་བྱས་ཏེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ལམ་བུའི་ཐོག་མུ་མཐུད་སྐྱོད་པ་དང་། གོ་ལ་ཧྲིལ་པོའི་ལས་དབང་གཅིག་མཐུན་འདུས་གྲུབ་གཏོད་པ། འཛམ་གླིང་ཡོངས་ཀྱི་འབྱོར་མེད་གྲལ་རིམ་མཉམ་འབྲེལ་བྱས་ཏེ་སྔར་བྱུང་མ་མྱོང་བ་དང་རྗེས་སུ་ཤུལ་འཛིན་པ་ཡོད་པའི་གུང་ཁྲན་རིང་ལུགས་ཀྱི་རླབས་ཆེན་བྱ་གཞག་གསར་སྐྲུན་བྱ་རྒྱུ་མངོན་འགྱུར་བྱེད་བཞིན་ཡོད”བོད་ལྗོངས་སློབ་ཆེན་སྲིད་ཁྲིམས་སློབ་གླིང་གི་ཡོན་ཀྲང་གཞོན་པ་ལི་ཁོའོ་ཡིས་མར་ཁེ་སི་རིང་ལུགས་ནི་སྔར་ནས་ལུང་འཛིན་ཙམ་མིན་པར་ལག་ལེན་བྱ་རྒྱུ་ནི་མར་ཁེ་སི་རིང་ལུགས་ཀྱི་ཆེས་རྩ་བའི་ཆོས་དོན་རང་བཞིན་ཞིག་ཡིན་ཞེས་བཤད།
བོད་ལྗོངས་མི་རིགས་སློབ་ཆེན་གྱི་མི་རིགས་ཁག་གི་དགེ་སློབ་ཀྱིས་ཚོགས་ཆེན་གྱི་ནང་དོན་དངོས་གཅིག་སྡུད་ཐོག་ལྟ་ཉན་གྱི་རྣམ་པ་བརྒྱུད་འཕྲལ་མ་ཉིད་དུ་སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་ཉན་པ་དང་སློབ་སྦྱོང་བྱས་ཏེ་མར་ཁེ་སི་རིང་ལུགས་ཀྱི་སྲོལ་གཏོད་པ་དང་འཛམ་གླིང་ཡོངས་ཀྱི་འབྱོར་མེད་གྲལ་རིམ་དང་ངལ་རྩོལ་མི་དམངས་ཀྱི་རླབས་ཆེན་སློབ་དཔོན་དེར་མཉམ་དུ་དྲན་གསོ་ཞུས་ཡོད། སློབ་གྲྭ་དེའི་མི་རིགས་ཞིབ་འཇུག་ཁང་གི་ཟུར་ཁྲིད་པ་དང་2017ལོའི་རྒྱལ་ཡོངས་མཐོ་སློབ་ཀྱི་ཟུར་ཁྲིད་པའི་ལོ་འཁོར་གྱི་མི་སྣའི་མིང་འདོན་བྱ་དགའ་ཐོབ་མཁན་བསོད་ནམས་གཡུ་སྒྲོན་གྱིས་མར་ཁེ་སི་རིང་ལུགས་ནི་ང་ཚོའི་ཏང་དང་རྒྱལ་ཁབ་འཛུགས་པའི་རྩ་བའི་མཛུབ་ཁྲིད་དགོངས་པ་ཡིན་ལ་རྨང་གཞི་ཡག་ཤོས་ཤིག་ཀྱང་ཡིན། མར་ཁེ་སི་ནི་ད་བར་ངེད་ཚོའི་སྙིང་དབུས་ཀྱི་ཆེས་རླབས་ཆེ་བའི་བསམ་བློ་མཁས་ཅན་ཞིག་སྔར་བཞིན་ཡིན་ཞེས་བཤད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་ནང་རིགས་པའི་གཞུང་ལུགས་ཀྱི་གསོན་ཤུགས་ནི་ཟམ་མི་ཆད་པར་གསར་གཏོད་བྱས་པ་ལས་འཕེལ་བ་དང་མར་ཁེ་སི་རིང་ལུགས་ཟམ་མི་ཆད་པར་འཕེལ་རྒྱས་ཡོང་བར་སྐུལ་འདེད་གཏོང་རྒྱུ་ནི་ཀྲུང་གོ་གུང་ཁྲན་ཏང་མིའི་བླ་ན་མེད་པའི་འགན་འཁྲི་ཡིན་ཞེས་གསུངས་ཡོད། དེའི་ཐད་ཁྲིམས་ལུགས་ཉིན་རེའི་ཚགས་པར་བོད་ལྗོངས་ཡན་ལག་ཁང་གི་འགན་ཁུར་བ་ལིའུ་ཡུས་ཅིང་གིས་ཀྲུང་གོའི་ད་ཆའི་འཕེལ་རྒྱས་འདི་ལྟ་བུ་ནི་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཕུགས་འདུན་འགྲུབ་རྒྱུ་དང་དུས་གང་རུང་ལས་ཀྱང་བར་ཐག་ཉེ་བ་ཡོད་པས་དེ་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ལ་རྒྱལ་ཁ་ཐོབ་པ་ཞིག་རེད་ལ་མར་ཁེ་སི་རིང་ལུགས་ལ་རྒྱལ་ཁ་ཐོབ་པ་ཞིག་ཀྱང་རེད། རིག་གནས་ཀྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། འགྲོ་ལམ་གྱི་གདེང་ཚོད་བཅས་མཐའ་འཁྱོངས་བྱེད་པར་ངེས་པར་དུ་མར་ཁེ་སི་རིང་ལུགས་བསྐྱར་དུ་སློབ་སྦྱོང་བྱས་ཏེ་ཕུགས་བསམ་དད་སེམས་བརྟན་པོ་ཡོང་བ་བྱས་ནས་ལག་ལེན་ཁྲོད་མར་ཁེ་རིང་ལུགས་ཀྱི་ནང་དོན་ཕུན་སུམ་ཚོགས་སུ་དང་འཕེལ་རྒྱས་ཟམ་མི་ཆད་པར་གཏོང་དགོས་ཞེས་བཤད།
ལྗོངས་ཏང་ཨུད་ཕྱི་ཕྱོགས་དྲིལ་བསྒྲགས་གཞུང་དོན་ཁྲུའུ་གསུམ་པའི་ཁྲུའུ་ཀྲང་གཞོན་པ་ལུའོ་ཐེ་ཀྲུའུ་ཡིས་དུས་རབས་གསར་པའི་ཏང་ཡོན་ལས་བྱེད་པ་ཞིག་གི་ངོས་ནས་ཐོག་མའི་བསམ་འདུན་མ་བརྗེད་པར་ཚན་རིག་དང་མཐུན་པའི་འཇིག་རྟེན་ལྟ་བ་དང་། རིན་ཐང་ལྟ་བ། མི་ཚེའི་ལྟ་བ་བཅས་འཛུགས་ཏེ་བདེན་དོན་དམ་པོར་འཛིན་པ་དང་། སེམས་ནང་དད་སེམས་ཡོད་པ། བགྲོད་པར་སྟོབས་ཤུགས་ཡོད་པ་བཅས་བྱས་ཐོག མར་ཁེ་སི་རིང་ལུགས་ཀྱི་ཕུགས་བསམ་དད་སེམས་བརྟན་དུ་གཏོང་བ་དང་། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་དང་། བྱེད་ཐབས། ལག་ལེན་བཅས་སློབ་སྦྱོང་བྱས་ཏེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲོས་པ་དང་། ལག་ལེན་ལ་མཛུབ་ཁྲིད་བྱེད་པ། ལས་དོན་ལ་སྐུལ་འདེད་གཏོང་བ་བཅས་བྱས་ནས་གུང་ཁྲན་རིང་ལུགས་ཀྱི་ཕུགས་བསམ་ཆེན་པོ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་བསམ་གྱི་འགྱུར་མེད་ཀྱི་དད་མོས་པ་དང་ཟོལ་མེད་ཀྱི་ལག་ལེན་པ་རང་རྟོགས་ངང་བྱེད་དགོས་ཞེས་བཤད།
ཧུའུ་པེ་ཞིང་ཆེན་ཤང་ཡང་གྲོང་ཁྱེར་ཁག་བརྒྱད་པའི་བོད་སྐྱོར་ལས་ཀའི་རུ་སྣེ་ཁྲིད་མཁན་དང་ལྷོ་ཁ་གྲོང་ཁྱེར་འཕྱོངས་རྒྱས་རྫོང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་ཁྲེང་པོས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་ནི་དེང་དུས་ཀྲུང་གོ་གུང་ཁྲན་ཏང་མིས་མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་རྒྱུར་མཐའ་འཁྱོངས་དང་འཕེལ་རྒྱས་གཏོང་བའི་བྱ་སྤྱོད་རྩ་འཛིན་དང་། བོད་སྐྱོར་ལས་དོན་ཁག་ལ་མཛུབ་ཁྲིད་བྱེད་པའི་རྩ་བའི་ཕྱོགས་སྟོན་ཡིན་པས་ངེས་པར་དུ་མགོ་ནས་མཇུག་བར་དོན་འཁྱོལ་ཡག་པོ་བྱེད་དགོས། ཏང་འཛུགས་སྐྱོང་ལ་དམ་འཛིན་དང་། དབུལ་སྒྲོལ་ལ་སྐུལ་འདེད་བཏང་ནས་འཕྱོངས་རྒྱས་ཀྱི་དབུལ་སྒྲོལ་དང་དབུལ་པོའི་ཞྭ་མོ་ཕུད་རྒྱུར་ཕྱོགས་ཡོངས་ནས་སྐུལ་འདེད་གཏོང་བ་དང་། རྣམ་གྲངས་ལ་དམ་འཛིན་དང་དམངས་འཚོའི་གནད་དོན་ཐག་གཅོད་བྱས་ཏེ་བོད་སྐྱོར་རྣམ་གྲངས་དེ་འཕྱོངས་རྒྱས་ཀྱི་དམངས་འཚོ་ལེགས་སུ་གཏོང་བའི“བྱ་སྤྱོད་ཀྱི་གདོང་ལེན”དུ་སྐྲུན་པ། ཚོང་འགུགས་ལ་དམ་འཛིན་དང་དཔལ་འབྱོར་གོང་མཐོར་བཏང་སྟེ་འཕྱོངས་རྒྱས་ཀྱི་སྤྱི་ཡོངས་ཀྱི་དཔལ་འབྱོར་སྟོབས་ཤུགས་ཆེ་རུ་གཏོང་བ། ཐབས་ལམ་དམ་འཛིན་དང་ཤེས་ལྡན་པ་ནང་འདྲེན་བྱས་ཏེ་འཕྱོངས་རྒྱས་ཀྱི་འཇམ་ཤུགས་ཆེ་རུ་གཏོང་བ་བཅས་བྱེད་དགོས་ཞེས་བཤད་པ་རེད།


text:
ཁྱི་ནག་རིལ་དང་དམར་རིལ།
མཐའ་མའི་བསྐྱར་བཅོས། (༢༡༢༠༡༧༠༦༢༣) འབྲི་མཁན། གངས་དཀར་སེམས། ༢༩༢༠༡༧༠༦༣༡
ཁྱི་ནག་རིལ་དང་དམར་རིལ།(བརྩམས་སྒྲུང་།)
Black and Red Dog (fiction)
黑狗與紅狗(小說)
དང་པོ། ནག་རིལ་ལ་བདག་པོ་རག་པ།
ཁྱིའུ་འདི་རྒྱ་གར་གྱི་གྲོང་གསེབ་ག་གེ་མོའི་ལམ་ཟུར་དུ་གཞན་ཁྱི་ཕྲུག་ལྔ་དང་མཉམ་དུ་དུས་གཅིག་ཏུ་སྐྱེས་པ་ཞིག་རེད། ལྟས་དབང་གིས་ཐེངས་གཅིག་གཞུང་ལམ་ཟུར་དུ་ཆགས་པའི་རྒྱ་གར་གྲོང་གསེབ་ཀྱི་ཚོང་ཁང་ཆུང་ངུ་དེའི་ཁྱིམ་བདག་གི་བུ་ཆུང་སཱང་ཅིས་ཁྱི་མ་ཕྱི་ལ་སོང་བའི་དུས་དང་བསྟུན་ཁྱི་ཕྲུག་དྲུག་ནས་ཁོ་གདམ་ཁ་རྒྱག་ནས་འཁྱེར།
སཱང་ཅིའི་ཟེར་སྲོལ་ལྟར་ན། ཁྱི་ཕྲུག་དེའི་རྣ་ཅོག་གཉིས་ཀྲོང་ངེར་ལང་ནས་སྙིང་རྗེ་མོ་ཞིག་ཡོད་སྐད། ཚོང་ཁང་བདག་པོ་དེས་རང་གི་བུ་སཱང་ཅིས་ཁྱི་ཕྲུག་ནང་ལ་འཁྱེར་བར་ཁོང་ཁྲོ་ཟ་བའི་རྐྱེན་གྱིས་བུ་ཆུང་སཱང་ཅིས་སྐབས་རེ་ཁྱི་ཕྲུག་ཁོ་ཚོའི་ཁྱིམ་གྱི་གོ་རའི་ནང་གློད་ཅིང་། ཡང་མཚམས་རེར་ཁྱི་ཕྲུག་ལ་ལྟོའང་མ་སྟེར་པ་དེ་འདྲ་སྒོའི་ཕྱི་ལ་བཞག་གི་ཡོད། ཁྱི་ཕྲུག་དེའི་སེམས་ནང་སཱང་ཅིས་ཁོ་རང་ལ་བྱམས་སྐྱོང་མ་བྱེད་སྟབས་གང་ལྟར་ཡང་ལྟོ་གྲོད་པ་བགྲང་ས་ཞིག་ལ་སླེབས་ན་ཅི་མ་རུང་ཨང་སྙམ།
ཉིན་ཞིག་སྒོ་འགྲམ་དུ་ཐག་རིང་ནས་སླེབས་པའི་ཡུལ་བསྐོར་སྤྲོ་འཁྱམ་པ་ཁྱུ་ཞིག་རླངས་འཁོར་ནས་སར་བབས་ཏེ་དེར་ངལ་གསོ་བྱས། དེའི་ནང་ཕྱི་གླིང་བའི་མགོ་སེར་གྱི་བུ་མོ་ཆུང་ཆུང་ཞིག་གིས་ཁོ་མཐོང་མ་ཐག་འཁྲིས་སུ་ཡོང་སྟེ་ཁོའི་མགོ་ལ་བྱིལ་བྱིལ་གྱིས་དགའ་སྣང་སྟོན། ཁྱི་ཕྲུག་གིས་ཀྱང་གོ་སྐབས་དམ་འཛིན་གྱིས་རྔ་མ་གཡུག་གཡུག་དང་རྣ་མཆོག་ཀྲོང་ཀྲོང་། ཕར་རྒྱུག་ཚུར་རྒྱུག་གིས་ཨིན་ཨིན་ཨིན་ཟེར་ནས་ངོ་ཡག་གང་ལེགས་བྱས་སྟབས། བུ་མོ་ཆུང་ཆུང་དགའ་ཐག་ཆོད་དེ་ཁྱི་ཕྲུག་སྤང་ཁར་ལེན་ཏེ་རླངས་འཁོར་ནང་འཁྱེར། ཁྱི་ཕྲུག་བུ་མོའི་སྤང་ཁར་བསྡད་དེ་ལྗང་མདོག་གི་སྡོང་པོ་རེ་རེ་རླངས་འཁོར་གྱི་སྒེའུ་ཁུང་ཕྱི་ནས་ཡལ་བཞིན་པ་མཐོང་དུས། མིག་ནང་མཆི་མ་འཁོར་བཞིན་དཀོན་མཆོག་གིས་མཁྱེན། ངའི་ཕ་མ་སྤུན་ཡ་གཞན་ལྟར་དབུལ་ཕོངས་ཀྱི་གནས་ནས་གྲོལ་ཏེ་ལྟོ་ཟས་ཞིམ་པོ་ཁམ་བུ་གང་རག་ས་ཞིག་ལ་སླེབས་པར་ཤོག ཅེས་སྨོན་ལམ་འདེབས།
རི་གྲོང་དུ་བར་བརྒལ་གྱི་རླངས་འཁོར་བབས་ཚུགས་ཤིག་ལ་སླེབས་དུས་སྤྱི་སྤྱོད་རླངས་འཁོར་འབབ་ཚུགས་ནས་བུ་མོ་དེའི་ཨ་མའི་བཙན་བཀའ་འོག་བུ་མོས་སླར་ཁྱི་ཕྲུག་དེར་གཡུག་ནས་འགྲོ་དགོས་བྱུང་། ཁྱི་ཕྲུག་སེམས་པ་ཧ་ཅང་སྐྱོ་བཞིན་ག་འགྲོ་འདི་འགྲོ་མི་ཤེས་པར་ཕར་འགྲོ་ཚུར་འོང་གི་རླངས་འཁོར་དབུས་སུ་མགོ་འཐོམ་ནས་བསྡད་དུས་ཁ་ལོ་བ་ཞིག་གིས་ཁོའི་རྐུབ་ལ་རྡོག་པ་ཤུགས་ཀྱིས་ཐེངས་གཅིག་བཞུས་པས་ཁྱི་ཕྲུག་ཁོ་ཏོག་ཙམ་མ་གཏོགས་དྲན་པའང་འཐོར་གྲབས་བྱས། ཁྱི་ཕྲུག་གི་སེམས་ནང་འདི་ལྟར་ཉིན་ཕྱེད་ཙམ་ལྟོ་ཟས་མ་རག་པ་གཞན་གྱིས་རྡུང་ནས་ཚེ་སྲོག་ཀྱང་ཤོར་སྲིད་སྙམ་ནས་སྐྱོ་སེམས་ཆེན་པོ་སྐྱེས། སྐབས་དེར་ཁ་ལོ་བ་དེས་སྐད་ཤུགས་ཆེན་པོས་མཱེ་ལོག་གམ་ཅིས། མཱེ་ལོག་གམ་ཅིས། ཅེས་མགྲོན་པོ་ཚོར་ས་ཆའི་མིང་འབོད་བཞིན་པའི་སྐབས། མགོ་ལ་བལ་ཞྭ་སེར་པོ་ཞིག་གྱོན་པའི་བོད་པའི་ཡུལ་གྱར་བ་གྲྭ་པ་ཞིག་གིས་ཁྱི་ཕྲུག་ལག་ཏུ་བཀྱག་ཐེངས་གཅིག་གིས་རླངས་འཁོར་ནང་འཛུལ། བརྟེན་ས་ཆགས་ས་མེད་པའི་ཁྱི་ཕྲུག་གིས་ཀྱང་ཁོའི་སྐྱབས་གནས་ལྟ་བུའི་གྲྭ་པ་དེར་རྔ་མ་ཤུགས་ཀྱིས་གཡུག་ཅིང་ཁོ་ཉར་མཁན་དེའི་ལག་པར་ལྕེ་ལྡག་རྒྱག་ཅིང་དགའ་སྣང་མཚོན་ཐབས་གང་ལེགས་བྱས།
ཆུ་ཚོད་ཕྱེད་མ་ཟིན་ཙམ་ནས་མཱེ་ལོག་གམ་ཅི་ཟེར་བའི་རི་གྲོང་དེར་སླེབས། ཁྱི་ཕྲུག་གིས་རླངས་འཁོར་ནས་ཕྱིར་ཐོན་རྗེས་འབབ་ཚུགས་སུ་གཞན་ཁྱི་འཁྱམ་རེ་གཉིས་ཡོད་པ་མཐོང་ནས་སེམས་ནང་གལ་ཏེ་གྲྭ་པ་འདིས་ཀྱང་ང་འདིར་གཡུག་བཞག་ན་ས་ཁུལ་གྱི་གཅོད་མཚམས་གསལ་པོར་སྲུང་མཁན་ཁྱི་རྒན་གཞན་དེ་ཚོས་ང་ལ་རྨུག་སྟེ་ཤི་མིན་རོ་མིན་བཟོ་སྲིད། ད་ཡིན་ན་དཀོན་མཆོག་གིས་མཁྱེན། ཞེས་མིག་གཉིས་བཙུམ་ནས་སླར་སྨོན་ལམ་རྩེ་གཅིག་འདེབས་བཞིན་ལྕེ་ལེབ་བཀྱང་ནས་གྲྭ་པའི་ལག་མགོར་ཧུར་ཐག་འབད་ཐག་གིས་ལྡག གྲྭ་པ་དེས་ཁྱི་ཕྲུག་དེ་འཁྱེར་ནས་བོད་པའི་ཡུལ་གྱར་གྱི་ལྟེ་གནས་རྡ་སའི་ཚོགས་པ་ཞིག་གི་ཐོག་རྩེགས་ཅན་གྱི་ཁང་ཐོག་གཉིས་པར་སོང་། གྲྭ་པས་སྐས་འཛེག་ཟུར་གྱི་ཁྱིམ་སྒོ་དེ་ཕྱེ་བཞིན་པའི་སྐབས། ཁྱིམ་མཚེས་ཀྱི་བུ་ཆུང་དེས་ཁྱི་ཕྲུག་མཐོང་ནས། རྒན་ཚེ་རིང་ལགས། ཁྱི་ཕྲུག་དེ་གང་ནས་རག་བྱུང་། མིང་ལ་ག་རེ་ཟེར། ཞེས་དྲིས་པས། གྲྭ་པ་ཕྱིར་འཁོར་ནས་ཁོའི་མིང་ལ་ཨེ། ཁོའི་མིང་ལ་ནག་རིལ་ཟེར། ངའི་ཁྱི་ཕྲུག་འདི་ལ་ངན་པ་བྱ་མི་ཆོག་ཨ། ཧ་གོ་སོང་ངེ་། ཞེས་བཤད་པར་ཁྱི་ཕྲུག་གི་སེམས་ནང་ད་ཡིན་ན་འགྲིག་སོང་། ང་ལ་བདག་པོ་ཞིག་རག་པ་མ་ཚད། ཁོང་གིས་ང་ལ་མིང་ཞིག་ཀྱང་གནང་སོང་བསམ་ནས་དགའ་སྤྲོའི་ངང་ནས་འཕགས་མཆོང་རྒྱག་བཞིན་དགའ་འབོད་འགའ་ཡང་བྱས།
དེ་ལྟར་ཁྱི་ཕྲུག་ནག་རིལ་གྱི་ལས་དབང་དེ་འདི་ནས་གཏན་འབེབས་ལྟར་གྱུར། སྐུ་ཞབས་ཀྱིས་ནག་རིལ་ལ་ལྟོ་རྒྱག་ཚད་གནང་བ་མ་ཟད། གོ་སྐབས་བཟང་དུས་གྲྭ་པས་མཚམས་རེར་ནག་རིལ་ལ་ལུག་ཤ་རྡོག་བཙོས་ཀྱི་ཟས་འཕྲོའང་སྟེར་ཞིང་། གྲྭ་པ་དེའི་སྒོ་འགྲམ་དུ་ནག་རིལ་གྱི་ཆེད་དུ་རས་འཛར་འགའ་ཡིས་ཉར་ས་འབོལ་པོ་ཞིག་ཀྱང་བཅས། ནག་རིལ་ལ་ལྟོ་གོས་འཛོམས་ནས་བདག་པོའི་བྱམས་སྐྱོང་ཡོད་སྟབས་ལྷོད་དལ་གྱིས་བསྡད་ཅིང་། བོད་པའི་གྲྭ་པ་འདིའི་འགྲོ་འདུག་སྤྱོད་གསུམ་དང་འབྲེལ་ནས་བོད་བཙན་བྱོལ་བ་འདི་དག་གི་ལས་དབང་ལ་རྒྱུས་ལོན་ཡང་མང་ཙམ་བྱུང་། ནག་རིལ་གྱིས་དེའི་རིང་བདག་པོ་སར་ཡོང་མཁན་གྱི་མི་རྣམས་དང་གྲྭ་པའི་དབར་གྱི་ཁ་བརྡའི་ཐོག་ནས་གྲྭ་པ་ཁོང་ནི་དེ་སྔོན་རྒྱ་མིའི་བཙོན་ནང་ལོ་ངོ་སོ་གྲངས་ཚུད་ཅིང་མནར་གཅོད་སྣ་ཚོགས་མྱང་མྱོང་མཁན་བོད་མི་རིགས་ཀྱི་རྒྱལ་གཅེས་དཔའ་བོ་ཞིག་ཡིན་པ་ཤེས་རྗེས་ནག་རིལ་གྱི་སེམས་ནང་ངའི་བདག་པོ་འདི་གཞན་དང་མི་འདྲ་བ་གཟི་བརྗིད་ཅན་ཞིག་རེད་ཨང་བསམ་པའི་སྤོབས་པ་ཞིག་བསྐྱེད་པར་བརྟེན། མཚམས་རེར་ནག་རིལ་ཕྱིར་གཞུང་ལམ་ཟུར་དུ་འཁྱམ་ཙམ་བྱེད་སྐབས་དེ་སྔོན་ཐོག་མའི་དུས་ཀྱི་ཡ་ང་བའི་གནས་སྟངས་སྐྱུར་མོ་དེ་དག་དྲན་འཛིན་ཡིད་ནས་བོར་ཟིན་ཏེ། བཟའ་བཏུང་གི་དཀའ་ངལ་ཆེ་བའི་ཁོའི་རིགས་མཐུན་གཞན་གྱི་མདུན་ནས་ཅི་ཡིན་ཆ་མི་འཚལ་བའི་ཁེངས་དྲེགས་ཤིག་སྐྱེ་བཞིན་ཡོད།
གཞན་ཚོས་ཀྱང་ནག་རིལ་ནི་བདག་པོ་ཡོད་པའི་ཁྱི་ཞིག་ཡིན་པ་ཤེས་ནས་ཁོ་ལ་ཞེད་སྣང་དང་དེའི་མདུན་ནས་གང་བྱུང་བྱེད་ཕོད་ཀྱི་མེད། ནག་རིལ་གྱིས་ཚོགས་པ་དེའི་ནང་གི་ཁྱིམ་མཚེས་ཀྱི་ཕྲུ་གུ་བུ་དེ་གཙོས་མི་ཡོད་ཚད་མཐོང་མ་ཐག་དགའ་མདོག་བཏོན་ནས་རྔ་མ་གཡུག་གཡུག་དང་རྣ་ལྕོག་ཀྲོང་ཀྲོང་བྱེད་པར་བརྟེན། མི་དེ་དག་གིས་ཀྱང་དུས་རྒྱུན་དུ་ཁོ་ལ་དགའ་སྣང་བྱེད་ཅིང་། སྒོ་ཆེན་འཛུལ་མ་ཐག་ཡང་ན་ཁོའི་མགོ་ལ་བྱིལ་བྱིལ་དང་ཡང་ན་ལུས་ལ་རེག་སྟེ་ཟ་འཁྲུག་འཇགས་ཐབས་བྱེད་པ། ཡང་ན་ཁོ་ལ་རྩེད་མོ་ཏོག་ཙམ་ཡང་རྩེད་རོགས་སོགས་བྱེད་ཀྱི་ཡོད། དམིགས་བསལ་འོག་ཐོག་ཏུ་སྡོད་མཁན་ཨ་ཅེ་སེམས་བཟང་ཅན་དེས་མཚམས་རེར་ནག་རིལ། ནག་རིལ། འདིར་ཤོག ཟེར་ནས་དུས་མིན་གྱི་ལྟོ་ཞིམ་པོ་འགའ་ཡང་སྟེར་ཞིང་ཁོའི་མགོ་ལ་བྱིལ་བྱིལ་བྱེད། དེ་ལྟར་ནག་རིལ་ལྷོད་དལ་གྱི་འཚོ་བཞིན་བློ་ཡིད་ཚིམས་ནས་བསྡད་རྒྱུ་བྱུང་བ་རེད། ཁོས་མཚམས་རེར་གཞུང་ལམ་ཟུར་ནས་སོ་སོ་བསྡད་ས་ཁང་རྩེགས་དེ་མཐོང་དུས་ཁང་ཆེན་དེ་ཁོའི་སྒེར་ཁང་ཡིན་པའི་སྣང་བ་ཡིད་ལ་འཆར་བཞིན་སྤྲོ་སྣང་འཕེལ་དུས། ནག་རིལ་མཐོ་ས་ཞིག་ལ་འཛེམས་ནས་ཝོའུ་ཝོའུ་ཝོའུ་ཞེས་སྐད་དེ་ཙམ་ཡག་རྒྱུ་མེད་པ་དེ་རྒྱག་སྟེ་ཁོའི་དགའ་སྣང་ཕྱི་ལ་མངོན་གྱི་ཡོད་པ་རེད།
གཉིས་པ། དམར་རིལ་དང་ཐུག་པ།
དགུན་དུས་ཀྱི་ཉིན་ཞིག་ལ། དེ་སྔོན་ནག་རིལ་ལ་ལྟོ་ཟས་མང་པོ་གནང་མྱོང་མཁན་ཚོགས་པ་དེའི་ཨ་ཅེ་དེས་སྤུ་མདོག་དམར་སེར་ཅན་གྱི་ཁྱི་ཞིག་སྤང་ཁར་བཀྱག་ནས་སླེབས་བྱུང་། ནག་རིལ་གྱིས་དེ་མཐོང་རྗེས་ཨ་ཅེའི་མི་མཐོང་ས་ནས་ཁྱི་དེར་ཕྲག་དོགས་ཀྱི་མེ་ལྕེ་འབར་ཏེ་ཁྱི་དམར་དེ་དང་འཛིང་རིས་ཐེངས་གཅིག་བྱས། ཁྱི་དམར་དེ་ནག་རིལ་ལས་ལོ་ཅུང་ཆུང་བ་མ་ཟད། གཟུགས་སྟོབས་བཟང་ཡང་ནག་རིལ་སེམས་ཤུགས་ཆེན་པོས་ཟུག་སྟེ་ཁྱི་དེར་མཆོང་ཞིང་ཁོ་ལ་སོ་རྒྱག་ནས་རྨས་མ་བཟོས་རྗེས་ས་དེ་ནས་ཁྱི་དེ་ཕྱི་ཕུད་གཏོང་དགོས་སྙམ་པའི་ཧམ་སེམས་སྐྱེས། འོན་ཀྱང་བསམ་ཡུལ་ལས་འདས་པ་ཞིག་ལ་ཁྱི་དམར་པོ་དེ་ངར་པོ་ཡོད་པ་མ་ཟད། གཤིས་ཀ་རྩུབ་ཅིང་ཁྱི་གཞན་དང་འཛིང་དུས་ཡོངས་རྫོགས་བློས་བཏང་གིས་ཤི་མིན་རོ་མིན་བར་འཛིང་དགོས་མཁན་ཞིག་རེད་འདུག
ནག་རིལ་ཁྱི་དམར་དེ་ལས་ལོ་ཆེ་ཞིང་གཟུགས་པོའི་ནུས་ཤུགས་ཁོ་ནས་ཀྱང་ཁོས་ཁྱི་དམར་དེ་ཁོས་བཙན་བཟུང་བྱས་ཡོད་སྙམ་པའི་ཁང་རྩེགས་དེ་ནས་ཕྱི་ཕུད་གཏོང་བསམ་པའི་རེ་བ་སྟོང་ཟད་དུ་གྱུར། དུས་མཚུངས་སུ་ཁྱི་དམར་གྱི་བདག་པོ་ཨ་ཅེ་དེས་ཀྱང་སྲུང་སྐྱོར་ཡོད་པས་རེད། ཉིན་དེར་ནག་རིལ་གྱིས་ཁྱི་དམར་དེའི་མགོ་ལ་རྨུག་ཅིང་ཁྱི་དམར་གྱིས་ཀྱང་ནག་རིལ་གྱི་རྣ་མཆོག་ཡ་གཅིག་ལ་སོ་རྒྱབ་རྒྱུ་རྙེད་དེ་རྩ་བ་ནས་གློད་གྲབས་མི་འདུག ཁྱི་དམར་ནག་གཉིས་དུས་ཡུན་འཛིང་རྗེས་ནག་རིལ་ཡང་ཤུགས་རྫོགས་ནས་ཁྱི་དམར་དེས་ཕམ་ཁར་གྱར་གྲབས་སྐབས། ཨ་ཅག་ལགས་དེ་ཕྱིར་དོན་ནས་ལམ་སང་ནག་རིལ། ནག་རིལ། ཞེས་སྐད་རྒྱག་པར་བརྟེན། དེ་ནས་ནག་རིལ་གྱིས་དེ་མུར་ཁྱི་དམར་ལ་རྨུག་རྒྱུ་མཚམས་བཞག་སྟེ་ཨ་ཅེར་རྔ་མ་གཡུག་ཙམ་གཡུག་ཙམ་བྱས་ནས་མོའི་ཟུར་དུ་བཅར། དེ་ནས་ཁྱི་དམར་པོ་དེའང་ཚུར་རྒྱུག་ཡོང་ནས་ཧུར་ཐག་གིས་ཨ་ཅེའི་ལག་པར་ལྕེ་ལྡག་རྒྱག ཨ་ཅེས་ནག་རིལ། ལྟོས་དང་། འདི་ཁྱོད་ཀྱི་གྲོགས་པོ་དམར་རིལ་རེད། ད་ནས་བཟུང་ཁྱོད་རང་གཉིས་འཆམ་པོ་བྱེད་དགོས། ཤེས་སོང་ངེ་། ཞེས་བཤད། ནག་རིལ་གྱིས་རྣ་ཁུང་ནས་ཧུན་སྒྲ་ཞིག་ཕུད་དེ་དམར་རིལ་ལ་མི་དགའ་བའི་རྣམ་འགྱུར་ཞིག་བཏོན། སེམས་ནང་ད་ཡིན་ན་ཁང་རྩེགས་འདི་ང་གཅིག་པུར་ལ་དབང་ཐབས་མེད་པ་གྱུར་ཟིན་པ་རེད། ཅེས་ཆིག་ལབ་རྒྱག་བཞིན་རང་རང་སར་ལོག
ཉིན་གཅིག་དམར་རིལ་གྱིས་ཁང་པའི་ཡང་སྟེང་ཐོག་གི་བྱ་ཁ་ཏ་དང་། ཡང་ན་སྤྲ་དང་སྤྲིའུ་རེ་གཉིས་མཐོང་དུས་ཤུགས་ཡོད་ཚད་ཀྱིས་སྐད་ཅོར་རྒྱག་པ་མ་ཟད། ལྕང་སྡོང་ཕྱོགས་སུ་རྒྱུག་ནས་འཕགས་མཆོང་རྒྱག་བཞིན་བྱ་བྱིའུ་དང་སྤྲ་སྤྲིའུ་རིགས་ལ་འཇིགས་སྣང་བསྐུལ་ཐབས་བྱེད་པར་མཐོང་དུས། གྲྭ་པའི་ཁྱིམ་མཚེས་ཀྱི་མི་དེས་ཧ་ཧ་ཧ་ལྟོས་དང་། ཁྱི་དམར་རིལ་འདི་ངོ་མ་ངར་མ་ཞིག་རེད། ཁོས་སྤྲིའུ་ལའང་སོ་རྒྱག་གྲབས་བྱེད་ཀྱི་འདུག ཅེས་བཤད་པར་ཐོས་སྐབས་དམར་རིལ་གྱིས་དེ་བས་ཧུར་ཐག་གིས་འཕགས་མཆོང་རྒྱག་བཞིན་སྤྲིའུ་ཡི་ཕྱོགས་སུ་ཟུག ནག་རིལ་གྱིས་གནས་སྟངས་དེ་མཐོང་ནས་སྔར་ལྟར་སྣ་ཁུང་ནས་ཧུན་སྒྲ་ཞིག་ཕུད་དེ། ཀེ་དམར་རིལ། ཁྱོད་ཀྱིས་མི་འདི་ཚོའི་མདུན་ནས་དེ་འདྲ་འཁྲབ་དགོས་དོན་གང་ཡིན་ནམ། སྤྲ་སྤྲིའུ་ཟིན་ཐབས་མེད་པ་ཤེས་བཞིན་དུ་ཁྱོད་ཀྱིས་དེ་འདྲ་མི་དེ་ཚོའི་མདུན་དུ་ཟློས་གར་འཁྲབ་དགོས་དོན་ག་རེ་རེད། ཅེས་བཤད། དམར་རིལ་གྱིས་ནག་རིལ་གྱི་སྐད་ཆ་དེ་ཐོས་མ་ཐག ཁྱོད་ཀྱིས་ཅི་ཤེས་ཀྱི་ཡོད། ཚང་མས་ང་ངར་པོ་ཡོད་པ་ཤེས་ཀྱི་རེད། ངའང་ཁྱོད་ནང་བཞིན་བཟའ་བཏུང་ཙམ་གྱིས་འགྲིག་མཁན་དེ་འདྲ་རེད་བསམ་ཡོད་འགྲོ ང་ལ་ལྟོ་ཟ་རྒྱུ་ལས་ད་དུང་ཁང་པ་འདི་སྲུང་རྒྱུའི་འོས་འགན་ཡོད་པ་རེད། ཤེས་སོང་ངེ་། ཞེས་བཤད།
ནག་རིལ་གྱིས་ཁོའི་སྐད་ཆ་དེ་གོ་མ་ཐག གད་མོ་བཀག་མ་ཐུབ་པར། ཝུ་ཝུ་ཝུ་ད་གཡུག་ཞོག ཁྱོད་མ་གཏོགས་ཁང་པ་འདི་ལ་སྒོ་ཁྱི་ཡོད་མ་རེད་བསམ་སོང་ངེ་། ཁྱོད་འདིར་མ་སླེབས་སྔོན་ནས་ང་འདིར་སླེབས་ཚར་བ་རེད། ངེད་གཉིས་ལ་ཉུང་མཐའ་ཡང་སླེབས་སྔ་ཕྱི་ཙམ་གྱི་གོ་རིམ་ཡོད་རེད། ཁྱོད་ངའི་མདུན་ནས་འུར་མ་རྒྱབ། ཧ་གོ་སོང་ངེ་། དམར་རིལ་གྱིས་ཀྱང་མགོ་གཡུག་ཙམ་གྱིས་ཁྱོད་ལ་ཧ་ལས་རྒྱུ་ག་རེ་ཡོད་དམ། ཁྱོད་ད་ལྟ་རྒས་འཁོག་ཆག་ཟིན་པ་རེད། ཁང་རྩེགས་འདིའི་བདག་པོ་ང་རེད། ཅེས་བཤད་རྗེས་ཁོ་རང་ལ་བསྟོད་བསྔགས་གཏོང་མཁན་མི་དེའི་རྗེས་སུ་རྒྱུག ནག་རིལ་ཁོང་ཁྲོ་མེ་ལྟར་འབར་ཡང་ཅི་བྱ་གཏོལ་བྲལ་གྱིས་དེ་མུར་ལུས། ཁོའི་སེམས་ནང་དམར་རིལ་འདི་ཡིན་ན་ཁོང་ཁྲོ་ཚ་བའི་སྒང་ཁེངས་དྲེགས་ཆེ་བ་ཞིག་རེད། མདོར་ན་ང་ཁྱི་ཁོ་དང་གཅིག་མཚུངས་བྱེད་རྒྱུ་མེད། ལོ་ཆེ་ཆུང་ཟེར་བ་འདིར་ལྟ་རྒྱུ་ཉུང་ཙམ་ནི་ལོས་ཡོད། དེ་བས་ཁོ་ལ་སྙིང་རྗེ་སྐྱེ་རྒྱུ་ལས་ཅི་ཡོད། ནག་རིལ་གྱིས་དེ་ལྟར་ཁེར་ལབ་བྱེད་བཞིན་བློ་ཡིད་ཚིམས་པ་ལྟར་སར་བསྡད་དེ་ངལ་གསོས།
དེ་ནས་ཚོགས་པ་དེས་མ་བྱན་གྱིས་རྒྱུན་དུ་ཁྱི་ནག་རིལ་ལ་ཟས་ལྷག་སྤྲོད་ཀྱི་ཡོད་པ་ལྟར། ནག་རིལ་དུས་ཐོག་སྤྱི་ཐབ་ཀྱི་སྒོ་འགྲམ་དུ་སོང་། མ་བྱན་ལགས་ཀྱིས་སྔར་ལྟར་ནག་རིལ། ནག་རིལ། ཤོག་ཤོག་ཟེར་ནས་ཁོ་ལ་འབྲས་དང་སྔོ་ཚལ་རྔོས་མའི་ཁུ་བ་དང་། སྲན་མའི་ཐུག་པ་བཅས་མཉམ་བསྲེས་བྱས་པའི་ཟས་ཤིག་སྦྱིན། ནག་རིལ་གྱིས་རྔ་མ་གཡུག་གཡུག་གིས་ཟས་ལ་རོལ་བརྩིས་སྐབས། དམར་རིལ་གྱིས་མཐོང་སྟེ་དེར་རྒྱུག་ཡོང་ནས་ནག་རིལ་གྱི་ཟ་མ་འཕྲོག་གྲབས་བྱས། མ་བྱན་ལགས་ཁོང་ཁྲོ་དང་བཅས་དབྱུག་པ་ཞིག་འཁྱེར་ཡོང་ནས། དམར་རིལ། ཕར་རྒྱུགས། ཁྱི་འདི་ཡིན་ན་ཧམ་པ་དང་ཁེངས་དྲེགས་ཚ་བ་ལ་ནི་ཁྱི་གཅིག་དང་འདྲ་ཡི་མི་འདུག ནག་རིལ་གྱི་ལྟོ་འཕྲོག་དགོས་བསམ་གྱི་འདུག་གམ། ཡ་ད་འོ་ན་འདི་ཟོ། ཟེར་ནས་དབྱུག་པ་ཞིག་དམར་རིལ་གྱི་མགོ་ལ་ཤུགས་ཀྱིས་བཞུས། དམར་རིལ་མགོ་ན་ནས་སྐད་ཅོར་རིང་མོ་ཞིག་ཤོར་ཏེ་གཞན་ལ་བྲོས། ནག་རིལ་དགའ་ཐག་ཆོད་དེ་དལ་པོའི་ངང་དེར་ལྟོ་ལྷག་ལྷོད་ལྷོད་ཀྱིས་ཟོས་ནས་བསྡད། ཟས་ཟ་ཚར་ནས་ནག་རིལ་ཁང་པ་དེའི་ཐོག་རྩེགས་གཞན་ཞིག་ལ་སོང་བས་དམར་རིལ་ཡང་དེར་བསྡད་ཡོད་པ་མཐོང་། དམར་རིལ་དེ་མུར་ཡང་ལངས་སྟེ། ངས་ཁྱོད་དང་མཉམ་དུ་ལྟོ་ཟ་མི་ཆོག་པ་ག་རེ་རེད། སྤྱི་ཐབ་ནང་གི་ལྟོ་དེ་ངེད་གཉིས་ཀར་ཟ་བའི་དབང་ཆ་ཡོད་རེད། ལྟོ་དེ་མ་བྱན་ལགས་ཁོ་རང་གཅིག་པུར་གྱི་མ་རེད། དེ་ཚོགས་པ་འདིར་བསྡད་པའི་མི་ཚང་མའི་རེད། ཤེས་སོང་ངེ་། ཞེས་བཤད་པར་ནག་རིལ་ཁོང་དགོད་ཅིག་དང་སྦྲགས། རེད་རེད། ཚང་མའི་རེད། འོ་ན་ཁྱོད་ཀྱི་བདག་པོ་ཨ་ཅེས་བཞག་པའི་ལྟོ་དེ་ཚོ་ང་ལ་ཟ་མི་བཅུག་པ་གང་ཡིན་ནམ། མ་བྱན་ལགས་ཀྱིས་སུ་ལ་ལྟོ་ཟས་སྤྲོད་འདོད་ཡོད་ན་དེ་ཁོང་གི་དབང་ཆ་རེད། ཁྱོད་ལ་ཇུས་རྟོག་འཕྲད་ཀྱི་མ་རེད། ནག་རིལ་གྱིས་བཤད་པའི་སྐད་ཆ་དེ་དག་ཐོས་རྗེས་དམར་རིལ་ཁོང་ཁྲོ་ལངས་ནས། རེད་རེད། འོ་ན་རྗེས་མ་ཁྱོད་ང་བསྡད་ས་ཁང་རྩེགས་འདིའི་ཐོག་སླེབས་མ་ཡོང་། ངའང་ཁྱོད་རང་བསྡད་ས་ཁང་བརྩེགས་དེའི་སྒང་སླེབས་མི་ཡོང་། ང་རང་ཉིན་དེ་རིང་ནས་བཟུང་ཤ་ཁ་ཁ་དང་རུས་པ་སོ་སོ་ཡིན། ཁ་ཁ་སོ་སོ་ཡིན་ན་ཡིན། ག་རེ་ཧ་ལས་རྒྱུ་ཡོད་དམ། སླེབས་མི་ཡོང་ཆོག ཧུན་་་འདིར་ཟ་རྒྱུ་འཐུང་རྒྱུ་གང་ཡང་མེད་པ་ང་འདིར་ཡོང་འདོད་ཆེན་པོ་ཡོད་རེད་བསམ་སོང་ངེ་། ནག་རིལ་ནས་དམར་རིལ་གྱིས་ཁོ་པའི་སྐད་ཆ་དེར་ལན་བསློག་འདོད་མེད་པར་མཐོང་ནས་དལ་བུལ་ངང་གཞན་ཕྱོགས་སུ་སོང་། དེ་ནས་ཁྱི་དམར་རིལ་དང་ནག་རིལ་གཉིས་དུས་ཡུན་རིང་པོའི་ནང་སོ་སོའི་སར་བསྡད་པ་དང་། མཚམས་རེར་ལམ་ཁ་ནས་ཐུག་ཀྱང་མ་མཐོང་མདོག་མདོག་གིས་སོ་སོའི་སར་ལོག་འགྲོ་བ་ལས་མཉམ་དུ་འགྲོག་པའི་ལུགས་སྲོལ་མེད་པ་རེད།
གསུམ་པ། དམར་འཛིང་ཐེངས་གཅིག་གི་བྱུང་འབྲས།
ཉིན་དེར་དམར་རིལ་དང་ནག་རིལ་གཉིས་མཉམ་དུ་ལས་དབང་ཞིག་ལ་མཐུན་མོང་གིས་ཁ་གཏད་གཅོག་དགོས་བྱུང་ཡོད། དེའང་དམར་རིལ་ཁང་རྩེགས་དེའི་ཕྱིའི་གཞུང་ལམ་ཟུར་གྱི་གད་སྙིགས་ནང་ཟས་ལྷག་འདྲ་རག་ཐབས་ཀྱིས་བསྔོག་བཞིན་པའི་སྐབས། གློ་བུར་དུ་སྤུ་དམར་སྐྱ་ཅན་གྱི་ཁྱི་རྒན་ཞིག་དེར་འབྱོར་ནས་དམར་རིལ་གྱི་ཁ་ནས་ཟས་འཕྲོག་བརྩིས་བྱས། དམར་རིལ་ཁོང་ཁྲ་ཟོས་ནས་ཁྱི་རྒན་དེར་འཛིང་སྟེ་ཕན་ཚུན་སོ་རྨུག་རས་བྱས། སྐབས་དེར་བུད་མེད་ཅིག་ལམ་ཟུར་ནས་འགྲོ་བཞིན། ཨ་མ་ལོ། ཁྱི་འདི་གཉིས་ཞེད་སྣང་ཚ་བ་ལ། ཟེར་ཞོར་མགྱོགས་པོ་མདུན་དུ་རྒྱུག་སོང་། དམར་རིལ་གྱིས་ཁྱི་རྒན་གྱི་ལྟག་རྒྱབ་ནས་སོ་ཁམ་བུ་གང་རྨུག་རྒྱུ་བྱུང་བ་དེ་ཤུགས་ཀྱིས་འཇུས་ནས་མ་གློད། ཁྱི་རྒན་གྱིས་ཀྱང་མགོ་ཕྱིར་འཁོར་ནས་དམར་རིལ་གྱི་ལྟོ་བར་སོ་ཞིག་འདེབས་ཐབས་བྱས་ཀྱང་དེ་མ་ཐུབ་སྟབས། ཡང་དམར་རིལ་གྱི་རྐང་པར་སོ་རྒྱག་རྒྱུ་བྱུང་བས་ཤུགས་ཀྱིས་རྨུག་པས་དམར་རིལ་གྱིས་རྐང་པ་ནས་ཁྲག་དམར་ཕྱི་ལ་འཛར། དམར་རིལ་གྱིས་ཐོག་མའི་དུས་སུ་ཁྱི་རྒན་དེར་ཞེད་སྣང་ཏོག་ཙམ་བསྐུལ་དགོས་བསམ་པ་ལས་མེད་ཀྱང་ད་ཆ་དམར་རིལ་གྱི་རྐང་པའི་རྨ་ཁ་ནས་ཁྲག་འཛར་བཞིན་ན་ཟུག་གིས་ངུ་ཡང་ཤོར། དེ་ནས་དམར་རིལ་གྱིས་སླར་ཡང་ས་དེར་ཁྱི་རྒན་དང་ཕན་ཚུན་འཇུས་སྟེ་བསྐོར་བ་འགར་བརྒྱབ།
དེ་ལྟར་ཁྱི་རྒན་དང་དམར་རིལ་གཉིས་ཀ་དཀའ་ལས་ཁག་བཞིན་པའི་སྐབས་སུ། ཡང་ཁྱི་ནག་ཁྲ་ཞིག་ཀྱང་དེར་རྒྱུག་ཡོང་ནས་ཝོའུ་ཝོའུ་ཝོའུ་ཞེས་དམར་རིལ་ལ་ངར་སྐད་དང་སྦྲགས་མཆུ་ཏོ་གཉིས་བརྫེས་ཤིང་མཆེ་བ་ཕྱིར་བཏོན་བཞིན་དམར་རིལ་གྱི་རྔ་མའི་ཕྱོགས་སུ་སོ་རྒྱག དེ་མུར་དམར་རིལ་ན་ཚས་མ་བཟོད་པར་སླར་ཡང་ཁྱི་རྒན་གློད་དེ་ནག་ཁྲ་དེར་ཕྱོགས་ནས་འཛིང་རས་བྱས། དེ་ནས་ཁྱི་རྒན་དང་ནག་ཁྲ་གཉིས་ཀྱིས་དམར་རིལ་ལ་མཉམ་རུབ་བྱས། དུས་ཡུན་ནང་དམར་རིལ་གྱི་མགོ་ལ་ཁྱི་གཞན་དེ་གཉིས་ཀྱིས་རྨུག་སྟེ་ཁྲག་དམར་སར་ཟགས། དམར་རིལ་གྱིས་ཀྱང་ནུས་ཤུགས་ཡོད་རྒུས་འཐབ་འཛིང་བྱས་ཀྱང་ཤུགས་ཀྱིས་མ་མདང་བར་ཁྱི་གཞན་གཉིས་ཀྱིས་ཁོ་རང་བསད་གྲབས་བར་དུ་མཉམ་རུབ་བྱས། དེ་ལྟར་དུས་ཡུན་ཙམ་འཛིང་རས་བྱས་རྗེས་དམར་རིལ་གྱི་སེམས་ནང་ད་ཡིན་ན་ཚར་སོང་། ཁོ་གཉིས་ཀྱིས་ང་བསད་ས་རེད་སྙམ་ནས་ཡིད་མུག་བཞིན་ལུས། དུས་དེར་མི་ཞིག་འདིར་སླེབས་ཡོང་ན་ཅི་མ་རུང་སྙམ། འོན་ཀྱང་དགོས་པའི་དུས་ལ་ལམ་ཟུར་དུ་མི་གཅིག་ཀྱང་མ་སླེབས་པར་དམར་རིལ་ད་དུང་ཡང་ཁྱི་གཞན་གཉིས་ཀྱིས་སར་བསུབ་ནས་བསྡད། དམར་རིལ་གྱི་མགོ་དང་རྔ་མ། དེ་བཞིན་རྐང་པ་ཡོངས་རྫོགས་ལ་རྨ་བཟོས་ནས་ཟུག་གཟེར་ཆེན་པོ་ལང་། དམར་རིལ་དེ་ནས་བཟོད་མ་ཐུབ་པར་འུ་ཐུག་སྟེ་ཝུའུ་ཝུའུ་ཝུའུ་ཞེས་སྐད་ཤུགས་ཡོད་ཚད་ཀྱིས་ངུས།
དེ་ནས་མི་ཞིག་གིས་ཁྱི་ཕྲུག་ཅིག་འཁྲིད་དེ་དམར་རིལ་ཁོ་ཚོའི་འཕྲིས་ནས་སླེབས་ཀྱང་བདག་པོས་ཁྱི་ཕྲུག་ལ་གནོད་མི་ཡོང་ངམ་བསམ་བཞིན་ལམ་སེང་ཁོ་པའི་ཁྱི་ཕྲུག་པང་ཁར་བཀྱག་ནས་དམར་རིལ་ནི་ད་ལྟ་ཤི་གསོན་གཉིས་ཀྱི་མཚམས་སུ་སླེབས་པར་ཡ་ང་སྙིང་རྗེ་མེད་པའི་སྒོ་ནས་གཞན་ཕྱོགས་སུ་སོང་། དམར་རིལ་གྱི་གཟུགས་པོ་གང་སར་རྨས་མ་བཟོས་ནས་ཁྲག་དམར་སར་འཁྱིལ། མཐར་དམར་རིལ་རྩ་བ་ནས་འཛིང་བའི་ནུས་པ་ཡོངས་སུ་རྫོགས་ཏེ་སར་རིལ། དམར་རིལ་གྱི་མིག་གཉིས་ནས་མཆི་མ་ལྷུང་ལྷུང་འབབ་བཞིན་པ་ཡིན་ཡང་ཁྱི་རྒན་དང་ནག་ཁྲ་གཉིས་ཀྱིས་ད་དུང་ཡང་ཁོ་རང་ཐར་པ་གཏོང་བརྩིས་མེད་པར་མུ་མཐུད་དམར་རིལ་ལ་སོ་རྒྱག་སྟེ་བཟུང་ནས་བསྡད། ད་ཡིན་ན་ང་དེ་རིང་ཤི་ས་རེད། དམར་རིལ་གྱིས་སླར་ཡང་སྐད་རྒྱག་སྟེ་སྲོག་སྐྱོབས་རོགས་ཟེར་ནས་འབོད་དགོས་བསམ་ཡང་ཁོའི་ནུས་ཤུགས་ཡོད་རྒུ་རྫོགས་ཟིན་འདུག དམར་རིལ་སར་འགྱེལ་ནས་མགོ་བོ་ཅུང་ཡར་དགྱེ་བཞིན་གནམ་ལ་ལྟ་དུས་ནམ་མཁའ་ཡང་ནག་རོབ་བེར་ལྟ་བུར་འགྱུར་འགོ་བརྩམས་བྱུང་། དེ་ནས་རྒྱ་གར་བ་རག་བཟི་ཞིག་གིས་ཆིག་ལབ་རྒྱག་བཞིན་དམར་རིལ་གྱི་གནས་སྟངས་དེ་མཐོང་། འོན་ཀྱང་ཁོས་ཀྱང་ལམ་ཟུར་ནས་རྡོ་ལེབ་ཅིག་འཁྱེར་ཡོང་ནས་དམར་རིལ་གྱིས་མགོ་ལ་ཤུགས་ཀྱིས་བཞུས། ཅི་ཡིན་ཆ་མི་འཚལ་བའི་རྡོ་ཐེངས་གཅིག་བཞུས་པ་དེས་དམར་རིལ་དེ་མུར་དྲན་མེད་དུ་གྱར།
དུས་ཡུན་རྗེས་དམར་རིལ་དྲན་པ་སོས་དུས་གཞན་ཁྱི་གཉིས་ཀྱིས་ཁོ་ལ་སོ་རྒྱག་རྒྱུ་མཚམས་བཞག་ནས་ཟས་ལྷག་རྣམས་སྒྲུབ་ནས་བསྡད་པར་མཐོང་། བསམ་ཡུལ་ལས་འདས་པ་ཞིག་ལ་སྐབས་དེར་དམར་རིལ་གྱིས་ནག་རིལ་སྐད་རྒྱག་བཞིན་གློག་དམར་འཁྱུག་པ་ལྟར་འདིའི་ཕྱོགས་སུ་རྒྱུག་ཡོང་བ་མཐོང་། དམར་རིལ་གྱིས་མཐའ་མའི་སྐད་ཡོད་ཚད་ཀྱིས་ནག་རིལ། ང་སྲོག་སྐྱོབས་རོགས། ནག་རིལ། ཞེས་འབོད། ནག་རིལ་དེར་སླེབས་མ་ཐག་བསམ་ཡུལ་ལས་འདས་པའི་དཔའ་ངར་ཆེར་བསྐྱེད་ཀྱིས། ཁྱི་རྒན་དེའི་མགོ་པགས་ནས་བཟུང་ནས་ཤུགས་ཀྱིས་རྨུག དེ་ནས་ཁྱི་རྒན་ཟུག་ངུ་དང་བཅས་གཞན་ལ་བྲོས། ནག་རིལ་གྱིས་སླར་ཡང་ཁྱི་ནག་ཁྲ་དང་འཛིང་རིས་བྱས་མཐར་ནག་ཁྲའང་དཀའ་ལས་ཁག་ནས་གཞན་ལ་བྲོས་སོང་། ནག་རིལ་གྱིས་སར་དྲན་མེད་དུ་གྱར་ནས་རིག་པ་གྲུང་གྲུང་མེད་པའི་དམར་རིལ་གྱི་ལག་པ་ནས་འཐེན་ཙམ་གྱིས་དམར་རིལ། དྲན་པ་སོས་དང་། ག་རེ་བྱས་པ་རེད། དམར་རིལ། ཞེས་ཡང་ཡང་འབོད་བཞིན་པའི་སྐད་གོ་དུས། དམར་རིལ་གྱིས་ནུས་ཤུགས་ཡོད་རྒུས་ནག་རིལ་ལ་ལྟ་ཙམ་གྱིས་ནག་རིལ། ཐུགས་རྗེ་ཆེ། ཁྱེད་ངའི་སྲོག་སྐྱབས་དྲིན་ཆེན་ཡིན། དེ་རིང་ཁྱེད་མེད་ན་ང་ཏོག་ཙམ་མ་གཏོགས་ཚར་སོང་། ཐུགས་རྗེ་ཆེ། ཞེས་སྐད་མགོ་དམའ་མོས་མིག་ནས་མཆི་མ་ལྷུང་བཞིན་དེ་ལྟར་བཤད། ནག་རིལ་གྱིས་ཐུགས་རྗེ་ཆེ་ཟེར་དགོས་མ་རེད། ང་གཉིས་ཁང་རྩེགས་གཅིག་ནང་གི་ཁྱི་རེད་པ། རྗེས་མ་ཁྱི་འཁྱམ་འདི་ཚོར་གཟབ་གཟབ་བྱ་དགོས་རེད། ས་ཆ་འདིར་ཁྱི་རྒན་དེའི་རྗེས་འབྲང་སྤྲང་ཁྱི་ཁྱུ་ཞིག་ཡོད་རེད། རྗེས་སུ་ཕྱི་ལ་ཡོང་དུས་ངེད་གཉིས་མཉམ་འགྲོག་བྱ་དགོས། མ་རེད་པས། དམར་རིལ་སེམས་འགུལ་ཆེན་པོ་ཐེབས་ཅིང་མགོ་བོ་གཡུག་ཙམ་གྱིས་མོས་འདོད་བྱས། དེ་ནས་ནག་རིལ་གྱིས་དམར་རིལ་ཡར་སྐྱོར་བཞིན་ཕྱིར་ཁྱིམ་ནང་ལོག
བཞི་པ། འཆམ་མཐུན་འགོ་བརྩམས་པ།
ནག་རིལ་གྱིས་དམར་རིལ་སྲོག་སྐྱོབས་ནས་བཟུང་ཁོ་གཉིས་འཆམ་པོར་གྱུར། འོན་ཀྱང་རྩ་བའི་ཆ་ནས་ཁོ་གཉིས་གཤིས་ཀ་མི་མཚུངས་པའི་རྐྱེན་གྱིས་དུས་ཡུན་རིང་པོར་མཉམ་འགྲོག་བྱེད་མི་ཐུབ། དམར་རིལ་ནས་དེ་སྔོན་ནག་རིལ་གྱིས་ཁོ་བོའི་སྲོག་སྐྱབས་མྱོང་སྟབས་གང་ཐུབ་ཀྱིས་ནག་རིལ་ལ་གུས་བཀུར་མཚོན་ཐབས་བྱེད་ཀྱི་ཡོད། འོན་ཀྱང་དུས་ཡུན་རིང་པོར་ནག་རིལ་དང་གཤིབ་འདོད་ཀྱང་མེད། དེ་བཞིན་ནག་རིལ་ཡང་དམར་རིལ་ནི་གཤིས་སྤྱོད་རྩུབ་ཅིང་འུར་ཟིང་ཚ་བའི་ཁྱི་ཀླད་མེད་ཅིག་ལ་མཐོང་ཞིང་རྒྱུན་རིང་དམར་རིལ་དང་འགྲོག་རྒྱུར་མི་དགའ། ཡིན་ཡང་དམར་རིལ་དང་ནག་རིལ་གཉིས་ཀ་གནས་སྡོད་བྱེད་ས་གཅིག་པ་དང་། ཕྱིར་ཁྲོམ་ལམ་དུ་སོང་ཡང་ཁྱི་འཁྱམ་གཞན་གྱིས་རུབ་འཛིང་མི་ཡོང་བའི་ཆེད་དུ་ཕན་ཚུན་ལྟ་རྟོག་དང་རོགས་འདེད་མི་བྱེད་ཀ་མེད་ལྟ་བུར་གྱུར།
ཐེངས་ཤིག དམར་རིལ་སྤྲང་འཁྱམ་བྱེད་མཁན་གྱི་ཁྱི་མོ་ཞིག་དང་འཕྲད། དེ་ནས་དམར་རིལ་མཚམས་རེར་གྲོང་རྡལ་དབུས་སུ་ཆགས་པའི་རླང་འཁོར་འབབ་ཚིགས་ཀྱི་རྒྱ་ལམ་ཟུར་དུ་གནས་པའི་ཁྱི་མོ་དེའི་ཁྱིམ་དུ་འཆམ་འཆམ་ལ་འགྲོ་ཡི་ཡོད། ཁྱིམ་མོའི་ཁྱི་ཚང་དུ་རས་འཛར་མང་པོས་ཉལ་ས་འབོལ་པོ་བཟོས་ནས་ཉལ་ཆོག་ཆོག་བཟོས་འདུག་ལ། ཟུར་དུ་ཟ་འཕྲོ་ལྷག་མ་དང་རུས་པ་འགའ་ཡང་མཐོང་རྒྱུ་འདུག དམར་རིལ་གྱིས་ཁྱི་མོ་ལ་ལྕེ་ལྡག་རྒྱག་ཅིང་དགའ་མདོག་བཏོན་སྟབས་ཁྱི་མོའང་སྤྲོ་སྣང་བཟོད་མ་ཐུབ་ནས་ཨིང་ཨིང་ཨིང་ཞེས་འདོད་སྐད་ཤོར། དམར་རིལ་གྱིས་གོ་སྐབས་དམ་འཛིན་གྱིས་ཁྱི་མོའི་རྐུབ་ལ་ལྕེ་ལྡག་རྒྱག་སྟེ་ཁྱི་མོ་བསྐོར་ནས་དགའ་མདོག་བཏོན་ཞོར་ཁྱི་མོའི་ལུས་ལ་འཛེགས། དམར་རིལ་འདོད་ཆགས་འཕར་བཞིན་ཁྱི་མོའི་རྒྱབ་ནས་ཤུགས་ཀྱིས་དཀྲུག་དཀྲུག་གཏོང་བ་དང་སྐར་ཆ་འགའི་ནང་ཁོའི་འདོད་ཆགས་དེ་ཕྱིར་བཏོན་ཚར་བ་བྱས། དེ་ནས་དམར་རིལ་གྱིས་སེམས་ཚོར་ཆེན་པོས། སྙིང་སྡུག་མ། ངས་མ་འོངས་པར་ཁྱོད་ལ་ཡག་པོ་བྱེད་ཁོ་ཐག་ཡིན། ཁྱོད་རང་སེམས་འཕྲལ་མི་དགོས། ཁྱོད་རང་ཙམ་མ་ཟད་མ་འོངས་པར་ངེད་གཉིས་ལ་ཕྲུ་གུ་འབྱུང་ན་ངས་བུ་རྒྱུད་ཚོ་ལའང་ཡག་པོ་བྱེད་ཁོ་ཐག་ཡིན་་་སོགས་བརྩེ་སེམས་མཚོན་བའི་སྐད་ཆ་ཤབ་ཤུབ་འགའ་སྨྲས་སྟབས་ཁྱི་མོའང་དམར་རིལ་ལ་དགའ་སྣང་ཆེན་པོ་བྱས།
དེ་ནས་དུས་ཡུན་རྗེས་དམར་རིལ་ཕྱིར་ལོག ཚོགས་པའི་སྒོ་ཆེན་ཟུར་ནས་ནག་རིལ་དང་འཕྲད། ནག་རིལ་ཡང་གདོང་ལ་འཛུམ་བཏོན་ཞོར། ག་བར་སོང་བ་ཡིན། ཁྱོད་ཀྱི་ཁྱི་ངོ་འཛུམ་སྟངས་དེ་ལ་བལྟས་ཚེ་བཀྲ་ཤིས་པའི་གནས་ཚུལ་ཞིག་དང་འཕྲད་པ་འདྲ། ཨོ་་་དེ་འདྲ་མ་རེད་ལགས། ཧ་ཧ་ཧ་ཡིན་ཡང་དྲང་མོར་བཤད་ན་དེང་སང་ང་ལ་དགའ་རོགས་ཅིག་རག་བྱུང་། མོ་རླངས་འཁོར་འབབ་ཚུགས་ཕྱོགས་སུ་བསྡད་འདུག ང་དེར་འཆམ་འཆམ་ལ་སོང་བ་ཡིན། ཁྱི་མོ་དེ་གཞན་དང་མི་འདྲ་བ་ང་ལ་ཡག་པོ་དཔེ་འདྲ་བྱེད་ཀྱི་ཡོད། མོས་ཟ་རྒྱུ་ཡག་པོ་འདྲ་རག་ཚད་ང་ལ་ཉར་ནས་བསྡད་ཀྱི་ཡོད། སྙིང་རྗེ། མོ་རང་བདག་པོ་ཡོད་པའི་ངེད་གཉིས་དང་མི་འདྲ་བའི་སྤྲང་ཁྱི་ཞིག་ཡིན་ཡང་ང་ལ་ཡག་ཐག་ཆོད་བྱེད་ཀྱི་ཡོད། དེར་བརྟེན་ངས་མ་འོངས་པར་མོའི་ཁྱི་ཚང་དུ་ཁྱི་ཕྲུག་ཁྱུ་ཞིག་བཟོ་དགོས་སྙམ་ནས་ཡོད། ཧ་ཧ་ཧ་ཅེས་དམར་རིལ་གྱིས་ཀུ་རེ་སྦྲགས་དེ་ལྟར་སྨྲས།
ནག་རིལ་གྱིས་དམར་རིལ་གྱི་སྐད་ཆ་དེ་དག་ཐོས་རྗེས་དོགས་ཟོན་དང་བཅས། དམར་རིལ། རྗེས་མ་ཁྱོད་ཀྱི་དགའ་མ་མོ་ཁྱི་དེ་འདིའི་ཕྱོགས་སུ་འཕྲིད་མ་ཡོང་ལགས། གང་ཡིན་ཟེར་ན་ཚོགས་པ་ནང་དུ་ཡར་འཛུལ་བཅུག་གི་མ་རེད། གལ་ཏེ་ཕྱི་ལོག་ཏུ་ལུས་པ་ཡིན་ན་ང་ཚོའི་ཡུལ་མི་གཤིས་ངན་དེ་ཚོའི་རྡུང་རྡེག་རག་ངེས་རེད། ངེད་གཉིས་ཕུད་ཕྱི་ལོག་གི་སྤྲང་ཁྱི་ཡོད་ཚད་ལ་ཡུལ་མིས་སྡང་གཟུགས་ཧ་ཅང་ཆེན་པོ་རེད། ཉིན་ཅིག་རག་བཟི་ཡུལ་མི་ཞིག་གིས་ཚོགས་པའི་སྤྱི་ཐབ་འཕྲིས་སུ་སླེབས་པའི་ཁྱི་རྒན་ཞིག་མཐོང་ནས་ས་ནས་ས་ཕག་ཅིག་སྒྲུབ་སྟེ་གཡུག་ཐེངས་གཅིག་གིས་སྤྲང་ཁྱི་རྒན་འཁོག་དེ་ཏོག་ཙམ་མ་གཏོགས་བསད་གྲབས་ཡིན། ད་དུང་ཁོས་ཁོང་ཁྲོ་མེ་ལྟར་འབར་ནས་ཕྱིར་འཁོར་ནས་ང་ལའང་རྡོག་བརྫིས་གཅིག་གཏོང་ནས། ཨ་ཕའི་རོ་འདྲ་ཡིན་འགྲོ ཁྱོད་ཀྱང་གཟབ་གཟབ་བྱོས། སྦྱིན་བདག་རེ་རག་པ་ག་རེ་ཧ་ལས་རྒྱུ་ཡོད་དམ། ཉིན་ཞིག་ང་སྣང་བ་མ་འགྲོ་ན་ཁྱོད་ཀྱང་ཏག་ཏག་བཟོ་ཡི་ཡིན། ཞེས་ཟེར་བྱུང་། ཁོ་རྟག་པར་རག་བཟི་ཡི་རེད། དེ་བས་ཞེ་སྣང་ཚ་པོ་ཞིག་ཡོད། དམར་རིལ་ཁྱོད་ཀྱིས་རྟག་པར་རག་བཟི་མཁན་གྱི་ཡུལ་མི་དེ་མཐོང་ཡོད་མེད་གང་ཤེས་ཏེ། རྗེས་མར་གཟབ་ཙམ་བྱོས། ཁྱོད་ཀྱི་སྙིང་སྡུག་ཁྱི་མོ་འདིར་འཁྲིད་མ་ཡོང་མ་གཏོགས། རྡུང་རྡེག་རག་ཡོང་། ཧ་གོ་སོང་ངེ་།
ལགས་སོ། ཇོ་ནག་རིལ་ལགས། ཁྱེད་ཀྱིས་ཐུགས་འཁུར་གནང་བར་ཐུགས་རྗེ་ཆེ། རྗེས་མར་གོ་སྐབས་བྱུང་ན་ངས་ཁྱེད་རང་ཡང་ངའི་སྙིང་སྡུག་ཁྱི་མོའི་སྡོད་སར་སྤྲོ་འཆམ་འཕྲིད་ཆོག མ་རེད་པས། ཧ་ཧ་ཧ་དེ་འདྲ་དགོས་མ་རེད། གཡུག་ཞོག དེ་བས་ངེད་གཉིས་ཀྱི་སྦྱིན་བདག་ལགས་སུ་ཞབས་འདེབས་ཧུར་ཐག་ཞུས་ན་མ་གཏོགས། མ་རེད་པས། ངེད་གཉིས་ལ་མཚོན་ན་ཁོང་ཚོ་དངོས་གནས་བཀའ་དྲིན་ཆེན་པོ་ཞི་དྲག་རེད། དེ་མིན་ང་ཚོའི་ལུང་པ་གང་དུ་སོང་ཡང་སྤྲང་ཁྱི་ཚོ་སྲོག་འགོ་ཙམ་ཡང་ཐོན་རྒྱུ་དཀའ་མོ་རེད་ཡ། ནག་རིལ་གྱིས་སེམས་འགུལ་ཆེན་པོས་དེ་འདྲ་བཤད། དེ་བཞིན་ནག་རིལ་གྱིས་མུ་མཐུད་དེ་དྲང་མོ་ཡིན། ངའི་སྦྱིན་བདག་སྐུ་ཞབས་དེའང་ཧ་ཅང་སེམས་བཟང་ཅན་ཞིག་ཡིན། ཁོང་གིས་ཟས་ཞིམ་པོ་ནམ་བཟོས་ང་ལ་བསྐལ་བ་བཞག་པ་མ་ཟད། ཁོང་གིས་གཟིམ་ཤག་ནང་སྤུས་ཀྱི་དྲི་ཞིམ་འཁྱིལ་ཞིང་དཔེ་ཆ་ཞལ་འདོན་ཀློག་ནས་ཁང་ཆུང་གི་སྒེའུ་ཁུང་འགྲམ་དུ་བཞུགས་དུས་ང་ཁྱིམ་ནང་ཁོང་གི་ཉལ་ཁྲིའི་འཕྲིས་སུ་ཉར་གྱི་ཡོད། དུས་དེར་ང་ལ་མཚོན་ན་མི་ཚེའི་ནང་སེམས་པ་ལྷོད་ལ་བབས་ཤིང་ཤིན་ཏུ་བདེ་སྐྱིད་ལྡན་པའི་དུས་ཚོད་ཁོ་ན་དེ་ཡིན། རེད་རེད་རེད་ངས་ཀྱང་བཀའ་དྲིན་ཚོར་གྱི་ཡོད། ངའི་སྦྱིན་བདག་ཨ་ཅག་ལགས་ཀྱིས་ང་ལའང་་་་་་དམར་རིལ་དང་ནག་རིལ་གཉིས་དེ་ལྟར་ཁ་བརྡ་བྱེད་ཞོར་ཁང་སྟེང་ཐོག་ཏུ་ཚོགས་པའི་མི་ཚོའི་གྱོན་ཆས་སྐམ་བཞག་པ་དེ་ཚོར་སྦག་བཙོག་མི་བཟོ་བའི་ཆེད་དུ་སྤྲ་དང་སྤྲིའུ་དེ་དག་འགོག་ཕྱིར་མཉམ་དུ་སོང་།
ལྔ་པ། སྦྱིན་བདག་དང་ཁ་བྲལ་བ།
ཉིན་ཞིག་ལ་དམར་རིལ་གྱིས་ནག་རིལ་འཁྲིད་དེ་ཁོའི་བཟའ་ཟླའི་ཁྱི་མོའི་ཚང་དུ་སྤྲོ་འཆམ་ལ་སོང་། དམར་རིལ་གྱི་བཟའ་ཟླས་ཁོ་གཉིས་ཡོང་བ་མཐོང་དུས་དགའ་སྤྲོའི་རྣམ་འགྱུར་བཏོན་ཞོར་ཁོ་གཉིས་ཁྱིམ་དུ་གདན་འདྲེན་ཞུས། དམར་རིལ་ཁྱི་ཚང་དུ་འཛུལ་མ་ཐག པ་ལགས། ང་ལ་ཟ་རྒྱུ་འཁྱེར་ཡོད་དམ། ཁྱི་ཕྲུག་དམར་རིལ་གྱི་ངོ་གདོང་གཅིག་པ་གཅིག་ཀྱང་དེས་དམར་རིལ་ལ་རྔ་མ་གཡུག་བཞིན་ཁོ་བསྐོར་ཏེ་དགའ་སྣང་བཏོན། ཁྱི་མོས་དེ་མུར་བཙོག་པུར་སྡོད་ཤིག པ་ལགས་དཀའ་ལས་ཁག་ཡོད་རེད། ཨ་ཁུ་ནག་རིལ་ལགས་ལ་འཚམ་འདྲི་བྱེད་ཤེས་ཀྱི་མི་འདུག་གམ། ཟེར་བས་ཁྱི་ཕྲུག་དེས་ལམ་སང་ཨ་ཁུ་ནག་རིལ་ལགས། སྐུ་ཁམས་བཟང་། ཞེས་འབོད། ནག་རིལ་ཅུང་འཛུམ་དང་སྦྲགས་ཁྱི་ཚང་དབུས་ཀྱི་འབོལ་གདན་དེའི་ཟུར་ལ་བསྡད། དེ་ནས་ནག་རིལ་གྱིས། གཅུང་མོ་ལགས། ད་ཁྱི་ཚང་འདི་རྙིང་ཧྲུལ་ཤུགས་ཆེན་སོང་འདུག གཙོ་བོ་ཆར་པ་འགོག་མི་ཐུབ་པ་འདིས་ཁྱོད་དང་ཕྲུ་གུ་ཚོར་དཀའ་ངལ་འཕྲད་སྲིད་པ་རེད། གཞན་ཡག་ས་ཞིག་ལ་སྤོ་ཐུབ་ཀྱི་མི་འདུག་གམ། ཞེས་དྲིས་པར་ཁྱི་མོས། གཅེན་པོ་ནག་རིལ་ལགས། ལོ་དྲུག་གི་སྔོན་ལ་དམར་རིལ་གྱིས་ཐོག་ཁེབས་ཚུལ་དུ་ཤིང་ལེབ་འགའ་འཁྱེར་ནས་ཆར་པ་དང་རླུང་བཀག་ཐབས་བྱེད་པ་དེས་ཕན་ཐོག་ཏོག་ཙམ་བྱུང་། ཡིན་ཡང་ད་ཆ་དེ་དག་སླར་ཡང་འཕྲོག་བརླག་སོང་ཚར་འདུག ཡུལ་མི་སྤྲང་མོ་འགའ་འདིར་སླེབས་ནས་ངའི་ཁང་སྟེང་གི་ཤིང་ལེབ་དེ་ཚོའང་བསྡུ་བསོག་རྒྱག་ཚར་སོང་། ད་གང་དྲག ཁྱེད་ཀྱིས་གསུང་པ་ལྟར་ས་ཆ་ཡག་ས་ཞིག་ལ་སྤོ་ཐུབ་ན་ལོས་དགའ། ཞེས་བཤད་ཞོར་མོས་ཁྱོ་བོ་དམར་རིལ་ལ་ལྟ་ཙམ་བྱས།
དམར་རིལ་གྱིས་ངས་ཉིན་འགའི་སྔོན་ནས་སྦྱིན་བདག་སྐུ་ཞབས་ལགས་མཚམས་བཞུགས་ས་རི་རྐེད་དེར་གཅིག་བལྟས་པ་ཡིན། དེར་ལྷིང་འཇགས་ཁ་ཁུ་སིམ་པོ་ཞིག་འདུག འོན་ཀྱང་དེ་བས་དགའ་འོས་པ་ཞིག་ལ་དེར་བཞུགས་མཁན་ཚང་མ་བོད་པའི་ཆོས་པ་བྱ་བྲལ་བ་ཤ་སྟག་སོང་ཙང་ཁོང་ཚོས་སྲོག་ཆགས་དུད་འགྲོ་ཚུན་ཆད་ལ་ཧ་ཅང་བྱམས་སྐྱོང་གནང་གི་འདུག དེ་བས་ཤིང་ནགས་གསེབ་ཀྱི་སྤྲ་དང་སྤྲིའུ། དེ་མིན་བྱ་དང་བྱིའུ། ད་དུང་མཚམས་རེར་རི་རྐེད་ཙམ་དུ་རྩ་ཆུ་འཚོལ་དུ་ཡོང་བའི་ཡུལ་མིའི་ར་ལུག་དང་རྟ་དྲེལ་དེ་དག་ཚུན་ཆོད་ལ་ཁོང་ཚོས་ཤིན་ཏུ་བྱམས་བརྩེ་གནང་གི་འདུག གལ་ཏེ་ཉིན་ཞིག་ངས་སྦྱིན་བདག་ལགས་སུ་གོ་བརྡ་འཕྲོད་ཐབས་གཅིག་བྱས་ཏེ་ངའི་ཁྱི་ཚང་དེར་སྤོ་ཐུབ་ཐབས་བྱེད་ཀྱི་ཡིན།
དམར་རིལ་གྱིས་སྐད་ཆ་དེ་དག་ཐོས་མ་ཐག ཁྱི་ཕྲུག་ཕོ་གསུམ་དང་མོ་གཉིས་ནང་དམར་རིལ་དང་གདོང་ཧ་ཅང་འདྲ་བའི་ཁྱི་ཕྲུག་ཕོ་དེས། པ་ལགས། ང་ཚོ་ག་བར་སྤོ་དགོས་རེད་དམ། པ་ལགས། ཅེས་སྐད་རྒྱག་པར་ཁྱི་མོས་བུ་འདི་ཡིན་ན། སྐྱིད་མདོག་ཡོད། ང་ཚོ་ལྷ་ཡུལ་དུ་སྤོ་འགྲོ མ་རེད་པས། ཅེས་རྩེད་མཚར་བཤད་པར་དམར་རིལ་དང་ནག་རིལ། དེ་མིན་ཁྱི་ཕྲུག་དེ་དག་ཀྱང་མཉམ་དུ་ཝོ་ཝོ་ཝོ་ཝོ་ཞེས་སྐད་ཅོར་ཤུགས་ཆེན་རྒྱག་ནས་དགོད་མོ་མཉམ་དུ་ཤོར།
ནག་རིལ་དང་དམར་རིལ་ཕྱིར་ལོག་སྐབས་ཞོགས་པའི་ཆུ་ཚོད་བཅུ་ཡས་མས་ཙམ་རེད། ཁོ་གཉིས་ཀྱིས་སྐབས་དེར་སྔོན་གྱི་གནས་སྟངས་དང་ཁྱོན་ནས་མི་འདྲ་བ་ལམ་བར་ནས་བོད་མི་ཡུལ་གྱར་བ་སྐྱ་སེར་ཕོ་མོ་རྒན་གཞོན་མེད་པ་རྣམས་ཟང་ངེ་ཟིང་ངེ་ཡིས་རྡོག་འཕྲིས་འཁྱེར་ནས་ཕར་འགྲོ་ཚུར་འོང་བྱེད་བཞིན་པ་མཐོང་། ནག་རིལ་གྱིས་དེ་མུར་ག་རེ་བྱས་པ་ཡིན་ནམ། གནས་ཚུལ་ཞིག་ལྷག་པ་འདྲ། ཟེར་ནས་ཕྱིར་ཤར་རྒྱུག་བྱས། ཚོགས་པའི་ནང་གི་མི་རྣམས་ཀྱང་རྡོག་འཕྲིས་འཁྱེར་མཁན་དང་སྐད་ཅོར་རྒྱག་མཁན། ཕྲུ་གུ་ངུ་མཁན་སོགས་སྣང་ཚུལ་ཇི་ཉིད་ཅིག་མཐོང་། ནག་རིལ་དབུགས་ཐེངས་གཅིག་གིས་སྦྱིན་བདག་སྐུ་ཞབས་ཀྱི་ཁྱིམ་དུ་འཛུལ། སྐུ་ཞབས་ལགས་དང་གཞན་མི་ཁ་ཤས་དེར་ཅ་དངོས་བསྡུ་བསོགས་རྒྱག་བཞིན་པའི་སྐབས་ནག་རིལ་མཐོང་མ་ཐག སྐུ་ཞབས་ལགས་ཉལ་ཁྲིར་མར་བསྡད་ཅིང་ངལ་གསོའི་ཚུལ་གྱིས་ནག་རིལ་འདིར་ཤོག འདིར་ཤོག གསུང་ཞོར་ནག་རིལ་གྱི་མགོ་ལ་བྱིལ་བྱིལ་གནང་། ད་ཡིན་ན་ག་ལེར་སྡོད་ཨ། ནག་རིལ། ང་ཚོ་ཕ་ཡུལ་ལ་ལོག་འགྲོ་གི་ཡིན། གཅིག་བྱས་ན་ཁྱོད་ཚེ་ཕྱི་མར་མི་ལུས་ཡག་པོ་ལེན་སྲིད། ང་ཚོས་བོད་པས་མི་ལུས་ལེན་ཁར་ཁྱི་ལུས་ལེན་ཟེར་སྲོལ་ཡོད། ཅེས་སྤྱན་ནས་བྱམས་བརྩེ་མངོན་བཞིན་དེ་ལྟར་ནག་རིལ་ལ་མགོ་རྔ་མེད་པའི་སྐད་ཆ་འགའ་བཤད། ནག་རིལ་དེ་མུར་གནམ་སྡིབས་པ་ལྟར་ཧ་ཅང་སྐྱོ་སྣང་འཚུབ་ཅིང་། ད་ཡིན་ན་ཚར་སོང་། ངའི་སྦྱིན་བདག་ལགས་ཕ་ཡུལ་ལ་ལོག་བརྩིས་རེད་བཞག ད་ང་སླར་ཡང་སྤྲང་ཁྱི་ཆག་གི་རེད། ཅེས་བསམ་བཞིན་སྦྱིན་བདག་ལགས་ཀྱི་ལག་མགོར་འཐམ་ནས་ཝུ་ཝུ་ཝུ་ཞེས་ཤུགས་ཀྱིས་ངུས་ནས། ཀུན་མཁྱེན། ངའི་བརྩེ་བའི་སྦྱིན་བདག་ལགས། ང་ནག་རིལ་ཁྱེད་དང་ཁ་མི་བྲལ་ཐག་གཅོད་ཡིན། ཀུན་མཁྱེན། ང་ཁྱེད་མཉམ་དུ་འཁྲིད་རོགས་མཛོད། ཀུན་མཁྱེན། ་་་སྐུ་ཞབས་ལགས་ཀྱིས་ཁྱི་ནག་རིལ་གྱི་སྐད་ཆ་གོ་མི་ཤེས་སྟབས་མུ་མཐུད་གཞན་དང་མཉམ་དུ་ཅ་ལག་བསྡུ་བསོགས་རྒྱག
དེ་ནས་ནག་རིལ་སེམས་འཚབ་ཅིང་རྡོག་འཕྲིས་རན་ཙམ་ཞིག་འཁྱེར་བའི་སྐུ་ཞབས་ལགས་དང་ཁོང་གི་རོགས་པ་ཁ་ཤེས་མཉམ་དུ་རླངས་འཁོར་འབབ་ཚུགས་སུ་འབྱོར། ནག་རིལ་ཁོའི་སྦྱིན་བདག་མཉམ་དུ་རྒྱུག་བཞིན་གནས་ཚུལ་ག་རེ་ལྷག་ཡོད་མེད་མ་ཤེས། རླངས་འཁོར་འབབ་ཚིགས་སུའང་རྡོག་འཕྲིས་ཆེ་ཆུང་སྣ་ཚོགས་འཁྱེར་མཁན་བོད་མི་ཡུལ་གྱར་བ་མང་པོ་འབྱོར་འདུག སྐུ་ཞབས་ལགས་ཀྱིས་རོགས་པ་ཞིག་ལ། དགོན་སྡེ་ཁག་ཉིན་བཅུའི་ནང་བཏང་ནས་འགྲོ་ཚར་ཡོད་པ་འདྲ། ༸གོང་ས་རྒྱལ་བ་རིན་པོ་ཆེའང་ཕོ་བྲང་པོ་ཏ་ལར་ཞབས་སོར་འཁོད་ཟིན་པ་འདྲ། བཤད་སྲོལ་ལྟར་ན་ཕོ་བྲང་གི་ཕྱོགས་བཞིར་དྲག་པོའི་དམག་གིས་མཐའ་བསྐོར་འདུག་ཟེར། གཞིས་ལུས་སྤུན་ཟླ་མང་པོ་ལྷ་སར་འཚང་ནས་བོད་མི་ས་ཡ་དྲུག་ཡོངས་རྫོགས་རྒྱལ་སར་འཛོམས་པའི་སྣང་བ་སྤྲོ་པོ་འདུག་ཟེར། གཞན་རྨོ་བོ་ལགས་གཅིག་གིས་ཀྱང་དེ་མུར། སྐུ་ཞབས་ལགས། ད་ཡིན་ན་ག་རེ་ཡིན་ཡང་ང་ཚོ་ཚང་མ་སོ་སོའི་ཕ་ཡུལ་ལོག་ཐུབ་པ་བྱུང་བ་རེད། དཀོན་མཆོག་གིས་མཁྱེན། རྒྱ་གར་བཀའ་དྲིན་ཅན་འདིས་ང་ཚོར་གནས་ཚང་རྒྱུན་རིང་དེ་འདྲ་གཡར་་་། ལས་བཟང་པོ་ཞིག་ལོས་ཡིན་ཀྱང་རྒྱ་མིས་ང་ཚོར་བདེ་སྐྱིད་ཡུན་རིང་སྤྲོད་ཨེ་ཡོང་། ཟེར་ཞོར་ལག་མགོས་མིག་ནང་གི་མཆི་མ་དེ་ཕྱི་ཙམ་བྱས།
དུས་དེར་ཁྱི་དམར་རིལ་ཡང་ཁོའི་སྦྱིན་བདག་ཨ་ཅག་ལགས་དང་། ཨ་ཅག་ལགས་ཀྱི་ཕྲུ་གུ་སོགས་ཚོགས་པའི་མི་མང་པོ་ཞིག་དང་མཉམ་དུ་ཕར་ཙམ་སླེབས་ཡོད་པ་མཐོང་། ཨ་ཅག་ལགས་སོགས་སྤྱི་སྤྱོད་རླངས་འཁོར་ཞིག་ནང་འཛུལ་མ་ཐག དམར་རིལ་སྨྱོ་བ་ལྟར་རླངས་འཁོར་བསྐོར་བ་བསྐོར་བཞིན་སྐད་ཤུགས་ཆེན་པོ་རྒྱག དེ་ནས་རླངས་འཁོར་ནང་མུ་མཐུད་འཛུལ་བཞིན་པའི་སྐྱེས་པ་ཞིག་གིས་དམར་རིལ་ལ། ཕར་རྒྱུགས། ཁྱི་སྨྱོན་འདི་ཡིན་ན། ག་རེ་བྱས་ནས་རླངས་འཁོར་ལ་བསྐོར་བ་རྒྱག་གི་ཡོད་དམ། ཁྱད་མཚར་ལ། ཟེར་ཞོར་དམར་རིལ་ལ་རྐང་པ་གཡུག་པས། ཨ་ཅག་ལགས་ཀྱིས་རླངས་འཁོར་གྱི་སྒེའུ་ཁུང་ཕྱེས་ཏེ། ཇོ་ལགས་ངའི་ཁྱི་ལ་རྡོག་པ་མ་གཞུ་དང་། ངའི་ཁྱིས་ཁྱོད་ལ་གནོད་ག་རེ་བསྐྱེལ་སོང་། ག་རེ་བྱས་ནས་ངའི་ཁྱི་ལ་རྡུང་གི་ཡོད། ཅེས་ངར་བྱུང་བས་སྐྱེས་པ་དེས་འོ་་་དགོངས་དང་། དགོངས་དང་ཟེར་ཞོར་ལྕེ་མནར་ཙམ་གྱིས་ཁོའང་རླངས་འཁོར་དེའི་ནང་འཛུལ་སོང་།
དེ་ནས་རླངས་འཁོར་འུར་སྒྲ་དང་བཅས་ལམ་ལ་ཆས། ཨ་ཅག་ལགས་ཀྱི་བུ་ཆུང་བ་བསྟན་འཛིན་གྱིས་སྒེའུ་ཁུང་ནས། དམར་རིལ། སྡོད་ཨ། དམར་རིལ། སྡོད་ཨ་་་། ཅེས་འབོད། དམར་རིལ་གྱིས་རླངས་འཁོར་རྗེས་སུ་ཕར་ཙམ་རྗེས་འདེད་བྱས་མཐར་རྗེས་མ་ཟིན་པར་དེར་བཙོག་པུར་བསྡད་དེ་ངུ་ངག་དང་བཅས་ཁྱི་སུག་གིས་ཤུགས་ཀྱིས་ས་ལ་སྦ་མོས་བྲད། དེ་ནས་ཕར་ཙམ་ནས་ཁྱི་མོ་དང་མོའི་ཁྱི་ཕྲུག་དེ་དག་ཀྱང་རླངས་འཁོར་སོང་རྗེས་སུ་ལྟ་བཞིན་དམར་རིལ་གྱི་འཕྲིས་སུ་བཅར། ནག་རིལ་གྱིས་གཅིག་མཚུངས་ཀྱིས་སྐུ་ཞབས་ལགས་དང་མཉམ་དུ་རླངས་འཁོར་དུ་འཛུལ། ཅུང་མ་འགོར་བ་རྒྱ་གར་ཁ་ལོ་བས་དེར་ཁྱི་ཞིག་འཛུལ་ཡོད་པ་མཐོང་ནས་སྐུ་ཞབས་ལགས་སུ་གཤེ་བཞིན་ནག་རིལ་རླངས་འཁོར་ནང་ནས་ཕྱིར་ཕུད། ནག་རིལ་སེམས་པ་སྐྱོ་ཐག་ཆོད་དེ། སྦྱིན་བདག་ལགས། སྐུ་ཞབས་ལགས། ཀུན་མཁྱེན། ང་འཁྲིད་རོགས་གནོངས། ཅེས་སོགས་ངུ་ངག་དང་འགྲོག་ཤུགས་ཀྱིས་ཝུ་ཝུ་ཝུ་ཞེས་ངུས་ཀྱང་ཁོའི་སྐུ་ཞབས་ལགས་ཀྱང་ཁོ་ལ་ཕྱི་བལྟས་ཙམ་མེད་པར་ལམ་དུ་ཆས་སོང་།
དེ་རྗེས་ནག་རིལ་དམར་རིལ་དང་ཁྱི་མོ་ཁྱི་ཕྲུག་ཚོ་དང་ཐུག དམར་རིལ་གྱིས་ཇོ་ལགས། ཁོང་ཚོ་རྦེད་དེ་འགྲོ་བརྩིས་འདུག སེམས་པ་སྐྱོ་བ་ལ། ད་ང་ཚོས་གང་འདྲ་བྱེད་དགོས་སམ། ཞེས་ཆིག་ལབ་དང་ནག་རིལ་ལ་བཤད་མིན་ཆ་མ་འཚལ། ནག་རིལ་ཡང་བླ་འཁྱེར་སོང་བ་བཞིན། ད་ང་དངོས་གནས་ཤི་ན་དགའ་ས་རེད། ངའི་ཚེ་འདིའི་ནང་སྦྱིན་བདག་སྐུ་ཞབས་ལགས་ཁོང་དང་ཁ་བྲལ་བའི་སྡུག་བསྔལ་འདི་མྱོང་ཐུབ་ས་མ་རེད། ཅེས་ཟེར་ནས་ཝུའུ་ཝུའུ་་་་་ཞེས་སྐད་ངན་རིང་པོ་ཞིག་རྒྱག་རྗེས་དེ་མུར་སར་དྲན་མེད་དུ་གྱར། དམར་རིལ་དང་ཁྱི་མོ། ཁྱི་ཕྲུག་ཚོས་ཨ་ཁུ་ནག་རིལ་གྱི་མགོ་དང་མཇུག་མ་ནས་སོ་རྒྱག་ནས་ཚོགས་པའི་ཁང་སྟོང་ཕྱོགས་སུ་ཕྱིར་འདྲུད།
དྲུག་པ། མཐའ་མཇུག་གི་རྐྱེན་ངན།
ཏོག་ཙམ་རྗེས་སུ་ནག་རིལ་དྲན་པ་སོས། དམར་རིལ་དང་ཁྱི་མོ་ཁོའི་འཁྲིས་སུ་ཡོད་པ་མཐོང་དུས་སླར་ཡང་སེམས་ལ་སྐྱོ་གདུང་འཚུབ། དུས་ཡུན་ཙམ་ཁོ་ཚོ་ཕན་ཚུན་ཅིའང་མ་བཤད་པར་ལུས། དེ་ནས་ནག་རིལ་ག་ལེར་ཡར་ལང་ནས་འཁྱར་འཁྱོར་ངང་ཁོའི་སྦྱིན་བདག་ལགས་ཀྱི་་གཟིམ་ཤག་ཏུ་སོང་ནས་བལྟས།
གྲྭ་ཤག་འདིའི་ནང་སྐུ་ཞབས་ཚེ་རིང་ལགས་ཀྱིས་ནག་རིལ་དང་མི་ལོ་བཅོ་ལྔ་ལྷག་ཙམ་མཉམ་དུ་བསྡད་ཡོད། སྐུ་ཞབས་ལགས་ཀྱིས་ནག་རིལ་ལ་བྱམས་བརྩེའི་སྒོ་ནས་གསོ་སྐྱོང་བྱས་པའི་རྣམ་པ་རེ་རེ་བཞིན་ད་ཆ་ནག་རིལ་གྱི་མིག་ངོར་ཝ་ལེར་འཁོར་ཡོང་། ནག་རིལ་སེམས་ནང་སྡུག་གིས་ཁེངས་ནས་དབུགས་རིང་ནར་ནར་གཏོང་བཞིན་དེར་འཐོམས་ནས་ལུས། དུས་ཡུན་རྗེས་དེར་ཡུལ་མིས་འུར་ཟིང་གིས་ཐོག་རྩེགས་འདིའི་གང་སར་ཁྱབ། ནག་རིལ་ཅི་ཡིན་ཆ་མ་འཚལ་བར་ཕྱིར་དོན་སྐབས། ཡུལ་མི་ཕོ་གཞོན་འགའ་དེར་འཚང་ཁ་རྒྱག་ནས་ཡར་འཛུལ་ཞོར། ཝ་ཡེ། འདི་ངའི་ཁང་པ་ཡིན། མགྱོགས་པོ་ཨང་གྲངས་སྦྱོར། ཐོག་རྩེགས་ཀྱི་ཁང་པ་ལས་ཉིས་ཐོག་འདིར་སྐྱིད་པ་ཡོད་རེད། སྤྲང་པོ་དེ་དག་ལོག་ནས་ང་ཚོར་ཁེ་བཟང་འདི་རག་པ་རེད། ཧ་ཧ་ཧ་ཟེར་ནས་དགོད་སྒྲ་འཇིགས་ཡེར་བ་རེ་རྒྱག་པར་ཐོས་མ་ཐག ནག་རིལ་ཞེད་སྣང་དང་བཅས་ཕར་ཙམ་སོང་ནས་ཞིབ་ཕྲར་ལྟ་དགོས་སྙམ། སྐབས་དེར་གཞོན་ནུ་ཞིག་གིས་ནག་རིལ་གྱི་མགོ་ལ་རྡོག་པ་ཐེངས་གཅིག་བཞུས་ནས་ཁྱི་རྒན་ཕྱི་ལ་རྒྱུགས་ཟེར། ནག་རིལ་ཏོག་ཙམ་མ་གཏོགས་སར་འགྱེལ་གྲབས་དང་བཅས་ངུ་ངུ་ངུ་ཞེས་སྡུག་སྐད་ཤོར་ནས་མགྱོགས་པོ་སྒོ་ཆེན་ཕྱི་ལ་བྲོས།
དེ་ནས་ནག་རིལ་ག་འགྲོ་འདི་འགྲོ་མེད་པར་གོམ་པ་འཁྱར་འཁྱོར་གྱིས་སླར་ཡང་རི་གྲོང་འདིའི་དབུས་ཀྱི་རླངས་འཁོར་འབབ་ཚིགས་སུ་སླེབས། དེར་དམར་རིལ་དང་ཁྱི་མ། དེ་བཞིན་ཁོ་ཚོའི་ཕྲུ་གུ་ཚོ་སྔར་ནས་སླེབས་ཚར་འདུག དེ་མིན་ཁྱི་འཁྱམ་འགའ་ཡང་དེར་ཕར་རྒྱུག་ཚུར་རྒྱུག་བྱེད་པར་མཐོང་། སྐབས་དེར་དམར་རིལ་གྱིས་ནག་རིལ་མཐོང་མ་ཐག་ནག་རིལ་ཕྱོགས་སུ་བཅར་ནས་གཅེན་པོ་ནག་རིལ་ལགས། ད་རི་གྲོང་འདིར་ང་ཚོ་ཆགས་ས་བརྟེན་ས་མེད་པ་གྱུར་ཚར་བ་རེད། ཁྱེད་རང་རྗེས་མ་ག་རེ་གནང་བརྩིས་ཡོད་དམ། ཞེས་དྲིས། ནག་རིལ་བླ་འཁྱམ་པ་ལྟར། སྐུ་ཞབས་ཁོང་ལ་བར་ཆད་མེད་པར་ཤོག ང་ཚེ་འདིར་ཁོང་དང་ཁ་བྲལ་དགོས་པའི་ལས་ངན་འདི་བསགས་འདུག་ཀྱང་། ཁོང་གིས་ང་ཚེ་ཕྱི་མར་མི་ལུས་ལེན་གྱི་རེད་གསུངས་སོང་། གལ་ཏེ་ང་མི་ལུས་ལེན་པ་ཡིན་ན་ང་ངེས་པར་དུ་བོད་དུ་ཁོང་འཚོལ་དུ་འགྲོ་ཡི་ཡིན། དེ་ནས་ངེད་གཉིས་དུས་ནམ་ཡང་ཁ་བྲལ་གྱི་མིན། དམར་རིལ་གྱིས་ནག་རིལ་གྱི་སྐད་ཆ་མགོ་མཇུག་མེད་པར་དེ་དག་ཐོས་འཕྲལ། གཅེན་པོ་ནག་རིལ། གཅེན་པོ་ནག་རིལ། ད་སེམས་སྡུག་མ་གནོངས། གོ་ཐོས་ལ་འདིར་ཡུལ་མི་ཚོ་ཁང་པ་སྟོང་པ་ཡོད་ཚད་ལ་གནས་སྤོ་བྱེད་ཀྱི་རེད་ཟེར། འདིར་ཡུལ་བསྐོར་སྤྲོ་འཆམ་བྱེད་ས་བོད་མི་བཙན་བྱོལ་བའི་འགྲེམ་སྟོན་གྲོང་ཚོ་ཞིག་བཟོ་བརྩིས་རེད་ཟེར་ལ། དེ་སྔོན་ང་ཚོ་དུད་འགྲོའི་རིགས་ཐ་དག་བོད་མི་ཚོ་དང་འཚོ་བ་མཉམ་གཤིབ་ཀྱིས་བསྐྱེལ་ཡང་ད་ནས་བཟུང་དུད་འགྲོ་ཡོད་ཚད་རི་གྲོང་འདིའི་གྲོང་གསེབ་ཁུག་ཀྱོག་ནང་ཕྱི་ཕུད་གཏོང་གི་རེད་ཟེར་གོ་བྱུང་།
ང་དང་ངའི་ཁྱི་ཕྲུག་ཚོ་ཡར་རི་རྐེད་ལ་གནས་སྤོ་བརྩིས་ཡིན། ཁྱེད་རང་ཡང་ང་ཚོ་མཉམ་དུ་ཕེབས། ནག་རིལ་གྱིས་ད་ཐབས་ཤེས་གཞན་ག་རེ་ཡོད་དམ། ངའང་གྲོགས་པོ་ཁྱོད་དང་མཉམ་དུ་འགྲོ་ཡི་ཡིན། མ་འོངས་པར་ཁྱོད་ཁྱིམ་མི་ཚོར་ནག་གསེབ་ནས་གཅན་གཟན་རི་དྭགས་ཀྱིས་གནོད་འཚེ་འདྲ་འབྱུང་ན་ངས་ཀྱང་རོགས་པ་ཏོག་ཙམ་བྱ་ཐུབ་སྲིད་པ་རེད། དམར་རིལ་གྱི་མིག་ནང་མཆི་ཞག་འཁོར་བཞིན་མོས་མཐུན་ཚུལ་གྱིས་མགོ་བོ་གཡུག་ཙམ་གཡུག་ཙམ་གྱིས་སྦྱིན་བདག་བོར་སོང་བའི་ཁྱི་ནག་རིལ་དང་དམར་རིལ་གྱིས་དེ་སྔོན་ཚེ་ཕྱེད་ཙམ་བདེ་བའི་འཚོ་བ་རོལ་མྱོང་བསམ་པའི་གྲགས་ཅན་གྱི་རི་གྲོང་འདི་ལ་ཕྱི་ལྟས་བྱེད་བཞིན་ནགས་གསེབ་ཏུ་དལ་བུར་ངང་སོང་བ་རེད།


text:
༄༅། །སྦྱིར་བཏང་བླ་མའི་ཡང་སྲིད་སྐོར་གྱི་གནད་དོན་འདི་ནི་ཆོས་ལུགས་དང་ཐད་ཀར་འབྲེལ་བ་ཡོད་བ་ཞིག་ཡིན་པས། ཆོས་ཁས་མི་ལེན་མཁན་ཞིག་ཡིན་ཕྱིན་ཡང་སྲིད་སྐོར་ལ་འབྲེལ་བ་མེད་ལ། འདི་སྐོར་གླེང་བའི་འོས་བབ་ཀྱང་མེད། ཡང་སྲིད་ཅེས་པ་འདི་ནི་ལས་བྱེད་བསྐོ་གཞག་བྱེད་པའམ། ཡང་ན་འཐུས་མི་འོས་འདེམས་བྱེད་པ་ལྟ་བུ་མིན། བླ་མའི་ཡང་སྲིད་ནི་བསམ་བཞིན་དུ་འགྲོ་བའི་དོན་ལ་བྱོན་པ་ཞིག་ཡིན་པས་བྱོན་པའི་ཡུལ་དང་། ཡབ་ཡུམ། རིགས་རུས་སོགས་ལ་གཟིགས་ནས་བྱོན་དགོས་པ་འདི་ནི་ནང་ཆོས་ཀྱི་དམིགས་བསལ་ཁྱད་ཆོས་ཡིན། ཡང་། གདུང་བརྒྱུད་ཀྱི་སྒོ་ནས་རྗེས་འཛིན་གནང་བའི་བླ་མ་ཡང་ཡོད།
ང་རང་བཙན་བྱོལ་ལ་སྡོད་རིང་ངའི་ཚེ་ལ་འགྱུར་བ་ཡོང་གི་རེད་བསམ་གྱི་མི་འདུག འོན་ཀྱང་གལ་སྲིད་ང་ཚོ་བཙན་བྱོལ་ལ་སྡོད་རིང་ངའི་ཚེ་མ་བརྟན་པའི་དབང་དུ་བཏང་ཡང་། བོད་རྒྱ་ཆེའི་མི་མང་ལ་ངའི་ཡང་སྲིད་མུ་མཐུད་དགོས་པ་ཡོད་པ་དང་། ཁོང་ཚོས་དགོས་འདུན་བྱས་པ་ཡིན་ན། ངའི་ཡང་སྲིད་དེ་རྒྱ་མིའི་འོག་ཏུ་མིན་པར། འཛམ་གླིང་རང་དབང་ལུང་པ་ཞིག་གི་ནང་ཡོང་རྒྱུ་ཡིན་ཞེས་ངས་ད་ལྟ་ནས་ཚིག་ཐག་བཅད་དེ་གསལ་པོ་ཤོད་རྒྱུ་ཡིན། གང་ཡིན་ཟེར་ན། ཡང་སྲིད་ཡོང་དགོས་པའི་དོན་སྙིང་པོ་ནི། སྐྱེ་བ་སྔོན་མས་འགོ་བཙུགས་པའི་ལས་དོན་གྲུབ་འབྲས་སོན་རྒྱུར་ལུས་པ་དེའི་མཇུག་སྐྱེལ་བར་ཡོང་བ་ཞིག་ཡིན་པར་བརྟེན། སྐྱེ་བ་སྔོན་མས་འགོ་བཙུགས་པའི་ལས་དོན་ལ་གཏོར་བཤིག་གཏོང་མཁན་ཞིག་ནམ་ཡང་ཡོང་ཤེས་ཀྱི་མ་རེད། ལས་དོན་མཇུག་སྐྱེལ་བྱེད་མི་ཐུབ་པའི་ལུང་པ་ཞིག་ནང་སྐྱེས་ན། ཡང་སྲིད་ཡོང་བའི་དགོས་པ་མ་ཚང་བ་རེད། གང་ལྟར་ངའི་ཡང་སྲིད་དགོས་དང་མི་དགོས་ཀྱི་ཐག་གཅོད་བྱེད་པའི་དབང་ཆ་དང་ཐོབ་ཐང་ཆ་ཚང་བོད་རྒྱ་ཆེའི་མི་མང་ལ་ཡོད།
དེ་སྔ་ཏཱ་ལའི་བླ་མའི་སྒྲིག་འཛུགས་ཀྱི་འགྲོ་སྟངས་འོག་བོད་དང་སོག་པོའི་བར་འབྲེལ་བ་ཡོད་པ་དང་། དེ་བཞིན་ཧི་མ་ལ་ཡའི་རི་རྒྱུད་ས་ཁུལ་དང་ཡང་འབྲེལ་བ་ཕྲན་བུ་ཡོད་པ་བཅས་འདི་ཙམ་ཡིན། བར་ལམ་ང་ཚོ་བཙན་བྱོལ་དུ་འབྱོར་རྗེས་འཛམ་གླིང་གི་ཡུལ་གྲུ་མང་པོའི་ནང་ནང་ཆོས་ལ་དོ་སྣང་བྱེད་མཁན་མང་དུ་སོང་བ་དང་། ངའི་བསམ་ཚུལ་དང་ལངས་ཕྱོགས་ལ་རྒྱབ་སྐྱོར་བྱེད་མཁན་ཡང་མང་པོ་ཡོད་སྟབས། འགྱུར་བ་གསར་པ་འདིའི་འོག་ཏཱ་ལའི་བླ་མའི་སྒྲིག་འཛུགས་ལ་ད་ཆ་འཛམ་གླིང་ནང་ཡོངས་གྲགས་ངོས་འཛིན་ཆ་འཇོག་ཡོད་པ་ཞིག་ཆགས་ཡོད། དེར་བརྟེན་ཁོང་ཚོའི་ངོས་ནས་ཀྱང་ངའི་འདོད་ཚུལ་ལ་མོས་མཐུན་གྱི་བསམ་ཞིག་བྱེད་ཀྱི་རེད་བསམས་པའི་ང་ལ་ཡིད་ཆེས་ཡོད།
--- >ལས་བཤུས།


text:
༢༠༡༥ ཟླ༦པའི་ ཚེས༧ཉིན། ཀྲུང་གོའི་ལོ་རྒྱུས་སྙན་རྩོམ་རིང་མོའི་དངོས་བྲིས་གློག་བརྙན་ཐོག་མ《ཞང་ཞུང》 ཞེས་པའི་གཙོ་འདོན་མི་སྣའི་གསར་འགྱུར་ཁྱབ་སྤེལ་ཚོགས་འདུ་དེ་པེ་ཅིང་ཀྲུང་དབྱང་བརྙན་འཕྲིན་ཁང་མའེ་ཏའེ་ཡཱ་ལྟེ་གནས་སུ་བསྡུས། རིག་གནས་པུའུ་དང་དྲིལ་སྒྲོག་པུའུ་ཡི་འགོ་ཁྲིད་ལས་གཞན་ད་དུང་། རྒྱལ་སྤྱིའི་མིང་དུ་གྲགས་པའི་བོད་རིག་པའི་ཆེད་མཁས་པ་སྟེ་ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་ཚེ་རིང་ཐར་དང་། ཐུབ་བསྟན་ཕུན་ཚོགས། ངག་དབང་རྒྱ་མཚོ། ཐོགས་མེད། དེ་མིན་བརྙན་འཕྲིན་ཁང《གོང་མ་ཁང་ཞི》ཡི་སྤྱིའི་འཁྲབ་ཁྲིད་པ་ལིན་ཧོང་སོགས་ཐེངས་འདིའི་གྲོས་ཚོགས་སུ་ཞུགས་ལ། ཚང་མས་ལྟ་ཚུལ་དང་འདོད་བློ་ལྷུག་པོར་བརྗོད་དེ་དངོས་བྲིས་གློག་བརྙན《ཞང་ཞུང》 ཕབ་བསྐྲུན་བྱེད་པར་རྨང་ལེགས་པོ་བཏིངས།
དངོས་བྲིས་ གློག་བརྙན་འདི་ནི་ཀྲུང་དབྱང་བརྙན་འཕྲིན་ཁང་གི《ཕ་ཡུལ》ཞེས་པའི་ལེ་ཚན་ཚན་ཆུང་དང་བོད་ལྗོངས་ལྷ་ས་གྲོང་ཁྱེར་རིག་དངོས་ཅུའུ། པེ་ཅིང་ཀྲུང་ཙི་རྒྱང་རིང་སྨྱན་བརྒྱུད་བཅས་མཉམ་འབྲེལ་སྒོས་སྒྲུབ་པ་ཞིག་ཡིན་ལ། 《ཞང་ཞུང》ནི་ལོ་རྒྱུས་ཀྱི་བརྩམས་ཆོས་ཆེན་མོ་ཞིག་ཡིན་པ་སྨོས་མ་དགོས་ཤིང་། ཞང་ཞུང་རིག་གནས་ཀྱི་དྲན་ཤིང་དུ་ངེས། དངོས་བྲིས་གློག་བརྙན་འདིས་ཕྱོགས་མི་འདྲ་བའི་སྒོ་ནས་གནའ་བོའི་དཔལ་ཡོན་གྱི་ དར་རྒུད་ངོམས་རྒྱུ་དང་། ལངས་ཕྱོགས་མི་འདྲ་བའི་ངང་ངོ་མཚར་ཆེ་བའི་བཙན་པོའི་རྒྱལ་རབས་མིག་གི་དགའ་སྟོན་དུ་ཕུལ་ངེས།
མིང་དུ་གྲགས་པའི་གླུ་བ་སྐལ་བཟང་བསྟན་འཛིན་ཡང་ཐེངས་འདིའི་དངོས་བྲིས་གློག་བརྙན《ཞང་ཞུང》ཕབ་བསྐྲུན་ཁྲོད་རོལ་མོའི་སྤྱིའི་ལྟ་སྐུལ་པའི་འགན་ཁུར་ཡོད།
ཧི་བོན་དྲ་བ་ལ་ཁོད་དུ་ཕྱུངས།
2,256 total views, 1 views today


text:
དེ་རིང་རྒྱ་གར་དམངས་གཙོའི་ཉིན་མོ་དང་བསྟུན་ ༧གོང་ས་མཆོག་གི་བླ་སྨན་ཟུར་པ་ཨམ་རྗེ་ཡེ་ཤེས་དོན་ལྡན་ལགས་སུ་རྒྱ་གར་མི་མང་གི་གཟེངས་རྟགས་པདྨ་ཤྲིའི་གཟེངས་རྟགས་གནང་ཡོད་པ་རེད།འདི་གའི་གསར་འགོད་པ་ཨམ་རྗེ་ཡེ་ཤེས་དོན་ལྡན་ལགས་ཀྱི་སར་ཆེད་བཅར་གྱིས་གཟེངས་རྟགས་ཐོབ་པར་དགོངས་ཚུལ་ཅི་བྱུང་དང་། དེ་རིང་སུས་ཁོང་གི་སྐུ་ཚབ་ཞུས་ཏེ་གཟེངས་རྟགས་ལེན་གྱི་ཡོད་པ་དང་། གཟེངས་རྟགས་དེ་ཐོབ་ཡོད་པ་ག་དུས་ནས་གོ་བྱུང་ཞེས་དྲིས་པར། རྒྱ་གར་གཞུང་གིས་ངའི་ཕྱག་ལས་ལ་ངོས་འཛིན་ཆེད་གཟེངས་རྟགས་དེ་གནང་བ་རེད། ང་རང་ལ་དམིགས་བསལ་དགའ་ཚོར་ཟེར་ན་རེད་གཙོ་བོ་མི་མང་དང་ནད་པར་ཕན་ཐོགས་ཤིག་བྱུང་ཡོད་པ་ཡིན་ན་འགྲིག་སོང་བ་རེད། གཟེངས་རྟགས་དེ་ལེན་པར་སུ་ཞིག་འགྲོ་ཡི་ཡོད་ཧ་གོ་མ་སོང་། ང་རང་གིས་ད་ནང་ཞོགས་པ་བར་དུ་གོ་མ་བྱུང་། དེ་རིང་ཞོགས་པར་ཁ་པར་ཡོང་ནས་དེ་འདྲ་ལབ་གྱི་འདུག ཅེས་གསུངས་བྱུང་།
ཡང་ཁོང་གིས། ང་རང་ལ་མཚོན་ན། བཙན་བྱོལ་དུ་ཕེབས་ཏེ་སྨན་རྩིས་ཁང་གསར་རྒྱག་སྐབས་ནས་རྒྱ་གར་གཞུང་གི་བློན་ཆེན་གྱིས་སྨན་ཁང་བཙུགས་ཆོག་པའི་ཆོག་མཆན་གནང་བ་མ་ཟད། ནད་པ་ ༢༠ ཡི་ཉལ་ཁྲི་གསོལ་རས་ལ་གནང་བ་སོགས་བྱས་པ་རེད། ༧རྒྱལ་བ་རིན་པོ་ཆེའི་དགོངས་གཞི་ལེགས་པོ་ལྟར་སྨན་ཁང་རྒྱག་དགོས་པའི་བཀའ་ཕེབས་པ་དང་གཙོ་བོར་སེམས་ཅན་ལ་ཕན་པ་ཞིག་བྱུང་གི་བསམ་པ་རེད། ཅེས་གསུངས་བྱུང་།
བླ་སྨན་ཨམ་རྗེ་ཡེ་ཤེས་དོན་ལྡན་ལགས་ཕྱི་ལོ་ ༡༩༢༧ ཟླ་ ༥ ཚེས་ ༡༥ ཉིན་བོད་ལྷོ་ཁ་རུ་སྐྱེས་ཤིང་། ད་ལྟ་དགུང་ལོ་ ༩༣ ཡིན་པ་དང་། ཕྱི་ལོ་ ༡༩༦༠ ནས་ ༡༩༨༠ བར་༧ གོང་ས་རྒྱལ་བ་རིན་པོ་ཆེའི་བླ་སྨན་ཞུས་པ་དང་། བོད་ཀྱི་སྨན་རྩིས་ཁང་གསར་འཛུགས་གནང་མཁན་ཡིན་འདུག ཁོང་གིས་སྔ་གཞུག་ཏུ་བོད་སྨན་གསོ་བ་རིག་པའི་སྨན་ཐབས་ལ་བརྟེན་ནས་ནད་པ་སྟོང་ཕྲག་མང་པོར་སྨན་བཅོས་བྱས་ཡོད་པ་དང་། ལྷག་པར་དུ་ཁོང་གིས་བོད་སྨན་གསོ་རིག་སྨན་ཐབས་ལ་བརྟེན་ནས་སྐྲད་ནད་དང་གཉན་ནད་རེག་དུག་སོགས་འགོག་བཅོས་བྱེད་པར་ཕན་ཐོགས་ཆེན་པོ་བྱུང་ཡོད་འདུག
པདྨ་ཤྲིའི་གཟེངས་རྟགས་ནི་རྒྱ་གར་མི་མང་གི་གཟེངས་རྟགས་ཆེས་ཆེ་ཤོས་དེ་ཡིན་པ་དང་། གཟེངས་རྟགས་དེར་རིགས་གསུམ་ཡོད་པ་ནི་པདྨ་ཝེ་བྷོ་ཤིན(Vibhushan) པདྨ་བྷོ་ཤིན།( Padma Bhushan) པདྨ་ཤྲི་བཅས་ཡིན་པ་དང་། གཟེངས་རྟགས་དེ་ལོ་རེའི་རྒྱ་གར་དམངས་གཙོའི་ཉིན་མོ་དང་བསྟུན་སྤྱི་ཚོགས་ལས་རིགས་ཁག་གི་གཟེངས་ཐོན་མི་སྣ་དང་། སྤྱི་དམངས་བདེ་རྩ་ཚོགས་པ། སྤྱི་ཚོགས་ཞབས་ཞུ་བ། སྒྱུ་རྩལ་བ། ཚོང་པ་དང་བཟོ་ལས་མཁན། སྨན་པ། ཤེས་ཡོན་པ། རྩོམ་པ་པོ་སོགས་བྱས་རྗེས་ཅན་གྱི་མི་སྣ་ཚོར་གནང་གི་ཡོད་འདུག
གསར་འགོད་པ་སངས་རྒྱས་དཀོན་མཆོག


text:
ལྟ་གྲངས།
Rudolf Kippenhahn(1926-)འཇར་མན་གྱི་གནམ་རིག་པ་དང་ཚན་རིག་རྩོམ་པ་པོ་ཡིན།
སྐྱེ་དངོས་འཚོ་སྡོད་བྱེད་པའི་རྒྱུ་སྐར་ཞིག་ལ་མཚོན་ན། ང་ཚོས་ཐབས་ལམ་ངེས་ཅན་ཞིག་བརྒྱུད་དེ་ཁོ་ཚོ་དང་འབྲེལ་གཏུག་བྱེད་ཐུབ་སྐབས་ད་གཟོད་དེར་སྤྲོ་བ་སྐྱེ་སྲིད་ཅིང་། སྐུད་མེད་གློག་གི་བརྡ་རྟགས་ནི་ཕལ་ཆེར་འབྲེལ་བ་འདི་བྱེད་ཐབས་ཉག་གཅིག་ཡིན། དེའི་ཕྱིར་ང་ཚོས་དགུ་ཚིགས་སྐྱ་མོའི་ཁྱིམ་རྒྱུད་ཁྲོད་ཀྱི་རྒྱུ་སྐར་ས་ཡ་གཅིག་གི་ནང་སྐུད་མེད་གློག་གི་བརྡ་རྟགས་གཏོང་ནུས་པའི་ལག་རྩལ་འཛོམས་ཡོད་ས་ག་ཚོད་ཡོད་དམ་ཞེས་པའི་དྲི་བ་བཀོད་ཆོག གལ་ཏེ་སའི་གོ་ལའི་ཕྱི་རོལ་གྱི་སྐྱེ་དངོས་དེ་དག་གིས་རྒྱུན་མི་ཆད་པར་བརྡ་རྟགས་བཏང་ཡོད་ཚེ། ང་ཚོས་ཕལ་ཆེར་ཕྱི་རོལ་དུ་བརྡ་རྟགས་གཏོང་བཞིན་པའི་རྒྱུ་སྐར་ས་ཡ་གཅིག་ཙམ་ལ་གདོང་གཏད་དགོས་པ་ཡིན། འོན་ཀྱང་ཆུ་རྩྭ་སྔོན་པོས་སྐུད་མེད་གློག་གི་བརྡ་རྟགས་གཏོང་མི་ནུས་ལ། རིག་ལྡན་སྐྱེ་དངོས་དག་ཀྱང་ཉིང་རྡུལ་འབར་མདེལ་གྱིས་གཞོམ་ཡོད་པར་གྱུར་ཚེ་གྲགས་མེད་འགུལ་མེད་དུ་ཡོད། འདི་ལྟར་བརྩིས་ན། ཚད་ལོངས་བའི་བསྡུར་ཚད་ཉུང་ངུ་ཞིག་མ་གཏོགས་ལྷག་མེད།གསལ་བོར་བཤད་ན་རྒྱུ་སྐར་ས་ཡར་ལོངས་པ་འདི་དག་གི་ཁྲོད།ཤེས་རིག་དར་བའི་སྤྱི་ཚོགས་ཞིག་གིས་བརྡ་རྟགས་གཏོང་བའི་ནུས་པ་མངོན་དུ་གྱུར་བའི་དུས་ཡུན་གྱིས་ཟིན་པའི་བརྒྱ་ཆའི་བསྡུར་ཚད་མ་ཟད། ད་དུང་དུས་སྐབས་དེར་ཐོན་རྗེས་དུས་ཡུན་ཅི་ཙམ་ལ་ཚེ་སྲོག་གི་རྒྱུན་སྐྱོང་ཐུབ་མིན་ལའང་བསམ་བློ་གཏོང་དགོས། འདིས་ངེས་མེད་འགྱུར་བའི་ཆ་ཤིན་ཏུ་ཆེན་པོ་ཞིག་བསྟན་པ་སྟེ། འདི་ལ་ང་ཚོས་རང་ཉིད་ཀྱི་ཤེས་རིག་དར་བའི་སྤྱི་ཚོགས་འདིའི་ཉམས་མྱོང་མ་དཔེ་རུ་འཇོག་པ་ལས་ཐབས་གཞན་མེད་དོ༎ ང་ཚོར་མཁའ་དབྱིངས་སུ་བརྡ་རྟགས་གཏོང་པའི་ཆུ་ཚད་འཛོམས་ནས་ད་ལྟའི་བར་དུ་བགྲང་བྱ་བཅུ་ཕྲག་ཁ་ཤས་མ་གཏོགས་སོང་མེད་མོད། དེ་དང་མཉམ་དུ་མིའི་རིགས་ཀྱིས་ཆེས་ཐོག་མར་བཀོལ་ཐེངས་གཅིག་གིས་གོ་ལའི་སྟེང་གི་ཚེ་སྲོག་ཡོངས་བཅོམ་ཐུབ་པའི་གཏོར་བཅོམ་རང་བཞིན་གྱི་མཚོན་ཆ་བཟོས་སོང་།ང་ཚོ་མིའི་རིགས་ཀྱིས་ལག་རྩལ་འདི་དག་བཀོལ་སྲིད་དམ། ལག་རྩལ་ཤེས་རིག་དར་བའི་སྤྱི་ཚོགས་ཞིག་གིས་ལོ་ངོ་བཅུ་ཕྲག་ཁ་ཤས་ཀྱི་དུས་ཡུན་ནང་དུ་མཁའ་དབྱིངས་ལ་བརྡ་རྟགས་གཏོང་ཐུབ་པ་དང་མཐུད་ནས་རང་བརླག་བྱེད་སྲིད་དམ། འོན་ཏེ་ང་ཚོས་ཐ་ན་བརྡ་རྟགས་ཚད་ལྡན་ཞིག་གཏོང་བའི་མགོ་ཡང་བརྩམས་མེད་ལ། དམིགས་ཡུལ་དང་གོ་རིམ་ཡོད་པའི་སྒོ་ནས་འཇིག་རྟེན་ཁམས་ལ་བརྡ་རྟགས་གཏོང་བར་བྱེད་པའི་ཞིབ་འཇུག་གི་འཆར་འགོད་ཅི་ཡང་བཟོས་མེད། ཡིན་ནའང་། ང་ཚོས་སྤྲོ་སྣང་དོད་པོའི་སྒོ་ནས་ཤེས་རིག་དར་བའི་སྤྱི་ཚོགས་ཞིག་གིས་ཡང་དག་པའི་ཐབས་ཀྱིས་གནད་དོན་ཐག་གཅོད་ཐུབ་པར་ཆ་འཇོག་ཅིག་བྱེད་ལ། ལོ་ས་ཡ་གཅིག་རིང་ལ་ཞི་བདེ་དང་འབྱོར་ཕྱུག་གི་འཚོ་བ་རོལ་ཐུབ་པའི་ཆ་འཇོག་ཅིག་བྱེད། གལ་སྲིད་དུས་ཡུན་འདིའི་ནང་དུ་འཇིག་རྟེན་ཁམས་ལ་ནུས་ཆོད་ཤིན་ཏུ་ཆེ་བའི་སྐུད་མེད་གློག་གི་བརྡ་རྟགས་བཏང་ཡོད་ན། དགུ་ཚིགས་སྐར་རྒྱུད་ཁྲོད་སྐྱེ་དངོས་འདུས་སྡོད་བྱེད་པའི་རྒྱུ་སྐར་ས་ཡ་གཅིག་ནང་དུ། ལོ་ས་ཡ་གཅིག/ལོ་དུང་ཕྱུར་བཞི་བཅུ/ཁྲིX100ཡོད་པའོ། །
མིག་སྔར་རྒྱུ་སྐར250ཡིས་བརྡ་རྟགས་གཏོང་གིན་ཡོད།ཡང་རྒྱུ་སྐར་འདི་དག་ཁོད་སྙོམས་པོས་དགུ་ཚིགས་ཁྱིམ་རྒྱུད་ཁྲོད་དུ་ཁྱབ་ཡོད་པའི་དབང་དུ་བཏང་ན། བར་ཐག་ཉེ་བའི་དཔལ་ཡོན་ཅན་གྱི་སྤྱི་ཚོགས་གཉིས་ཀྱི་ཆ་སྙོམས་བར་ཐག་ཕལ་ཆེར་འོད་ལོ4600རེད།དེ་ལྟར་ན་ང་ཚོས་བཏང་བའི་བརྡ་རྟགས་ལོ4600ཡི་རིང་དུ་འཕུར་ན་ད་གཟོད་ང་ཚོ་དང་ཆེས་ཐག་ཉེ་བའི་ཤེས་རིག་དར་བའི་སྤྱི་ཚོགས་དེར་འབྱོར་ཐུབ་ཅིང་། བརྡ་རྟགས་དེ་ཕྱིར་འབྱོར་དགོས་ཚེ་ཡང་བསྐྱར་མགོ་ནས་བཟུང་རྩི་དགོས་པ་སྟེ། བསྡོམས་པས་ལོ9200དགོས།འདི་ལྟར་ན་ཐེན་ཚང་ཝུ་དང་ཐེན་ཡུན་སི་ལྟ་བུའི་བརྟན་སྐར་གཉིས་གཞིར་བཟུང་ནས་འཚོལ་ཞིབ་བྱེད་དགོས་ཚེ་དེ་ནི་རྒྱ་མཚོའི་ནང་དུ་ཁབ་འཚོལ་བ་ལྟ་བུ་སྟེ། རྒྱུ་མཚན་ནི་བརྡ་རྟགས་གཏོང་བའི་རྒྱུ་སྐར་དེ་ཏག་ཏག་དེ་གཉིས་ཀྱི་གམ་ན་ཡོད་པའི་ཚད་ཤིན་ཏུ་དམའ་དྲགས་འདུག དེ་བས་ཐབས་དམ་པ་ནི་བར་ཐག་འོད་ལོ4600ནང་ཚུན་གྱི་ཉི་མ་དང་རིགས་འདྲ་པའི་སྐར་མ་གཅིག་གིས་གཏོང་བའི་བརྡ་རྟགས་ཚང་མ་འཚོལ་ཞིབ་བྱེད་རྒྱུ་དེ་རེད།
དམ་པའི་གསུང་རབ་ཁྲོད་ཀྱི་མཆོད་རྟེན་བྷ་བྷེལ་ཡང་བཞེངས་ནས་ལོ4000མ་གཏོགས་འགོར་མེད། གལ་ཏེ་དཔལ་ཡོན་ལྡན་པའི་སྤྱི་ཚོགས་ཞིག་འཚོ་གནས་དང་བརྡ་རྟགས་གཏོང་བའི་ཡུན་དེ་འདི་འདྲ་ཞིག་ཏུ་ངེས་ཚེ། གོང་ནས་བཤད་པའི་ཐབས་ལྟར་བརྩིས་ན། དགུ་ཚིགས་ཁྱིམ་རྒྱུད་ཁྲོད་འཚོ་ཞིང་གནས་པའི་སྐྱེ་དངོས་ཁྲི་ཕྲག་མང་པོའི་རྒྱུ་སྐར་ཁྲོད་དུ། མིག་སྔར་བརྡ་རྟགས་གཏོང་བཞིན་པ་ནི་གཅིག་སྟེ། དེའི་རྩིས་རྒྱག་སྟངས་ནི་འདི་ལྟར་རོ། ལོ4000དུང་ཕྱུར/40×ཁྲི100། དོན་འདི་གསལ་བོར་བཤད་ན། དགུ་ཚིགས་ཁྱིམ་རྒྱུད་ཁྲོད་ང་ཚོ་མ་གཏོགས་པའི་དཔལ་ཡོན་སྤྱི་ཚོགས་གཅིག་གིས་ད་གཟོད་བརྡ་རྟགས་གཏོང་ཐུབ་སྲིད། གལ་ཏེ་དཔལ་ཡོན་སྤྱི་ཚོགས་ཞིག་གི་ལོ་ཚད་ལོ1000དང་ཡང་ན་དེ་ལས་ཀྱང་ཐུང་ན། ང་ཚོས་གློག་གཏོང་རྒྱང་ཤེལ་སྤྱད་ནས་དགུ་ཚིགས་ཁྱིམ་རྒྱུད་དུ་ཟབ་འཚོལ་བྱེད་པ་ནི་སྟོང་ཟད་ཀྱི་ལས་འབའ་ཞིག་ཏུ་འགྱུར་ངེས་སོ༎
དགུ་ཚིགས་ཁྱིམ་རྒྱུད་ཁྲོད་དུ་སྐུད་མེད་གློག་གི་བརྡ་རྟགས་གཏོང་བཞིན་པའི་རྒྱུ་སྐར་ཅི་ཙམ་ཡོད་མེད་ཀྱི་རྩིས་རྒྱག་སྟངས་འདི་ལ་ངེས་མེད་རྒྱུ་རྐྱེན་མང་པོ་འདུས་ཡོད། དེ་བས་ཁོ་བོས་འདི་ནས་གྲངས་ཀ་འདི་གཏན་འཁེལ་ཏན་ཏིག་ཅིག་བྱས་མེད་དེ། གནད་དོན་འདི་རྒྱུ་རྐྱེན་གང་དག་དང་འབྲེལ་ཡོད་པ་ཤེས་སུ་འཇུག་འདོད་པ་དེ་ཡིན། ཆ་འཇོག་སྟངས་འདི་རིགས་ལ་བརྟེན་ནས་ང་ཚོས་གནས་ལུགས་ཤིག་རྟོགས་ངེས་པ་ནི། ལག་རྩལ་ཤེས་རིག་དར་བའི་སྤྱི་ཚོགས་ཤིག་དུས་ཡུན་ཅི་ཙམ་རིང་གནས་ཐུབ་མིན་ལ་རྒྱུས་ལོན་མེད་པ་དེ་ནི་ད་གཟོད་ངེས་མེད་རྒྱུ་རྐྱེན་གཙོ་བོ་དེ་ཡིན་པའོ༎ དཔལ་ཡོན་ལྡན་པའི་སྤྱི་ཚོགས་ཞིག་གིས་སྐུད་མེད་གློག་རླབས་བཏང་རྗེས་ད་དུང་ཡུན་ཅི་ཙམ་ལ་གནས་ཐུབ། དུས་རབས་གཅིག་ལ་གནས་ཐུབ་བམ། བརྒྱ་ལ་ལག་རྩལ་དར་བར་ཆ་བཞག་ན་ཡང་། དེ་ཉིད་མུ་མཐུད་དུ་གནས་ཐུབ་བམ། ཡང་ན་ལག་རྩལ་སྔོན་ཐོན་བྱུང་བའི་རྐྱེན་ཀྱིས་ད་གཟོད་བརྟན་འཇགས་ངང་འཚོ་གནས་བྱེད་ཐུབ་པ་ཡིན།
ང་ཚོས་དགུ་ཚིགས་ཁྱིམ་རྒྱུད་ཁྲོད་ཀྱི་སའི་གོ་ལའི་ཕྱི་རོལ་གྱི་སྐྱེ་དངོས་སྐོར་གྱི་གནད་དོན་གླེང་ཟིན་ལ། ད་ལྟ་སླར་སའི་གོ་ལའི་སྟེང་དུ་མིའི་རིགས་མུ་མཐུད་དུ་འཚོ་གནས་བྱེད་ཐུབ་མིན་གྱི་གནད་དོན་སྟེང་སླེབས་སོ༎


text:
ཀྲུང་གོའི་བོད་ལྗོངས་དྲ་བའི་ཐོག་གནས་ཚུལ་འབྱོར་གསལ། སི་ཁྲོན་ཞིང་ཆེན་ཀོང་ཡོན་གྲོང་ཁྱེར་ཆིང་ཁྲོན་རྫོང་ནི་“ 5 · 12 ” ཝུན་ཁྲོན་ས་ཡོམ་གནོད་འཚེ་ཕོག་ཡུལ་ཆེ་ཤོས་དེ་ཡིན་ཞིང་། ས་ཡོམ་བྱུང་རྗེས། ཆིང་ཁྲོན་རྫོང་གིས་ཏང་དང་སྲིད་གཞུང་གི་བློ་བརྟན་འགྱུར་མེད་ཀྱི་འགོ་ཁྲིད་འོག་དང་། སྤྱི་ཚོགས་ལས་རིགས་ཁག་གི་རོགས་སྐྱོར་འོག་ཏུ་“རྐང་ལག་དང་ཚེ་སྲོག་ཡོད་པས། དཀའ་ངལ་ཇི་ལྟར་ཆེན་པོ་བྱུང་ཡང་རྣམ་པར་རྒྱལ་ཐུབ་པ་དང་” “རང་ཉིད་ཀྱི་ནུས་པ་བཏོན་ཏེ། རང་གི་རྔུལ་ཆུ་བཞུར་ཞིང་། རང་ཉིད་ཀྱི་ལས་ཀ་རང་གིས་བསྒྲུབས་པའི”སྙིང་སྟོབས་དར་སྤེལ་གང་ལེགས་བྱས་ཤིང་། དཀའ་ཚེགས་ལ་མི་འཛེམས་པར་གནམ་འཐབ་ས་འཛིང་བྱས་ཏེ། ས་ཡོམ་བྱུང་རྗེས་ཀྱི་ལོ་ངོ་བཅུའི་རིང་། རྫོང་ཡོངས་ཀྱི་སྤྱི་ཚོགས་དཔལ་འབྱོར་འཕེལ་རྒྱས་ལ་འཕུར་མཆོང་རང་བཞིན་འགྱུར་ལྡོག་བྱུང་ཡོད།
རི་མོ་འདི་ནི་ཆིང་ཁྲོན་རྫོང་གི་རྫོང་དཔོན་ལིའུ་ཙི་ཆང་གིས་ལག་བྲིས་གནང་བའི་འཕྲིན་ཡིག་རེད།
“ 5 · 12 ” ཝུན་ཁྲོན་ས་ཡོམ་བྱུང་ནས་ལོ་བཅུ་འཁོར་བའི་སྐབས་སུ། ཆིང་ཁྲོན་རྫོང་གི་རྫོང་དཔོན་ལིའུ་ཙི་ཆང་གིས་ཡིག་སྐོགས་མེད་པའི་འཕྲིན་ཡིག་ཏུ་ཀྲེ་ཅང་གི་རོགས་སྐྲུན་མཁན་ལ་བཅངས་པའི་དྲན་གདུང་བྲིས་ཏེ། གཉེན་ཉེ་རྣམས་ཕྱིར་ཡོང་ནས་ཚེ་འཕོས་ལུས་བརྗེས་བསྐྱར་གསོན་བྱས་པའི་ཆིང་ཁྲོན་གསར་པར་ལྟ་བར་ཡོང་བར་གདན་འདྲེན་བྱས། ལིའུ་ཙི་ཆང་གིས་བཤད་རྒྱུར། རང་ཉིད་དང་ཆིང་ཁྲོན་བར་ཐུན་མོང་མ་ཡིན་པའི་ལས་དབང་ཞིག་ཡོད་དེ། རང་ཉིད་ཀྱི་རུས་མིང་དུ “ཙི་ཆང་སྟེ། རང་སྟོབས་ཞེས་པ”ཡོད་ཅིང་། དེས་ཆིང་ཁྲོན་གནོད་ཐེབས་མི་དམངས་ཀྱི་རང་སྟོབས་རང་སྤེལ་གྱི་སྙིང་སྟོབས་མཚོན་པ་རེད།
རི་མོ་འདི་ནི་བདེ་སྐྱིད་གླིང་ཕྲན་རེད།
དེང་སྐབས། བསྐྱར་གསོན་བྱུང་བའི་ཆིང་ཁྲོན་གྱིས “མི་གཙོ་བོར་བཟུང་བ་དང་། སྣོད་བཅུད་ལ་བརྟེན་ནས་རྫོང་འཛུགས་སྐྲུན་དང་། ལྗང་མདོག་གོང་འཕེལ་དང་དམངས་ཕྱུག་རྫོང་དར”གྱི་དར་ཆ་མཐོན་པོར་བསྒྲེངས་ཏེ། ནུས་ཤུགས་ཆེན་པོས་སྐྱེ་ཁམས་ཀྱི་ཡུལ་སྐོར་དར་སྤེལ་དང་། གྲོང་སྡེའི་དྲ་ཐོག་ཚོང་དོན་ཁྱབ་སྤེལ་བྱས་ནས་ཆིང་ཁྲོན་གྱི་སྔོ་ལྗང་རི་ཀླུང་དེ་གསེར་རི་དངུལ་རིར་བསྒྱུར་རྒྱུ་དང་། ཆིང་ཁྲོན་གྱི “མཛེས་སྡུག་ལྡན་པའི་ཐོན་ཁུངས”དེ “མཛེས་སྡུག་གི་དཔལ་འབྱོར”དུ་བསྒྱུར་ཏེ་མི་དམངས་ལ་བདེ་སྐྱིད་བསྐྲུན་དགོས།
པར་རིས་འདི་ནི་བདེ་སྐྱིད་གླིང་ཕྲན་རེད། པར་རིས་ཀྱི་ཡོང་ཁུངས། ཆིང་ཁྲོན་དྲ་རྒྱ་ཆ་འཕྲིན་གཞུང་དོན་ཁང་རེད།
ཆིང་ཁྲོན་རྫོང་པའེ་ལུང་ཧུའུ་མཚེའུ་རྒྱལ་ཁབ་རིམ་པའི་གྲགས་ཅན་མཛེས་ལྗོངས་ཁུལ་གྱི་བདེ་སྐྱིད་གླིང་ཕྲན་ནི་སྔར“ཆུས་བསྐོར་བའི་ཁེར་ཆགས་གླིང་ཕྲན”ཞིག་ཡིན་ཞིང་། 2014ལོར་ཟམ་པ་བསྐྲུན་རྗེས། ཕྱོགས་གསུམ་ཆུས་བསྐོར་བ་དང་། ཕྱོགས་གཅིག་རིས་བསྐོར་བའི “དག་པའི་ཞིང་ཁམས”འདི་འཛམ་གླིང་སྐྱེ་བོ་ཀུན་གྱི་མིག་གི་མཐོང་བྱར་གྱུར།
པར་རིས་འདི་ནི་བདེ་སྐྱིད་གླིང་ཕྲན་གྱི་ཡུལ་སྐོར་སྤྲོ་གསེང་ཁུལ་རེད།
པར་རིས་འདི་ནི་བདེ་སྐྱིད་གླིང་ཕྲན་གྱི་ཡུལ་སྐོར་སྤྲོ་གསེང་ཁུལ་རེད།
ད་ལྟའི་འཚོ་བའི་འགྱུར་ལྡོག་སྐོར་གླེང་སྐབས་། ཁྲི་ཆིང་ཧྭ་དགའ་ནས་ཁ་ཡང་བཙུམ་མི་ཐུབ་པར་གྱུར།
ད་ཆ་གླིང་ཕྲན་སྟེང་ཞིང་པའི་སྤྲོ་སྐྱིད་ཁང60 ལྷག་ཙམ་ཡོད་ཅིང་། པའེ་ཧྥུའུ་ཐང་ཆེན་དང་། ཉ་འཛིན་སྟེགས་བུ། སྐྱིད་འཇུག་སྟེགས་བུ་དང་། ཉ་ཤ་བསྲེགས་མའི་ཐང་ཆེན། ཡུལ་སྲོལ་གོམས་སྲོལ་སྲང་གཅིག་དང་། ལྟ་སྐོར་ཁྲོམ་སྲང་སོགས་ཀྱི་ཡུལ་སྐོར་ལྗོངས་རྒྱུའི་གནས་བསྐྲུན་ཡོད། ཕ་ཡུལ་དུ་ལོག་ནས་བདེ་སྐྱིད་གླིང་ཕྲན་དུ་ལས་གཏོད་གནང་བའི་ཕོ་གསར་ཁྲི་ཆིང་ཧྭས་གསར་འགོད་པར་བརྗོད་རྒྱུར། གླིང་ཕྲན་དུ་ཡུལ་སྐོར་ལྗོངས་རྒྱུ་ཁུལ་བཙུགས་པ་ནས་བཟུང་། བདེ་སྐྱིད་གྲོང་ཚོའི་གྲོང་མིའི་སྤུས་ཚད་ཇེ་མཐོར་ཆེན་པོ་སོང་ཞིང་། མི་དམངས་ཀྱང་ཕྱུག་པོར་གྱུར་ཡོད་ཅེས་བཤད། ད་སྐབས་ཁྲི་ཆིང་ཧྭའི་ཞིང་པའི་སྤྲོ་སྐྱིད་ཁང་དུ་འགྲུལ་ཁང་གྱན་བཅུ་གཅིག་ཡོད་ཅིང་། ལོ་གཅིག་ལ་ཡོང་འབབ་སྒོར་ཁྲི་ཉི་ཤུ་ནས་སུམ་ཅུ་ཡོད།
པར་རིས་འདི་ནི་དྲ་ཐོག་ཚོང་དོན་བུ་མོ་ཀྲའོ་ཧེ་ལིན་གྱིས་རང་བརྟེན་གསར་གཏོད་བྱས་པའི་སྤུས་རྟགས “ཧེ་ལིན་རི་ཁྲོད”རེད།
ཆིང་ཁྲོན་གྱིས་ད་རུང་དྲ་ཐོག་ཚོང་དོན་འཕེལ་རྒྱས་ཤུགས་ཆེན་བཏང་བ་དང་། ཆིང་ཁྲོན་གྱི་སྤུས་ལེགས་པའི་ལྗང་མདོག་ཐོན་རྫས་རི་བོའི་ཕ་མཐའ་བརྒལ་བར་བཅུག་སྟེ་དྲ་ཐོག་ཚོང་དོན་སྟེགས་བུ་མང་པོ་ཚུར་བཀུགས་ཏེ། ཆིང་ཁྲོན་གྱི་ཞིང་པའི་ཐོན་རྫས “གསོས་པ་ལེགས་ཀྱང་མིས་མི་ཤེས”པའི་ལོ་རྒྱུས་ཀྱི་མཇུག་སྒྲིལ་ཞིང་། 2016ལོར། ཆིང་ཁྲོན་ལ “སི་ཁྲོན་དྲ་ཐོག་ཚོང་དོན་ཆེ་གྲས་བཅུའི་རྫོང”གི་མཚན་སྙན་འཐོབ།
པར་རིས་འདི་ནི་དྲན་གསོའི་རིག་གནས་གྱང་ངོས་ཡིན་ཏེ། དེ་ནི་ལག་ཟུང་གཅིག་གིས་བཏེགས་པའི་སྒེར་སེམས་མེད་པའི་བརྩེ་བ་རེད། པར་རིས་ཀྱི་ཡོང་ཁུངས། ཆིང་ཁྲོན་དྲ་འཕྲིན་གཞུང་དོན་ཁང་།
རིག་གནས་འཛུགས་སྐྲུན་གྱི་ཐད་ནས། ཆིང་ཁྲོན་གྱིས་དྲན་གསོའི་རིག་གནས་གསོ་སྐྱོང་ཐད་དམིགས་བསལ་གྱི་གཙིགས་མཐོང་བྱེད་དེ། མཁར་ཁུལ་གྱི་དྲན་གསོའི་རིག་གནས་ཀྱི་གྱང་ངོས་སུ་ཀྲེ་ཅང་མི་དམངས་ཀྱི་རོགས་སྐྲུན་མཛད་རྗེས་དང་ཆིང་ཁྲོན་མི་དམངས་ཀྱི་སྟོབས་སྐྱེད་ལྷོད་མེད་ཀྱི་སྙིང་སྟོབས་བྲིས་ཡོད་པ་རེད།
པར་རིས་འདི་ནི་ལིའུ་ཙི་ཆང་གིས་གསར་འགོད་པར་ཆིང་ཁྲོན་གྱི་མཛེས་སྡུག་ལྡན་པའི་དཔེ་རིས་འབྲི་བཞིན་པའི་རྣམ་པ་རེད།
ལིའུ་ཙི་ཆང་གིས་ཆིང་ཁྲོན་གྱི་མ་འོངས་པའི་འཆར་གཞིའི་བཟོ་བཀོད་གླེང་དུས། “ང་ཚོར་དམིགས་ཡུལ་གཅིག་ལས་མེད་དེ། དེ་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུངས་པའི་མི་དམངས་ཀྱིས་མཛེས་སྡུག་ལྡན་པའི་འཚོ་བར་བཅངས་པའི་རེ་སྨོན་མངོན་འགྱུར་ཡོང་བ་བྱ་རྒྱུ་དེ་རེད། ལོ་ངོ་འདི་འདྲ་མང་པོའི་འབད་བརྩོན་བྱས་པ་བརྒྱུད། ཆིང་ཁྲོན་གྱི་ཕྱོགས་སོ་སོའི་ཐད་འཕེལ་རྒྱས་ཡུན་རིང་བྱུང་ཞིང་། ང་ཚོར་ཆིང་ཁྲོན་གྱི་མ་འོངས་པ་སྔར་ལས་མཛེས་སྡུག་ལྡན་པའི་ཡིད་ཆེས་བརྟན་པོ་ཡོད”ཅེས་གསུངས་སོ། །


text:
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཡོ་རོབ་གྲོས་ཚོགས་ཚོགས་འདུ་རྒྱས་འཛོམས་ཐོག་སྩལ་བའི་སྦར་སིལ་གསུང་བཤད།
༄༅། །བཀུར་འོས་ཚོགས་གཙོ་མཆོག་དང༌། བཀུར་འོས་གྲོས་ཚོགས་ཀྱི་འཐུས་མི་རྣམ་པ། སྐུ་སྐྱེ་མ་དང་སྐུ་ཞབས་རྣམ་པ་ལྷན་རྒྱས་ལ་ཞུ་རྒྱུ།
དེ་རིང་ཁྱེད་རྣམ་པའི་མདུན་གཏམ་བཤད་བྱེད་རྒྱུ་ནི་ཆེ་མཐོང་བླ་མེད་ཅིག་དང་དགའ་སྤོབས་ཆེན་པོ་བྱུང་བས་མགྲོན་འབོད་གནང་བར་ཐུགས་རྗེ་ཆེ་ཞུ་རྒྱུ་ཡིན། ངོས་རང་ས་ཕྱོགས་གང་དུ་སོང་ཡང་སེམས་པ་བཟང་པོ་བྱེད་རྒྱུ་སོགས་མིའི་བཟང་སྤྱོད་སྤེལ་རྒྱུ་དེ་ལས་འགན་གལ་ཆེ་ཤོས་ཤིག་ལ་བརྩིས་ཀྱི་ཡོད། དེ་ནི་གང་ཟག་སྒེར་དང༌། ཁྱིམ་ཚང༌། སྤྱི་ཚོགས་བཅས་ལ་བདེ་སྐྱིད་འབྱུང་བའི་གཞི་རྩ་ཡིན་པར་བསམ་གྱི་ཡོད། ང་ཚོ་དེང་རབས་ཀྱི་སྤྱི་ཚོགས་སུ་ནང་གི་རིན་ཐང་དེ་དག་ལ་དོ་སྣང་བྱེད་རྒྱུ་འདེང་གི་མི་འདུག་སྙམ། དེ་དག་གོང་སྤེལ་གཏོང་རྒྱུ་ནི་ངའི་ལས་འགན་དང་པོར་ངོས་འཛིན་བྱེད་ཀྱི་ཡོད།
ངོས་ཀྱིས་དོ་སྣང་བྱ་ཡུལ་དང་ལས་འགན་གཉིས་པ་ནི་ཆོས་ལུགས་ཕན་ཚུན་དབར་མཐུན་ལམ་སྤེལ་རྒྱུ་དེ་ཡིན། ང་ཚོས་ཆབ་སྲིད་དང་མང་གཙོའི་ལམ་ལུགས་ནང་སྣ་མང་ཅན་དགོས་པར་མོས་མཐུན་བྱེད་ཀྱི་ཡོད་ཀྱང་ཆོས་ལུགས་དད་མོས་སྣ་མང་ཅན་བྱེད་རྒྱུར་ཡང་ཡང་ཐེ་ཚོམ་བྱེད་ཀྱི་ཡོད། ལྟ་བ་དང་གྲུབ་མཐའ་མི་འདྲ་བ་ཡོད་མིན་ལ་མ་ལྟོས་པར་ཆོས་ལུགས་ཚང་མར་བྱམས་པ་དང༌། བརྩེ་བ། བཟོད་བསྲན། ཆོག་ཤེས། ཚུལ་ཁྲིམས་བཅས་ཀྱི་བསླབ་བྱ་གཅིག་མཚུངས་ཡོད་པ་དང༌། མི་ཚེ་བདེ་སྐྱིད་ཀྱི་ལམ་དུ་འཁྲིད་རྒྱུའི་ནུས་པ་གཅིག་མཚུངས་ཡོད། དེར་བརྟེན་གནད་དོན་འདི་གཉིས་ནི་ངའི་དོ་སྣང་དང་ལས་འགན་གཙོ་བོ་གཉིས་དེ་ཡིན།
བོད་ཀྱི་གནད་དོན་ཐད་ངོས་ལ་དམིགས་བསལ་འབྲེལ་བ་ཡོད་པ་ནི་གསལ་པོ་རེད། བོད་ཀྱི་ལོ་རྒྱུས་ནང་ཆེས་གཉན་འཕྲང་ཆེ་བའི་དུས་སྐབས་འདིར་བོད་མི་ཚོས་ངོས་ལ་མུ་མཐུད་རེ་བ་དང་ཡིད་ཆེས་བྱེད་བཞིན་ཡོད་སྟབས་ངོས་ལ་དམིགས་བསལ་གྱི་ལས་འགན་ཡོད། བོད་མིའི་བདེ་དོན་ནི་ངའི་རྒྱུན་ལྡན་གྱི་ཀུན་སློང་ཞིག་ཡིན་ལ། ངོས་རང་རང་དབང་ལུང་པར་ཡོད་པའི་ཁོ་ཚོའི་མགྲིན་ཚབ་པ་ཞིག་ཡིན་པར་བསམ་གྱི་ཡོད།
དེ་སྔོན་ཕྱི་ལོ་ ༢༠༠༡ ཟླ་ ༡༠ ཚེས་ ༢༤ ཉིན་ཡུ་རོབ་གྲོས་ཚོགས་སུ་གཏམ་བཤད་བྱེད་རྒྱུའི་གོ་སྐབས་བྱུང་དུས་ངས་ བྱབྱདཔལ་འབྱོར་དང་འཛུགས་སྐྲུན་གྱི་ཡར་རྒྱས་ཕྲན་བུ་བྱུང་མིན་ལ་མ་ལྟོས་པར་བོད་ཆགས་འཇིག་གི་གཞི་རྩའི་ཉེན་ཁ་མུ་མཐུད་འཕྲད་བཞིན་པ་དང༌། བོད་རྒྱ་ཁྱབ་ཏུ་འགྲོ་བ་མིའི་ཐོབ་ཐང་བརྡལ་བཤིག་ཚབས་ཆེན་འགྲོ་བཞིན་ཡོད། དེ་ཡང་མང་ཆེ་བ་མི་རིགས་དང༌། ལེགས་བྱང་དབྱེ་འབྱེད་ཀྱི་སྲིད་བྱུས་ལ་བརྟེན་ནས་ཡོང་གི་ཡོད། དེ་ནི་དཀའ་ངལ་གཏིང་ཟབ་ཅིག་ཡོད་པའི་རྟགས་མཚན་དང་མཇུག་འབྲས་ཤིག་རེད། རྒྱ་ནག་གཞུང་གི་དབང་འཛིན་པ་ཚོས་བོད་ཀྱི་ཐུན་མོང་མ་ཡིན་པའི་ཆོས་དང་ལེགས་བྱང་ཁ་བྲལ་གྱི་ཉེན་ཁའི་གཞི་རྩ་ཡིན་པར་བལྟ་ཞིང༌། དེར་བརྟེན་ཆེད་དུ་གཉེར་བའི་སྲིད་བྱུས་དེ་དག་གི་དབང་གིས་བོད་མིའི་ཐུན་མོང་མ་ཡིན་པའི་ལེགས་བྱང་དང་ངོ་བོ་རྩ་བརླག་ཏུ་འགྲོ་རྒྱུའི་ཉེན་ཁ་འཕྲད་བཞིན་ཡོད།བྱབྱ ཅེས་ཞུས་ཡོད།
འདི་ལོ་ཟླ་བ་གསུམ་པ་ནས་བཟུང་མཐོ་སྒང་བོད་ཀྱི་ས་ཁུལ་ཡོངས་སུ་རྫོགས་པར་བོད་མི་ཚོས་རྒྱ་ནག་གཞུང་གིས་བོད་ཐོག་འཛིན་པའི་དྲག་གནོན་དང་ཉེ་རིང་གི་སྲིད་བྱུས་ལ་ངོ་རྒོལ་བྱས་ཡོད། རང་གི་ཚེ་སྲོག་ལ་ཉེན་ཁ་འཕྲད་རྒྱུ་ཡིན་པ་གསལ་པོ་ཤེས་བཞིན་དུ་བོད་ཆོལ་ཁ་གསུམ་ཁྱོན་ཡོངས་ལ་གནས་པའི་བོད་མི་སྐྱ་སེར་དང༌། ཕོ་མོ། རྒན་གཞོན། ཆོས་དད་ཡོད་མེད་བཅས་ཀྱི་དབྱེ་བ་མེད་པར་ཐ་ན་སློབ་ཕྲུག་ཚུན་ཆད་མཉམ་རུབ་ཐོག་མ་བསྐུལ་དང་བླངས་ཀྱི་སྒོ་ནས་བློ་ཁོག་ཆེན་པོའི་ངང་རྒྱ་ནག་གཞུང་གི་སྲིད་བྱུས་ལ་ཡིད་མུག་དང༌། འདོད་བློ་མི་ཁེངས་པ། དངོས་ཡོད་དཀའ་སྡུག་རྣམས་གསལ་བཏོན་བྱས་ཡོད། བོད་རྒྱ་མི་རིགས་གཉིས་ཀའི་ཚེ་སྲོག་ཤོར་བར་ངོས་རང་བློ་ཕམ་ཚད་མེད་བྱུང་བས་འཕྲལ་དུ་རྒྱ་གཞུང་དབང་འཛིན་པ་ཚོར་ཚོད་འཛིན་གནང་བའི་འབོད་སྐུལ་བྱས་པ་ཡིན། བོད་ནང་བྱུང་བའི་ཉེ་ཆར་གྱི་བྱུང་རྐྱེན་དེ་དག་ངས་བྱུས་བཀོད་བྱས་པ་ཡིན་ཚུལ་ཉེས་འཛུགས་བྱེད་ཀྱི་ཡོད་སྟབས་རང་དབང་ལྡན་པའི་རྒྱལ་སྤྱིའི་སྒྲིག་འཛུགས་གང་རུང་གིས་ཞིབ་འཇུག་མཐིལ་ཕྱིན་གནང་དགོས་པའི་འབོད་སྐུལ་ཡང་ཡང་བྱས་པ་ཡིན། ཞིབ་འཇུག་པ་རྒྱ་གར་རྡ་རམ་ས་ལར་ཡོང་ནའང་ཆོག་ཅིང༌། གལ་སྲིད་རྒྱ་ནག་གཞུང་ལ་ཉེས་འཛུགས་ཆེན་པོ་འདི་འདྲ་བྱེད་རྒྱུའི་དན་རྟགས་ཡོད་ན་འཛམ་གླིང་མདུན་ངེས་པར་དུ་གསལ་པོ་བཟོ་དགོས་པ་ཡིན།
བློ་ཕམ་པར་འཛམ་གླིང་གི་དབུ་ཁྲིད་མང་པོ་དང༌། གཞུང་འབྲེལ་མ་ཡིན་པའི་ཚོགས་པ་ཁག དེ་བཞིན་འཛམ་གླིང་ནང་སྙན་གྲགས་ཅན་གྱི་མི་སྣ་མང་པོས་འཚེ་བའི་ཐབས་ལམ་མི་བྱེད་པ་དང༌། ཚོད་འཛིན་དགོས་པའི་འབོད་སྐུལ་རིམ་པ་བྱས་པར་ལྟོས་མེད་ཀྱིས་རྒྱ་གཞུང་དབང་འཛིན་པ་ཚོས་མུ་མཐུད་གདུག་རྩུབ་དྲག་གནོན་གྱི་ཐབས་ལམ་ལག་བསྟར་བྱས་ཤིང༌། དེའི་དབང་གིས་བོད་མི་ཧ་ཅང་མང་པོ་བསད་པ་དང༌། སྟོང་ཕྲག་མང་པོར་རྨས་སྐྱོན་དང་བཀག་ཉར་བྱས་པ། མང་པོ་ཞིག་གི་གནས་སྟངས་རྩ་བ་ནས་ཤེས་རྟོགས་མེད་པར་གྱུར་ཡོད། ད་ལྟ་ངོས་རང་ཁྱེད་ཚོའི་མདུན་ཡོད་པའི་སྐབས་འདིར་ཡང་བོད་ཀྱི་ས་ཆ་མང་པོར་དྲག་ཆས་ཉེན་རྟོག་པ་དང་དམག་མི་འབོར་ཆེན་ཡོད་མུས་རེད། བོད་ཀྱི་ས་ཁུལ་མང་པོར་བོད་མི་ཚོ་དྲག་པོའི་ཁྲིམས་གཞི་བསྡམ་པ་ལྟ་བུའི་གནས་སྟངས་འོག་མུ་མཐུད་དཀའ་སྡུག་མྱོང་གིན་ཡོད། ཕྱོགས་ཐམས་ཅད་ལ་དངངས་འཚབ་དང་འཇིགས་སྣང་གི་ཁོར་ཡུག་གིས་ཁྱབ་ཡོད། ག་དུས་འཛིན་བཟུང་བྱེད་ཡོང་སྙམ་པའི་འཇིགས་སྣང་ངང་མུ་མཐུད་གནས་ཀྱི་ཡོད། རྒྱལ་སྤྱིའི་ལྟ་རྟོག་པ་དང་གསར་འགོད་པ་མེད་པ་མ་ཟད། ཐ་ན་ཡུལ་སྐོར་སྤྲོ་འཆམ་པ་ཚུན་བོད་ནང་གཏོང་གི་མེད་སྟབས་བོད་མི་ཚོའི་གནས་སྟངས་ཐད་ངོས་ལ་སེམས་འཚབ་ཆེན་པོ་ཡོང་གི་འདུག ད་ལྟའི་ཆར་བོད་ནང་རྒྱ་ནག་གཞུང་གི་དབང་འཛིན་པ་ཚོས་གང་བྱེད་ཆགས་ཡོད། དེ་ནི་བོད་མིའི་སྙིང་སྟོབས་རྩ་མེད་གཏོང་ཆེད་བོད་མི་ཚོར་སྲོག་ཐོག་ཀྱི་ཁྲིམས་ཆད་ཕོག་པ་དང་འདྲ་བར་གྱུར་ཡོད།
བོད་ཀྱི་དཀའ་རྙོག་གྲོས་མོལ་གྱི་ལམ་ནས་གཉིས་མོས་འགྲིག་ཆགས་ཡོང་ཆེད་ངོས་ནས་མུ་མཐུད་འབད་རྩོལ་ཇི་བྱས་བཀུར་འོས་ཡུ་རོབ་གྲོས་ཚོགས་ཀྱི་འཐུས་མི་མང་པོས་མཁྱེན་གསལ་རེད། དེ་འདྲའི་བསམ་ཚུལ་གྱིས་ཕྱི་ལོ་ ༡༩༨༨ ལོར་སི་ཏྲས་སྦག་ཡུ་རོབ་གྲོས་ཚོགས་སུ་ངོས་ནས་ཁ་བྲལ་ལམ་རང་བཙན་མ་ཡིན་པའི་གྲོས་མོལ་བྱེད་དགོས་པའི་གཞུང་འབྲེལ་གྱི་གྲོས་འཆར་བཏོན་པ་ཡིན། དེ་ནས་བཟུང་རྒྱ་ནག་གཞུང་དང་མཉམ་ང་ཚོའི་འབྲེལ་བར་འཕོ་འགྱུར་སྣ་ཚོགས་བྱུང་ཡོད། ལོ་བཅུ་ལ་ཉེ་བའི་རིང་འབྲེལ་བ་ཆད་རྗེས་ཕྱི་ལོ་ ༢༠༠༢ ལོར་རྒྱ་ནག་གཞུང་གི་དབུ་ཁྲིད་དང་མཉམ་ཐད་ཀའི་འབྲེལ་ལམ་བསྐྱར་གསོ་བྱུང་ཡོད། ངའི་ངོ་ཚབ་དང་རྒྱ་ནག་གཞུང་གི་སྐུ་ཚབ་ཚོའི་དབར་གྲོས་བསྡུར་ཞིབ་རྒྱས་བྱུང་ཞིང༌། གྲོས་བསྡུར་དེ་དག་གི་སྐབས་བོད་མིའི་མངོན་འདོད་ཇི་ཡིན་འགྲེལ་བརྗོད་གསལ་པོ་བྱས་ཡོད། ངོས་ཀྱི་གཉིས་སྨན་དབུ་མའི་ལམ་གྱི་སྙིང་དོན་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་ནང་བོད་མི་ཚོར་མིང་དོན་མཚུངས་པའི་རང་སྐྱོང་ཡོང་ཐབས་བྱེད་རྒྱུ་དེ་རེད།
འདི་ལོ་པེ་ཅིང་དུ་ཟླ་ ༧ ཚེས་ ༡ དང་ ༢ ཉིན་འབྲེལ་མོལ་ཐེངས་བདུན་པའི་སྐབས་རྒྱ་ཕྱོགས་ནས་ང་ཚོའི་ངོས་ནས་རང་སྐྱོང་གི་བསམ་ཚུལ་ཇི་ཡོད་གསལ་བཤད་དགོས་པའི་འབོད་སྐུལ་བྱས་པ་ལྟར། ཕྱི་ལོ་ ༢༠༠༨ ཟླ་ ༡༠ ཚེས་ ༣༡ ཉིན་ང་ཚོས་བོད་མི་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཡིག་ཆ་སྤྲད་པ་ཡིན། བསམ་འཆར་ནང་མིང་དོན་མཚུངས་པའི་རང་སྐྱོང་སྐོར་གྱི་ང་ཚོའི་ལངས་ཕྱོགས་ཇི་ཡིན་དང༌། རང་སྲིད་རང་སྐྱོང་དང་འབྲེལ་བའི་བོད་མིའི་གཞི་རྩའི་དགོས་མཁོ་ཁག་ཇི་ལྟར་བསྐང་ཐུབ་མིན་འགྲེལ་བརྗོད་བྱས་ཡོད། ང་ཚོས་བསམ་འཆར་འདི་དག་བོད་ཀྱི་དངོས་ཡོད་དཀའ་རྙོག་སེལ་ཐབས་ཁོ་ནར་དམིགས་ནས་ལྷག་བསམ་རྣམ་དག་གིས་ཞུས་པ་ཡིན། ཕྱོགས་གཉིས་བར་ལྷག་བསམ་རྣམ་དག་བྱུང་ན་ང་ཚོའི་བསམ་འཆར་ནང་གསལ་བའི་གནད་དོན་ཁག་ལག་བསྟར་བྱེད་ཐུབ་ངེས་ཡིན་པའི་གདེང་ཚོད་ཡོད།
འོན་ཀྱང་སྟབས་མ་ལེགས་པར་རྒྱ་ཕྱོགས་ཀྱིས་ང་ཚོའི་འབད་རྩོལ་འདི་དག་ བྱཕྱེད་རང་བཙན་བྱ དང༌། བྱམངོན་པར་མི་གསལ་བའི་རང་བཙན་བྱ ཡིན་ཚུལ་གྱི་མིང་འདོགས་བྱས་ནས་བསམ་འཆར་ཆ་ཚང་རྩིས་མེད་དང༌། ངོས་ལེན་ཐུབ་ཐབས་མེད་པར་བཤད་པ་མ་ཟད། ང་ཚོའི་བསམ་འཆར་ནང་རང་སྐྱོང་ས་གནས་ལ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ས་ཁུལ་གཞན་ནས་བོད་ནང་ཡོང་མཁན་ཚོ་གནས་སྡོད་བྱེད་པ་དང༌། གཞིས་ཆགས་པ། ལས་རིགས་དང་དཔལ་འབྱོར་གྱི་ལས་དོན་གཉེར་ཕྱོགས་བཅས་ཀྱི་སྲོལ་ཡིག་བཟོ་རྒྱུའི་བྱབྱ ཐོབ་ཐང་ངོས་འཛིན་དགོས་སྐོར་ཞུས་པར་ བྱམི་རིགས་གཙང་སེལ་བྱ བྱེད་འདོད་ཡིན་ཚུལ་གྱི་ཉེས་འཛུགས་བྱེད་ཀྱི་ཡོད།
ང་ཚོའི་བསམ་འཆར་ནང་བོད་རིགས་མ་ཡིན་པ་རྣམས་ཕྱིར་འབུད་གཏོང་རྒྱུ་ང་ཚོའི་དམིགས་ཡུལ་མ་ཡིན་པ་གསལ་པོ་བཤད་ཡོད། ང་ཚོའི་སེམས་འཚབ་བྱེད་གཞི་ནི་རྒྱ་རིགས་གཙོ་བོར་གྱུར་པའི་མི་རིགས་གཞན་འབོར་ཆེན་བོད་ཀྱི་ས་ཁུལ་ནང་ཆེད་དུ་གཉེར་ནས་སྤོ་ཤུགས་བྱས་པའི་དབང་གིས་བོད་མི་རྣམས་རང་གི་ལུང་པར་གྲངས་ཉུང་ཆགས་པ་དང༌། ཧ་ཅང་འཇིག་སླ་བའི་བོད་ཀྱི་རང་བྱུང་ཁོར་ཡུག་ལའང་ཉེན་ཚབས་བཟོ་བཞིན་པ་དེ་རེད། མི་འབོར་སྤོ་ཤུགས་ཀྱི་དབང་གིས་མི་འབོར་ལ་འགྱུར་བ་ཆེན་པོ་ཕྱིན་པར་བརྟེན་བོད་རིགས་རྣམས་རྒྱ་རིགས་དང་མཉམ་ཆིག་བསྒྲིལ་ཡོང་རྒྱུའི་ཚབ་ཏུ་རང་གི་ཐུན་མོང་མ་ཡིན་པའི་ལེགས་བྱང་དང་ངོ་བོ་རིམ་བཞིན་རྩ་བརླག་ཕྱིན་བའི་སྒོ་ནས་རྒྱ་རིགས་ཆེན་པོའི་ནང་ཐིམ་འགྲོ་རྒྱུ་རེད།
རྒྱ་ནག་མི་དམངས་སྤྱི་མཐུན་རྒྱལ་ཁབ་ནང་ཡོད་པའི་མན་ཇུ་དང༌། ནང་སོག དེ་བཞིན་ཤར་ཏུར་ཀིས་ཊན་གྱི་མི་རིགས་བཅས་ཀྱི་གནས་སྟངས་ནི་རྒྱ་རིགས་གྲངས་མང་མི་རིགས་འབོར་ཆེན་སྤོ་ཤུགས་བྱས་པས་གྲངས་ཉུང་མི་རིགས་ཐོག་ཚབས་ཆེའི་དོ་ཕོག་ཇི་བཟོས་ཀྱི་དཔེ་མཚོན་གསལ་པོ་ཡིན། ད་ལྟའི་ཆར་མན་ཇུའི་སྐད་དང༌། ཡི་གེ ལེགས་བྱང་བཅས་པ་རྩ་བརླག་ཕྱིན་ཟིན་པ་རེད། ནང་སོག་ནང་ད་ཆ་ཁྱོན་བསྡོམས་མི་འབོར་ས་ཡ་ ༢༤ ཡོད་པ་ནས་སོག་རིགས་བརྒྱ་ཆ་ ༢༠ ལས་མེད།
རྒྱ་གཞུང་གི་མཁྲེགས་བཟུང་ཅན་གྱི་དབང་འཛིན་པ་རེ་ཟུང་གིས་ལྡོག་ཕྱོགས་ཀྱི་གཏམ་བཤད་སྤེལ་མིན་ལ་མ་ལྟོས་པར་ང་ཚོའི་བསམ་འཆར་གྱི་འདྲ་བཤུས་རྣམ་པ་ཚོར་ཕུལ་ཡོད་པས། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་བདག་དབང་དང༌། ས་ཁྱོན་གཅིག་གྱུར་དང་འབྲེལ་བའི་རྒྱ་ནག་གཞུང་གི་སེམས་འཚབ་ཁག་ལ་ང་ཚོས་ལྷག་བསམ་རྣམ་དག་གི་སྒོ་ནས་གསལ་བཤད་བྱས་ཟིན་པ་གསལ་པོ་མཐོང་ཐུབ། བསམ་འཆར་ནང་འགྲེལ་བརྗོད་གསལ་པོ་ཡོད་པས། འདིའི་ཐད་ཁྱེད་ཚོའི་དགོངས་ཚུལ་ཡོད་ན་དགའ་བསུ་ཞུ་རྒྱུ་ཡིན།
ངས་གོ་སྐབས་འདི་བརྒྱུད་བོད་རྒྱ་མི་རིགས་གཉིས་ཀའི་ཐུན་མོང་གི་ཁེ་ཕན་ཆེད་གང་མགྱོགས་གྲོས་མོལ་གྱི་ལམ་ནས་བོད་ཀྱི་གནད་དོན་ཐག་གཅོད་ཡོང་བར་ཡུ་རོབ་མཐུན་ཚོགས་དང༌། གྲོས་ཚོགས་ཀྱིས་རྒྱ་ནག་གི་དབང་འཛིན་པ་ཚོར་ཐབས་ཤེས་ཡོད་རྒུས་སྐུལ་ལྕག་གནང་བའི་རེ་སྐུལ་ཞུ་རྒྱུ་ཡིན།
ང་ཚོས་འཚེ་བའི་ཐབས་ལམ་ལ་བསྟེན་ནས་འཐབ་རྩོད་བྱེད་རྒྱུར་ངས་མཐའ་གཅིག་ཏུ་དགག་བྱ་བྱེད་ཀྱི་ཡོད་ཀྱང༌། ང་ཚོར་ཆབ་སྲིད་ཀྱི་གདམ་ཁ་གཞན་ཇི་ཡོད་ཆ་ཚང་རྟོག་ཞིབ་བྱེད་རྒྱུའི་ཐོབ་ཐང་ངེས་པར་དུ་ཡོད། མང་གཙོའི་ལམ་ལུགས་དང་མཐུན་པར་བོད་དང་བོད་མིའི་གནས་སྟངས་དང༌། འབྱུང་འགྱུར་ང་ཚོའི་འཐབ་རྩོད་ཀྱི་ཁ་ཕྱོགས་ཇི་དགེའི་སྐོར་གྲོས་བསྡུར་བྱེད་ཆེད་ངོས་ནས་བཙན་བྱོལ་བོད་མིའི་དམིགས་བསལ་ཚོགས་ཆེན་བསྡུ་བསྐོང་བྱས་པ་ཡིན། ཚོགས་ཆེན་དེ་ཕྱི་ལོ་ ༢༠༠༨ ཟླ་ ༡༡ ཚེས་ ༡༧ ནས་ ༢༢ བར་རྒྱ་གར་རྡ་རམ་ས་ལར་ཚོགས་པ་རེད། ང་ཚོའི་འབད་རྩོལ་ཁག་ལ་རྒྱ་ནག་གི་འགོ་ཁྲིད་ཚོས་བཟང་ཕྱོགས་ཀྱི་ཡ་ལན་མ་བྱས་པ་དེས་བོད་མི་མང་པོས་རྒྱ་ནག་གཞུང་ལ་གཉིས་མོས་འགྲིག་ཆགས་འཚོལ་འདོད་ཨེ་ཡོད་སྙམ་པའི་དྭོགས་པ་ཡོད་པ་དེ་དག་ཤུགས་ཆེ་རུ་བཏང་ཡོད། རྒྱ་ནག་གཞུང་གི་དབུ་ཁྲིད་ཚོས་དྲག་ཤུགས་ཀྱི་ཐབས་ལམ་དང༌། བོད་དེ་རྒྱ་ནག་གི་ནང་ཆ་ཚང་སིམ་ཐབས་བྱེད་ཀྱི་ཡོད་པ་བོད་མི་མང་པོས་མུ་མཐུད་བསམ་གྱིན་ཡོད། དེར་བརྟེན་ཁོ་ཚོས་བོད་རང་བཙན་དགོས་པ་བཤད་ཀྱི་ཡོད། ཁ་ཤས་ཀྱིས་རང་ཐག་རང་གཅོད་ཀྱི་ཐོབ་ཐང་དང༌། བོད་ནང་མང་མོས་འོས་བསྡུ་བྱེད་དགོས་པ་བཤད་ཀྱི་ཡོད། དེ་འདྲའི་བསམ་ཚུལ་འདྲ་མིན་བྱུང་མིན་ལ་མ་ལྟོས་པར་དམིགས་བསལ་ཚོགས་ཆེན་ལ་ཕེབས་པའི་འཐུས་མི་ཚོས་སྤྱི་མོས་ཀྱི་ལམ་ནས་འབྱུང་འགྱུར་བོད་ཀྱི་སྲིད་བྱུས་འཛིན་ཕྱོགས་ཇི་དགེ་བོད་དང༌། རྒྱ་ནག རྒྱལ་སྤྱིའི་གནས་བབ་དང་འགྱུར་བར་གཞིགས་ཏེ་ངོས་ནས་ཐག་གཅོད་ཇི་བྱེད་ལ་མོས་མཐུན་བྱེད་རྒྱུའི་ཐག་གཅོད་བྱས་འདུག བོད་ནང་གི་བསམ་འཆར་ཁག་ཅིག་བསྡུ་རུབ་བྱས་པ་རྣམས་ཚུད་པའི་འཛམ་གླིང་ས་ཕྱོགས་གང་ས་ནས་ཕེབས་པའི་བོད་མིའི་སྤྱི་ཚོགས་ཀྱི་འགོ་ཁྲིད་དང་འཐུས་མི་དྲུག་བརྒྱ་ལ་ཉེ་བའི་བསམ་འཆར་ཁག་ལ་ངས་བསམ་ཞིབ་བྱེད་ཀྱི་ཡིན།
ངོས་རང་མང་གཙོའི་ལམ་ལུགས་ལ་ཡིད་ཆེས་ཆེན་པོ་བྱེད་མཁན་ཞིག་ཡིན། དེར་བརྟེན་ངོས་ནས་བཙན་བྱོལ་བོད་མི་རྣམས་མང་གཙོའི་ལམ་ལུགས་ཐོག་འགྲོ་རྒྱུའི་སྐུལ་ལྕག་མུ་མཐུད་བྱས་པ་ཡིན། ད་ལྟའི་ཆར་བོད་མི་བཙན་བྱོལ་བ་རྣམས་ནི་ཁྲིམས་བཟོ་དང༌། ཁྲིམས་ལུགས་དབང་འཛིན། འཛིན་སྐྱོང་བཅས་མང་གཙོའི་ཀ་བ་གསུམ་ཀ་ཡོད་པའི་བཙན་བྱོལ་སྤྱི་ཚོགས་ཉུང་ཤས་ཡོད་པའི་ནང་ནས་གཅིག་ཡིན་སྲིད། ཕྱི་ལོ་ ༢༠༠༡ ལོར་ང་ཚོས་ཡང་བསྐྱར་མང་གཙོའི་འཕེལ་རིམ་ནང་མདུན་བསྐྱོད་ཆེན་པོ་ཞིག་བྱས་ནས་འཛིན་སྐྱོང་བཀའ་ཤག་གི་བཀའ་བློན་ཁྲི་པ་མང་ཚོགས་ཀྱིས་ཐད་ཀར་འོས་འདེམས་བྱས་པ་རེད།
བོད་ཀྱི་འབྱུང་འགྱུར་སྐོར་མཐའ་མའི་ཐག་གཅོད་བོད་རྒྱ་ཆེའི་མང་ཚོགས་ནས་བྱེད་དགོས་པ་ངས་རྒྱུན་དུ་བསམ་གྱི་ཡོད། རྒྱ་གར་གྱི་སྲིད་བློན་དང་པོ་པཎྜིཏ་ནེཧ་རུས་ཕྱི་ལོ་ ༡༩༥༠ ཟླ་ ༡༢ ཚེས་ ༧ ཉིན་རྒྱ་གར་གྲོས་ཚོགས་སུ་བསྩལ་བའི་གསུང་བཤད་ནང་ བྱབྱབོད་ཀྱི་སྐོར་མཐའ་མའི་ཐག་གཅོད་བོད་མི་ཚོས་བྱེད་དགོས་པ་མ་གཏོགས་གཞན་སུས་ཀྱང་བྱེད་མི་ཐུབ་བྱབྱ ཅེས་གསུངས་ཡོད།
བོད་ཀྱི་གནད་དོན་ནི་བོད་མི་ས་ཡ་དྲུག་གི་གནས་སྟངས་ལས་བརྒལ་ནས་གནད་དོན་གཞན་མང་པོ་དང་འབྲེལ་བ་ཡོད་པ་ཞིག་ཡིན། བོད་དེ་རྒྱ་དཀར་ནག་གཉིས་ཀྱི་བར་ན་གནས་ཡོད། ལོ་བརྒྱ་ཕྲག་མང་པོའི་རིང་འཛམ་གླིང་ནང་མི་འབོར་མང་ཤོས་ཀྱི་རྒྱལ་ཁབ་གཉིས་ཀྱི་དབར་བར་གནས་ས་ཁུལ་ལྟ་བུར་གནས་ཡོད། འོན་ཀྱང་ཕྱི་ལོ་ ༡༩༦༢ ལོ་སྟེ་བྱབྱབོད་ཞི་བའི་བཅིངས་བཀྲོལ་བྱབྱཟེར་བའི་ལོ་ཤས་རྗེས་ཨེ་ཤི་ཡའི་རྒྱལ་ཁབ་ཆེན་པོ་གཉིས་བར་གྱི་དམག་འཁྲུག་དང་པོ་དེ་བྱུང་བ་རེད། དེས་གང་གསལ་པོ་མཚོན་ཞེ་ན། ཨེ་ཤི་ཡའི་རྒྱལ་ཁབ་སྟོབས་ཤུགས་ཆེ་ཤོས་གཉིས་བར་ཡིད་ཆེས་དང་མཛའ་མཐུན་བརྟན་པོ་ཡང་དག་པ་ཞིག་ཡོང་བར་བོད་ཀྱི་གནད་དོན་དེ་དྲང་བདེན་གྱི་སྒོ་ནས་འགྲིག་ཆགས་དགོས་རྒྱུ་གལ་ཆེན་པོ་ཡིན་པ་མཚོན་གྱི་ཡོད། བོད་ཀྱི་གནད་དོན་དེ་འཇིག་སླ་བའི་བོད་ཀྱི་རང་བྱུང་ཁོར་ཡུག་དང་ཡང་འབྲེལ་བ་ཡོད། ཚན་རིག་པ་ཁག་ཅིག་གིས་དེ་ནི་མི་འབོར་ས་ཡ་སྟོང་ཕྲག་ཁ་ཤས་ཡོད་པའི་ཨེ་ཤི་ཡ་ཕལ་ཆེ་བར་འབྲེལ་བ་ཡོད་པའི་སྡོམ་ཚིག་བརྒྱབས་ཡོད། བོད་ཀྱི་མཐོ་སྒང་ནི་ཨེ་ཤི་ཡའི་ཆུ་བོ་ཆེ་ཁག་མང་པོའི་འབྱུང་ཁུངས་ཡིན། བོད་ཀྱི་འཁྱགས་རོམ་ནི་ལྷོ་བྱང་གི་སྣེ་གཉིས་ཕུད་པའི་འཛམ་གླིང་གི་འཁྱགས་རོམ་མང་ཤོས་དེ་ཆགས་ཡོད། ཁོར་ཡུག་སྲུང་སྐྱོབ་པ་ཁག་ཅིག་གིས་བོད་ལ་འཛམ་གླིང་གི་སྣེ་གསུམ་པ་ཞེས་ཀྱང་བརྗོད་ཀྱིན་ཡོད། གལ་སྲིད་ད་ལྟའི་ཚ་དྲོད་འཕར་ཚད་དེ་མུ་མཐུད་གནས་ན་འབྱུང་འགྱུར་ལོ་བཅོ་ལྔ་ཉི་ཤུའི་ནང་སེང་གེ་ཁ་འབབ་ཀྱི་ཆུ་རྒྱུན་སྐམ་སྲིད་པ་རེད། ལྷག་དོན་བོད་ཀྱི་གནའ་བོའི་ལེགས་བྱང་ནི་བྱམས་པ་དང་འཚེ་བ་སྤངས་པའི་ནང་པའི་ལྟ་གྲུབ་ལ་གཞི་བཅོལ་བ་ཞིག་ཡིན་སྟབས། བོད་མི་ས་ཡ་དྲུག་ཙམ་མ་ཟད། ཧི་མ་ལ་ཡའི་རི་རྒྱུད་ཡོངས་དང༌། སོག་ཡུལ། ཨུ་རུ་སུའི་ཁོངས་ཀལ་མིཀ་དང་སྦུར་ཡཌ་མི་སེར་རྒྱལ་ཁབ་བཅས་མི་འབོར་ས་ཡ་བཅུ་གསུམ་བརྒལ་བ་དང༌། དེ་བཞིན་འཛམ་གླིང་ཞི་བདེར་སྨན་པའི་ཞབས་ཞུ་བྱེད་རྒྱུའི་ནུས་པ་ཡོད་པའི་ལེགས་བྱང་འདིར་དོ་སྣང་བྱེད་མཁན་ཇེ་མང་ཇེ་མང་འགྲོ་བཞིན་པའི་རྒྱ་རིགས་སྤུན་ཟླ་ཚོ་དང་ཡང་འབྲེལ་བ་ཡོད།
ངོས་ཀྱི་བྱེད་སྟངས་ནི་རེ་བ་བཟང་ས་དང༌། གྲ་སྒྲིག་སྡུག་ས་ནས་བྱེད་རྒྱུ་དེ་ཡིན། དེའི་དབང་གིས་ངོས་ནས་བོད་མི་ཚོར་བཙན་བྱོལ་ནང་གཞོན་སྐྱེས་ཚོའི་སློབ་སྦྱོང་ཐོག་ནུས་ཤུགས་བསྒྲིལ་རྒྱུ་དང༌། མེས་པོ་གོང་མ་ནས་བརྒྱུད་པའི་ལེགས་བྱང་ཕྱུག་པོ་ཡོད་པ་དེ་དག་སྲུང་སྐྱོབ་བྱེད་ཆེད་བཙན་བྱོལ་ནང་ཆོས་དང་ལེགས་བྱང་གི་ལྟེ་གནས་སྲ་བརྟན་བཟོ་རྒྱུ། བཙན་བྱོལ་སྤྱི་ཚོགས་ནང་མང་གཙོའི་སྒྲིག་འཛུགས་དང་ཞི་བའི་སྤྱི་ཚོགས་སྲ་བརྟན་དང་རྒྱ་སྐྱེད་ཡོང་ཐབས་བྱེད་ཀྱི་ཡོད། ང་ཚོའི་དམིགས་ཡུལ་གཙོ་བོ་གཅིག་ནི་རང་དབང་ལུང་པའི་ནང་རང་གི་ཆོས་རིག་ལེགས་བྱང་བདག་གཉེར་བྱེད་རྒྱུ་དང༌། དམ་བསྒྲགས་འོག་ཚུད་པའི་གཞིས་ལུས་བོད་མིའི་རང་དབང་གི་མགྲིན་ཚབ་བྱེད་རྒྱུ་དེ་རེད། ང་ཚོས་གདོང་ལེན་བྱེད་དགོས་པའི་ལས་འགན་ནི་ཧ་ཅང་ལྕི་པོ་ཡིན། བཙན་བྱོལ་བ་ཡིན་པའི་ཆ་ནས་རང་བཞིན་གྱིས་ང་ཚོའི་མཐུན་རྐྱེན་འབྱུང་ཁུངས་ཚད་བཀག་ཡོད་པ་དང༌། གཅིག་བྱེད་ན་ང་ཚོ་བཙན་བྱོལ་ནང་དུས་ཡུན་རིང་ཙམ་གནས་དགོས་ཆགས་སྲིད་པའི་དངོས་ཡོད་གནས་ཚུལ་ང་ཚོས་གདོང་ལེན་བྱེད་དགོས། དེར་བརྟེན་ཤེས་ཡོན་དང་ལེགས་བྱང་དང་འབྲེལ་བའི་ང་ཚོའི་ལས་འཆར་ཁག་ལ་ཡུ་རོབ་མཐུན་ཚོགས་ནས་མཐུན་འགྱུར་གནང་རོགས་ཞུ་རྒྱུ་ཡིན།
ཡུ་རོབ་གྲོས་ཚོགས་ཀྱིས་རྒྱ་ནག་དང་མཉམ་མུ་མཐུད་ལངས་ཕྱོགས་ལྡན་པའི་འབྲེལ་ལམ་རྒྱུན་འཁྱོངས་གནང་བས་རྒྱ་ནག་ནང་བྱུང་དང་འབྱུང་བཞིན་པའི་འགྱུར་བ་ཁག་ལ་ཤུགས་རྐྱེན་ཐེབས་རྒྱུ་ཡིན་པར་ཐེ་ཚོམ་མེད། འཛམ་གླིང་གི་འཕེལ་ཕྱོགས་ནི་གུ་ཡངས་དང༌། རང་དབང༌། མང་གཙོ། འགྲོ་བ་མིའི་ཐོབ་ཐང་ལ་བརྩི་བཀུར་ཞུ་རྒྱུ་བཅས་ཀྱི་ཕྱོགས་སུ་འགྲོ་བཞིན་ཡོད། སྔ་ཕྱི་མ་གཏོགས་རྒྱ་ནག་ཀྱང་འཛམ་གླིང་གི་འཕེལ་འགྲོས་དང་མཐུན་པར་འགྲོ་དགོས་རྒྱུ་རེད། འདིའི་ཐད་ཡུ་རོབ་གྲོས་ཚོགས་ནས་སྙན་གྲགས་ཆེ་བའི་ས་ཀ་རོ་གཟེངས་བསྟོད་བྱ་དགའ་འགྲོ་བ་མིའི་ཐོབ་ཐང་སྲུང་སྐྱོབ་མཁན་རྒྱ་རིགས་ཧུའུ་ཅ་ལ་གནང་བར་རྗེས་སུ་ཡི་རང་ཞུ་རྒྱུ་ཡིན། དེ་ནི་རྒྱ་ནག་མྱུར་པོའི་ཐོག་མདུན་བསྐྱོད་བྱེད་བཞིན་པའི་སྐབས་འདིར་རྣམ་འགྱུར་གལ་ཆེན་ཞིག་རེད། རྒྱ་ནག་གིས་རང་གི་གསར་བྱུང་གནས་བབ་དང་བསྟུན་འཛམ་གླིང་ནང་གཙོ་ཆེའི་ཆ་ཤས་བླང་དགོས་པ་ཆགས་ཀྱི་རེད། དེ་ལྟར་ཡོང་བར་རྒྱ་ནག་ནང་གུ་ཡངས་དང༌། ཕྱི་གསལ་ནང་གསལ། ཁྲིམས་ཀྱི་དབང་སྒྱུར། གནས་ཚུལ་དང་བསམ་བློའི་རང་དབང་བཅས་ཡོང་ཐབས་བྱེད་རྒྱུ་ནི་ཧ་ཅང་གལ་ཆེན་པོ་ཡིན་པ་ཡིད་ཆེས་བྱེད་ཀྱི་ཡོད། རྒྱལ་སྤྱིའི་སྤྱི་ཚོགས་ཀྱིས་རྒྱ་ནག་ཐོག་འཛིན་པའི་བསམ་ཚུལ་དང་སྲིད་བྱུས་ཀྱིས་རྒྱ་ནག་གི་ནང་སྲིད་ཀྱི་འགྱུར་འགྲོས་དང་ཡར་རྒྱས་ལ་ཤུགས་རྐྱེན་ཐེབས་རྒྱུ་ཡིན་པར་ཐེ་ཚོམ་མེད།
སྟབས་ལེགས་པ་ཞིག་ལ་རྒྱ་ནག་གཞུང་གིས་བོད་ཐོག་ཧ་ཅང་གུ་དོག་གི་ལངས་ཕྱོགས་དང་མི་མཐུན་པར་གནས་ཚུལ་རྒྱུས་མངའ་ཡོད་པའི་རྒྱ་རིགས་ཤེས་ཡོན་ཅན་གཙོ་བོར་གྱུར་པའི་རྒྱ་རིགས་མང་ཚོགས་ཁྲོད་གནས་ཚུལ་ཤེས་རྟོགས་ཇེ་གསལ་དང༌། བོད་མིའི་དཀའ་སྡུག་ལ་གདུང་སེམས་མཉམ་སྐྱེ་བྱེད་མཁན་ཇེ་མང་འགྲོ་བཞིན་ཡོད། བོད་ཀྱི་གནད་དོན་སྐོར་རྒྱ་ནག་གཞུང་ལ་ངའི་ཡིད་ཆེས་ཇེ་སྲབ་ཏུ་འགྲོ་བཞིན་ཡོད་ཀྱང་རྒྱ་ནག་མི་མང་ལ་ངའི་ཡིད་ཆེས་འགྱུར་བ་མེད་པར་གནས་ཡོད། དེར་བརྟེན་ངས་བོད་མི་ཚོར་རྒྱ་རིགས་ཚོའི་མཉམ་འབྲེལ་ལམ་བྱེད་རྒྱུ་ཕྱོགས་ཐམས་ཅད་ནས་འབད་རྩོལ་བསྐྱེད་དགོས་པའི་ལམ་སྟོན་བྱེད་ཀྱི་ཡོད། འདི་ལོ་ཟླ་ ༣ པའི་ནང་བོད་མིའི་ངོ་རྒོལ་ལ་རྒྱ་གཞུང་གིས་དྲག་གནོན་བྱས་པར་རྒྱ་རིགས་མཁས་པ་ཚོས་ཡོངས་གྲགས་ཐོག་སྐྱོན་བརྗོད་བྱས་པ་མ་ཟད། ཚོད་འཛིན་བྱེད་དགོས་པ་དང༌། བོད་ཀྱི་དཀའ་རྙོག་སེལ་ཆེད་གྲོས་མོལ་བྱེད་དགོས་པ་བཤད་ཡོད། རྒྱ་རིགས་ཁྲིམས་རྩོད་པ་ཁག་ཅིག་གིས་ཡོངས་གྲགས་ཐོག་བོད་མི་འཛིན་བཟུང་བྱས་པ་རྣམས་ལ་ཁྲིམས་གཏུགས་མཐུན་འགྱུར་བྱེད་རྒྱུའི་དང་བླངས་བྱས་ཡོད། ད་ལྟའི་ཆར་རྒྱ་རིགས་སྤུན་ཟླ་ཚོའི་ཁྲོད་བོད་མིའི་དཀའ་སྡུག་གནས་སྟངས་དང་ཁྲིམས་མཐུན་གྱི་མངོན་འདོད་ཁག་ལ་ཤེས་རྟོགས་དང༌། ཤ་ཚ་རྒྱབ་སྐྱོར། གདུང་སེམས་མཉམ་སྐྱེ་བྱེད་མཁན་ཇེ་མང་ཇེ་མང་འགྲོ་བཞིན་ཡོད། དེ་ནི་སེམས་སྐུལ་ཐེབས་གཞི་ཆེན་པོ་ཞིག་རེད། ངས་གོ་སྐབས་འདི་བརྒྱུད་སྙིང་སྟོབས་ཅན་གྱི་རྒྱ་རིགས་སྤུན་ཟླ་ཕོ་མོ་ཚོས་གདུང་སེམས་མཉམ་སྐྱེ་གནང་བར་ཐུགས་རྗེ་ཆེ་ཞུ་རྒྱུ་ཡིན།
ཡུ་རོབ་གྲོས་ཚོགས་ཀྱིས་འཚེ་བ་དང་བྲལ་བའི་བོད་ཀྱི་བདེན་པའི་འཐབ་རྩོད་ལ་མུ་མཐུད་རྒྱབ་སྐྱོར་དང་ཐུགས་ཁུར་གནང་བར་ངས་ཐུགས་རྗེ་ཆེ་ཞུ་རྒྱུ་ཡིན། ཁྱེད་ཚོའི་ཤ་ཚ་དང༌། རྒྱབ་སྐྱོར། གདུང་སེམས་མཉམ་སྐྱེ་གནང་བ་རྣམས་བོད་ཕྱི་ནང་གཉིས་ཀྱི་བོད་མི་ཚོའི་སེམས་སྐུལ་ཐེབས་གཞི་ཆགས་ཡོད། ཡུ་རོབ་གྲོས་ཚོགས་བོད་དོན་རྒྱབ་སྐྱོར་ཚོགས་པའི་འཐུས་མི་རྣམས་ལའང་ངས་དམིགས་བསལ་ཐུགས་རྗེ་ཆེ་ཞུ་རྒྱུ་ཡིན། ཁྱེད་ཚོས་བོད་ཀྱི་དཀའ་སྡུག་དེ་ཆབ་སྲིད་ཀྱི་ལས་དོན་ཙམ་མ་ཡིན་པར་སེམས་གཏིང་གི་ལས་དོན་ཞིག་ལ་བརྩིས་ཡོད། ཡུ་རོབ་གྲོས་ཚོགས་ཀྱིས་བོད་དོན་དང་འབྲེལ་བའི་གྲོས་ཆོད་སྔ་རྗེས་བཞག་པ་རྣམས་ཀྱིས་མང་ཚོགས་དང༌། ཡུ་རོབ་ཀྱི་སྲིད་གཞུང་ཁག དེ་བཞིན་འཛམ་གླིང་ཁྱོན་ཡོངས་བཅས་ལ་བོད་མིའི་དཀའ་སྡུག་ཤེས་རྟོགས་དང་བོད་དོན་དྲིལ་བསྒྲགས་ལ་ཕན་ཐོགས་རླབས་ཆེན་བྱུང་ཡོད།
ཡུ་རོབ་གྲོས་ཚོགས་ཀྱིས་མུ་མཐུད་བོད་དོན་ཐོག་རྒྱབ་སྐྱོར་གནང་བ་རྣམས་ལ་རྒྱ་ནག་གིས་དོ་སྣང་མ་བྱུང་བ་མ་རེད། དེའི་དབང་གིས་ཡུ་རོབ་དང་རྒྱ་ནག་ཕྱོགས་གཉིས་བར་གྱི་འབྲེལ་བར་དོ་ཕོག་བྱུང་བར་བློ་ཕམ་ཡོད། འོན་ཀྱང་ངས་རྣམ་པ་ཚོར་ཞུ་འདོད་པ་ཞིག་ལ་ད་ལྟའི་ཆར་བོད་ནང་གི་ཡ་ང་བའི་གནས་སྟངས་དང༌། རྒྱ་ནག་གཞུང་གི་འགོ་ཁྲིད་དང་ངའི་ངོ་ཚབ་ཚོའི་དབར་གྱི་འབྲེལ་མོལ་ལ་གྲུབ་འབྲས་བྱུང་མིན་ལ་མ་ལྟོས་པར་བོད་དང་རྒྱ་ནག་གཉིས་མ་འོངས་པར་དོགས་པ་རྣམ་རྟོག་ལས་བརྒལ་ནས་ཐུན་མོང་གི་ཁེ་ཕན་ཆེད་ཕན་ཚུན་ཡིད་ཆེས་དང་བརྩི་འཇོག་བྱེད་པའི་འབྲེལ་ལམ་ཞིག་ཡོང་རྒྱུ་ཡིན་པར་ངོས་ནས་ལྷག་བསམ་རྣམ་དག་གིས་རེ་བ་དང་ཡིད་ཆེས་བྱེད་ཀྱི་ཡོད། ཁྱེད་ཚོའི་སེམས་ཚོར་དང་རྒྱབ་སྐྱོར་མུ་མཐུད་གནང་བས་མ་འོངས་བོད་དོན་འགྲིག་ཆགས་ཡོང་བར་དགོས་ངེས་ཆབ་སྲིད་ཀྱི་ཁོར་ཡུག་བསྐྲུན་ཆེད་ཤུགས་རྐྱེན་བཟང་པོ་ཐེབས་རྒྱུ་ཡིན་པར་ཐེ་ཚོམ་མེད། དེར་བརྟེན་ཁྱེད་ཚོས་རྒྱབ་སྐྱོར་མུ་མཐུད་གནང་རྒྱུ་ཧ་ཅང་གནད་འགག་ཆེན་པོ་ཆགས་ཡོད། ཁྱེད་ཚོས་ངོས་ལ་བསམ་ཚུལ་བཤད་རྒྱུའི་གོ་སྐབས་འདི་གནང་བར་ངས་ཡང་སྐྱར་ཐུགས་རྗེ་ཆེ་ཞུ་རྒྱུ་ཡིན། ཕྱི་ལོ་ ༢༠༠༨ ཟླ་ ༡༢ ཚེས་ ༤ ལ།།
དེ་རིང་ཁྱེད་རྣམ་པའི་མདུན་གཏམ་བཤད་བྱེད་རྒྱུ་ནི་ཆེ་མཐོང་བླ་མེད་ཅིག་དང་དགའ་སྤོབས་ཆེན་པོ་བྱུང་བས་མགྲོན་འབོད་གནང་བར་ཐུགས་རྗེ་ཆེ་ཞུ་རྒྱུ་ཡིན།
ཁྱེད་རྣམས་པས་ངོས་ལ་ཆེ་མཐོང་བླ་མེད་གནང་སྟེ་འདི་ག་གྲོས་ཚོགས་སུ་གཏམ་བཤད་བྱེད་པར་མགྲོན་འབོད་གནང་བར་ངོས་རང་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།། །།